ސިޔާސީ ބާރުވެރިކަން ޒުވާނުންނަށް ހޯދައިދިނުމަށް ނިންމި ނިންމުމަށް މަރުޙަބާ — Ihavandhoo.com\nސިޔާސީ ބާރުވެރިކަން ޒުވާނުންނަށް ހޯދައިދިނުމަށް ނިންމި ނިންމުމަށް މަރުޙަބާ\n1 ޑިސެމްބަރު 2013 14 މުޙައްމަދު ފިރާޟް\nއައިކުލަބަށް ނިސްބަތްވާ ޒުވާނުންތަކެއް އިހަވަންދޫ ކައުންސިލާއި ބައްދަލުކުރަނީ\nސިޔާސީވެށީގައި ތަޢުލީމީ އުފެއްދުންތެރި ޒުވާނުންނަށް ހުރި ފުރުޞަތުތައް ނުހަނު ކަންބޮޑުވާ ދަރަޖައަކަށް މީގެ ކުރިން ރަށްފުށުގައި ހިފެހެއްޓިފައި ހުރި ހުރުމަކީ ކަންބޮޑުވާކަމެކެވެ. މިކަން މިހެން ދިމާވީ މައިގަނޑު ދެ ސަބަބަކާ ހުރެއެވެ. ފުރަތަމަ ސަބަބެއްކަމަށް އަޅުގަނޑަށް ފާހަގަކުރެވެނީ، ސިޔާސީ ކަންކަމަށް ޒުވާނުންގެ ވިސްނުމާއި ބުއްދި ގެންގުޅުނު ގޮތެވެ. ދެވަނަ ސަބަބަކީ، ތާއަބަދު ވަކި ބަޔަކު ސިޔާސީ ބާރުވެރިކަމާއި ލީޑަރޝިޕް ބޭނުންވި ބޭނުން ވުމެވެ. ނަފުސީ ބޭނުންތައް ކުރިއަށް ނެރެގެންނެވެ. ނަމަވެސް، މިއަދު ޙާލަތު ބަދަލުވާންފަށައިފިއެވެ. ޒުވާނުން ސިޔާސީ ރޭހަށް ބާރަށް ކުރިއަށް ނިކުމެ އެބައިމީހުން އަޑުތައް އިއްވަންފަށާފިއެވެ. ފަސްޖެހުމެއްނެތި ރަށާއި، އަތޮޅާއި ޤައުމަށް އިޙްލާޞްތެރިކަމާއި އެކު ޙިދުމަތްކޮށްދިނުމެ ބޭނުމުގައިކަމަށް ޤަބޫލުކުރެވެއެވެ. އެކުވެރި ދަޢުލަތްތަކުގެ ޖަމިއްޔާގެ ކުރީގެ ސެކްރެޓަރީ ޖެނެރަލް، ކޯފީ އަނާން ޒުވާނުންގެ ދައުރުގެ މުހިއްމުކަން ސިޔާސީ ހަރަކާތްތަކުގައި ބަޔާންކުރަމުން ވިދާޅުވެފައިވަނީ ވަނީ މިހެންނެވެ.\n"އެއްވެސް ރައްޔިތަކީ އުފަންވާއިރު އެންމެ ރަނގަޅު މީހާއަށް ނުވެދާނެއެވެ. އަދި ހަމަ މި ބީދައިން، އެއްވެސް ޤައުމެއް އުފެދިފައިވަނީ ފުރިހަމަ ޑިމޮކުރަސީ އަކާއެކުވެސް ނުމެ ނޫނެވެ. މިދެކަންތަކަކީވެސް، އޭގެ ހަޔާތުގައި ހަޤީޤީމާނައިގައި ބަދަލުވަމުން ދާ ކަންތައްތަކެވެ. ސިޔާސީ ހަރަކާތުގައި ޒުވާނުން ޅަފަތުގެ ދުވަސްވަރުން ފެށިގެން ބައިވެރިކުރުވަން ޖެހެއެވެ. ސިޔާސީ ކަންތައްތަކުން ޒުވާނުން އެކަހެރި ކުރާ މުޖުތަމަޢުތައް އޭގެ އަސަރު ދިގުމުއްދަތަކަށް ކުރެއެވެ. އަދި އެފަދަ މުޖުތަމަޢު ތަކުގެ އުފެއްދުންތެރިކަން ބީވެ ނެތިގެން ގޮސް، މުޖުތަމަޢު ބަޑަށް ޖެހި ފަނާވާނެއެވެ."\n"މީހަކު ބުނީތީ" ކަންކުރާ އުޞޫލު ސިޔާސީ ހަރަކާތްތަކުގައި ގެންގުޅުމުގެ އާދަ މިހާރު ދޫކޮށްލަންޖެހެއެވެ. ބާރުތައް އެއްކުރުމުގެ ފިކުރަކީ މިހާރު ރައްޔިތުން އެހާ ގަޔާވާ ފިކުރެއް ނޫންކަމަށް ހިތުގެ އަޑިން ޤަބޫލުކުރަންޖެހެއެވެ. އަދި ސިޔާސީ ހަރަކާތްތަކުގައި އެންމެ ނިކަމެތި ރައްޔިތު މީހާގެ ވޯޓުންވެސް ގޮތް ނިންމިދާނެކަމީ އަނެއް ސިޔާސީ ހަޤީގަތެވެ. ހުރިހާވެސް ސިޔާސަތަކީ އޯގާތެރިކަމާއެކު ހެޔޮވެރިކަމެއް ކޮށް ރައްޔިތުންނަށް އުފާވެރިކަން ހޯދައިދިނުން ކަމުގައި ހަދަންޖެހެއެވެ. ބޭނުންވަނީ ރައްޔިތުމީހާ ހިނިތުން ވުމާއެކު ދިރިއުޅޭ މަންޒަރު ބެލުމެވެ. މި ބޮޑު މަންޒަރު ފެނުމުން، އަޅުގަނޑުގެ ބޭނުން، ތިބޭފުޅުންގެ ބޭނުންތައް ހާޞިލް ކުރެވުނީކަމަށް ބަލަމާ ހިގާށެވެ.\nއިހަވަންދޫގެ އެމް.ޑީ.ޕީ މެމްބަރުން ސިޔާސީގޮތުން "ތަޞައްރަފު" ފުދިއްޖެޔޭ މިބުނަނީ ވަރަށް ފަޚުރުވެރިކަމާއެކުއެވެ. ވާދަވެރި ރަށު ކައުންސިލް ގެ ޕްރައިމަރީއެއް އިތުރު މައްސަލަތަކަކާނުލައި އިހަވަންދޫގެ އެމް.ޑީ.ޕީގެ މެމްބަރުން ނިންމާފިއެވެ. ޒާތީ ޙަޞަދައާއި ތަޢައްޞުބުން އެކަހެރިވެގެންނެވެ. އެންޓި-ކެމްޕެއިންގެ އެންމެހާ ނާތަހުޒީބީ ގޮތްތައްވެސް ދޫކޮށެވެ. ބޭނުންވީ ޕާޓީގެ މަސްލަޙަތު ހިމާޔަތްކުރުމެވެ. ޕްރައިމަރީސް އަށް ވާދަކުރަން އައު މެމްބަރުންތަކަށް ހިތްވަރު ލިބި، ރޭހަށް ނިކުތީ ، ރައްޔިތު މީހާ ސިޔާސީ ވިސްނުންތަކުން ދުވަހަކުވެސް އެކަހެރިނުވާނެކަމަށް ބުނަމުންނެވެ. "ކެރޭނެ، ކުރެވޭނެ، ކުރާނަން" މި މޮޓޯ އާއި އެކުގައި ކަމަށް ޤަބޫލުކުރެވެއެވެ.\nއިންޑިޔާގެ ކަނޑުގައި ފެހި ސާލެއްގެ މަތީގައިވާ މިކުޑަކުޑަ ނަލަ ރާއްޖޭގެ ރަށްތަކުގެ ތެރެއިން ހއ. އިހަވަންދޫއަކީ ނިޞްބަތުން ތަޢުލީމީ ޒުވާނުން ގިނަ ރަށެކެވެ. ޒަމާނުންސުރެން ފެށިގެން ކާބަފައިން ތަޢުލީމަށްޓަކައި އިންދި އޮށްތައް މިޢަދު މިވަނީ މުޖުތަމަޢު އަށް ދިރުން ގެނެސްދޭ އަލި ދަންމަރު ތަކަކަށްވެފައެވެ. ތަރުބިއްޔަތާއި އަޙުލާޤު މިވަނީ ހއ. އިހަވަންދޫގެ މުޖުމަތަޢުގެ ހާއްޞަ ސިފައެއްގެ ގޮތުގައި އަދިވެސް ބެލެވިފައެވެ. އުފެދި ބޮޑުވަމުން އަންނަ އިހަވަންދޫގެ މުޖުތަމަޢުގެ ޒުވާނުން ވީހާވެސް ގިނައިން ސިޔާސީ ކަންކަމުގައި ބައިވެރިކުރުމަކީ އިޖްތިމާޢީ ބޮޑެތި މައްސަލަތަކަށް އޮތް ޙައްލެކެވެ.\nތަޢުލީމީ ޒުވާނުންނަށް ސިޔާސީ ފުރުޞަތުތައް ތަނަވަސްކޮށްދީ ސިޔާސީ ބާރުވެރިކަން ޒުވާނުންނަށް ހޯދައިދިނުމަކީ އަޅުގަނޑު އަބަދުވެސް ޤަބޫލުކުރި ޤަބޫލުކުރުމެކެވެ. މިޒުވާނުން ތިބީ، ރަށަށާއި، އަތޮޅަށާއި އަދި ޤައުމަށް ޙިދުމަތްކުރަން ލިބޭ ކޮންމެ ފުރުޞަތެއްގެވެސް ބޭނުން ކުރާށެވެ. އެބައިމީހުންގެ އުއްމީދުތައް އާލާކުރަމުންނެވެ. ނަމަވެސް، ހިތާމައަކީ، އެމް.ޑީ.ޕީ ގެ މަދު މެމްބަރުން ކޮޅަކަށް މިފަދަ ޒުވާނުން ގެ "ހަކަތަ" ގެ ފަންވަރާއި ބުންވަރު އަންދާޒާކުރެވުނަސް އެކަން ޤަބޫލުނުކުރުމެވެ. ނަމަވެސް، މިއީ މާޒީއެވެ. މިވާހަކަތައް އިތުރަށް ތަކުރާރު ކުރުމުގެ ބޭނުމެއް މިހާރަކު ނެތެވެ. އެހެނެއްކަމަކު، ސިޔާސީ ބާރުވެރިކަން ޒުވާނުންނަށް ހޯދައިދިނުމަށް އިހަވަންދޫގެ އެމް.ޑީ.ޕީ މެމްބަރުން ނިންމި ނިންމުމަށް މަރުޙަބާ ކިޔަމުއެވެ. ޕްރައިމަރީސް ގައި ވާދަކޮށް ނާކާމިޔާބުވި ބޭފުޅުންނަށް ހިތްވަރު ދެމެވެ. އެބޭފުޅުންގެ އިހްލާޞްތެރި މަސައްކަތްތައް އެމް.ޑީ.ޕީ ގެ މެމްބަރުންނާއި ރައްޔިތުން ބަލައިގަންނާނެކަމަށް ދެކެމެވެ. ސިޔާސީ ހަރަކާތުގައި ކޮންމެ މީހަކީވެސް މުހިއްމު މީހެކެވެ.\n↵ ލޯކަލް ކައުންސިލް އިންތިހާބު, އެމްޑީޕީ އިހަވަންދޫ, ފެންތަށި\nއިހަވަންދޫ މުޒާހަރާ: ބައެއް މީހުންނަށް އަނިޔާވިއިރު އެއްބަޔަކު ފުލުހުންގެ ބެލުމުގެ ދަށަށް\nމި ލިޔުމަށް ވަރަށް ތާޢީދު، ފިރާޟް ހަބޭސް،،،،ބާރަށް ކުރިއަށް\n– 1 ޑިސެމްބަރު 201353\nކޮބައިތޯ އެތަނުން ތައުލީމީ ޒުވާނަކީ.... މަ ދެން އަންނަނި ހިނި މި ލިޔުން ކިޔައިލީމަ..... މުޅިން ބޮލުރޮދިން ތިބީ ...\n– 1 ޑިސެމްބަރު 201357\nއަޅުގަނޑު ބޭނުންވަނީ މިލިޔުން ލިޔުނު މީހާގެ ތަޢުލީމީ ފެންވަރުބަލާލަން. ތަނެއްދޮރެއްނޭގޭ މީހުން މިހެންލިޔާއެއްޗެހި ޝާއިރު ނުކުރުމަށް ގޮވާލަން.\n– 1 ޑިސެމްބަރު 201361\nއަޅުގަނޑަށް އެގިފައިވާ ގޮތުގައި މި ލިޔުނު މީހާ އަކީ މިހާރު ޕީ.އެޗް.ޑީ އަށް ކިޔަވާ ދަރިވަރެއް. މި ލިޔުމުގައި ހުރީ ޤަބޫލުކުރެވޭ ވާހަކަ.\n–2ޑިސެމްބަރު 201343\nކައުންސިލް ކަމަށް ކުރިމތިލާންވީ އިސްލާމްދީނަށް ލޯބިކުރާ، ތަޢުލީމީ ޒުވާނުން. ތެދުވެރިކަމާއެކު އެހެން މީހުންގެ ވާހަކަތައް އަޑުއަހާ އޯގާތެރި މީހެކެވެ. - މީހުންނާއި ފަސޭހައިން ގުޅޭ ރަހުމަތްތެރި މީހެކެވެ. . - މީހުންނާއި އޮންނަ ގުޅުމުން ހިތްވަރު ލިބިގަންނަ މީހެކެވެ. އިސްނެގުމަށް ލޯބިކުރާ ވާދަވެރި މީހެކެވެ. - ޤަރާރު (ޑިސިޝަން) ނެގުމުގައި އެއްވެސް ކަހަލަ ޖެހިލުމެއް ނުވާ އަވަސް މީހެކެވެ. - ބޭނުންވާ ލަނޑުދަނޑި ހާސިލުކުރުމަށްޓަކައި ކޮންމެ ގޮންޖެހުމަކާއި ކޮންމެފަދަ އުނދަގުލަކާއި ވެސް ކުރިމަތިލާނޭ ހިތްވަރުގަދަ މީހެކެވެ. - އަމިއްލަ ވިސްނުންތަކާއި ދެކޭ ގޮތް ސާފުކޮށް ސަރީހަކޮށް ހާމަކުރާ މީހެކެވެ. ވަކިޕާޓީއަކަށް ނުބަލާ،ރައްޔިތުންނަށް ހިދުމަތް ކޮށްދޭނެ މީހެކެވެ،،،\n–2ޑިސެމްބަރު 2013 8 0\nޙަޤީޤަތުގައިވެސް މި ފުރުޞަތައް ޒުވާނުންނަށް ހޯދައިދިނުމަށް މުހައްމަދު ފިރާޟް ވަރަށް މުހިއްމު ދަޢުރެއް އަދާކޮށްފައިވާ ކަމަށް ޤަބޫލުކުރަމެވެ. އަދި އިހަވަންދޫގައި ހުރި ސިޔާސީ އެންމެ ބުރަދަން ހުރި އެކަކީވެސް މުހައްމަދު ފިރާޟެވެ. އެބޭފުޅާ ޙައްޤުބަސް ބުނެ އުޅޭ އަޑު އަހަމުއެވެ.\n–2ޑިސެމްބަރު 201371\nރައްޔިތުންގެ މަޖިލީސް ގޮޑި އިހަވަންދޫ ތަޢުލީމީ ޒުވާނަކަށް ހޯދައިދިނުމަށް އެދެން\n–2ޑިސެމްބަރު 201360\nފިރާޟް ދަންނަވާފައިވާ ފަދައިން ޒުވާނުންގެ "ހަކަތަ" ގެ ފެންވަރާއި ބުންވަރު މިފަހަރު ހަމަ ރަނގަޅަށްވެސް ދަށްކާލާފި.\nއިހަވަންދޫގަވެސް ޑިގްރީ ފެންވަރުގެ ތައުލީމީ ގާބިލް މީހުން އެބަތިބި!!!! ކައުންސިލްކަމަށް ކުރިމަތިލުމަށް އެމީހުންނަށް އިލްތިމާސްކުރަން\nމުޙައްމަދު ފިރާޟް ބާރަށް ކުރިއަށް!!!!ޕިސް!!!ޕިސް!!!\n–2ޑިސެމްބަރު 201350\nއަޅުގަނޑަށް ހީވަނީ އެމްޑީޕީން ރަށުގެ ތަޢުލިމީ ދަރިންނަށް މަލާމާތް ކުރަނީހެން، އެމްޑީޕީން ކައުންސިލް އިންތިޙާބަށް ނެރެފަ ތިބިމީހުންގެތެރޭގަ ނެތް އޯ ލެވެލް3ފާސް އޮތްމީހެއް،\n–2ޑިސެމްބަރު 201332\nމިއޮތީ ވާ ޤައުމެއް! އެންމެން ހަލާކުވަނީ ސިޔާސީ ކަންކަމުގައި. ދެން މަ ހީ ހީ ހަލާކު\n–3ޑިސެމްބަރު 201331\nއަޑު އެހިން، ފިރާޟް ކުރިމަތި ލާވަހަކަ؟ ފިރާޟް އަށް އެމް،ޑީޕީ ގެ ތާޢީދު އެބައޮތްތޯ؟\n–3ޑިސެމްބަރު 201320\nސާމީރު އާއި މަންސޫރު އަމިއްލަ އެދުމުން ފުރިފަ. ޢަލީ އިބްރާހިމް، ބޮޑުދޮންބެ ހުސޭުނު، މޫސާ ނަގޫ ފިތިފަ. ތަކަންދޫ އަހުމަދު އަށޯ ތާޢީދު ކުރެވޭނީ،،،ތަކަންދޫ އަހުމަދު އޯ ވޯޓު އެމް.ޑީ.ޕީ އަށް ލަނީ..މިއޮތީވާކަމެއް...\n–5ޑިސެމްބަރު 201300\nގޯއްޗަށް އެދުނު މީހުންނަށް ޕޮއިންޓްލިބިފައިވާ ގޮތުގެ ވަގުތީ ލިސްޓް އާންމުކޮށްފި - 26 ނޮވެމްބަރު 2019\nބަޔަކު ރަސޫލުކަމަށް ދައުވާ ކުރާކަމަށް ޕޯސްޓު ކުރި މައްސަލައެއް ބަލަނީ - 25 ނޮވެމްބަރު 2019\nތިލައުތުރު އުއްތަމަ އަރުތަވެރިންގެ އެވޯޑު ދިނުމުގެ ޖަލްސާ ބާއްވައިފި - 24 ނޮވެމްބަރު 2019\nއުފެއްދުންތެރިކަމުގެ ޤައުމީ މައުރަޒުން އިހަވަންދޫ ސުކޫލަށް 1 ވަނަ - 24 ނޮވެމްބަރު 2019\nމޮޅަދޫ ބަނދަރުގެ މަސައްކަތް ފައްޓަވައި ދެއްވައިފި - 23 ނޮވެމްބަރު 2019\nޢީދު ވާންޖެހޭނީ ނަފްސުތައް ޝަހުވަތްތަކުން މިނިވަން ކޮށްދޭ ޢީދެއްކަމަށް - ޢީދު ޚުތުބާ - 11 އޮގަސްޓު 2019\nއިސްލާމް ދީނަށްޓަކައި ޤުރުބާންވާން ކެރޭ މީހުންނަށް، މިއަދުވަނީ ބޭނުންވެފައި - ޢީދު ޚުތުބާ - 11 އޮގަސްޓު 2019\nގޯލްޑެން ޖުބުލީ އިންވިޓޭޝަން ކަޕް: ފައިނަލް މެޗު ޝަރަފުވެރި ކޮށްދެއްވުމަށް ރައީސް ނަޝީދު އިހަވަންދުއަށް -3އޮގަސްޓު 2019\nބުޅަލުގެ ޒަރިއްޔާއިން ބައްޔެއް ފެތުރޭތީ ސަމާލުވާން އެދެފި - 10 ނޮވެމްބަރު 2019\nއިހަވަންދޫ ސްކޫލްގެ އެންމެ މޮޅު ދަރިވަރަށް ޒަހާ އާއި ޝަމްވީލް - 20 ސެޕްޓެމްބަރު 2019\nހެލްތު މިނިސްޓަރު އަބްދުﷲ އަމީން އިހަވަންދޫއަށް ވަޑައިގަންނަވަނީ - 19 ސެޕްޓެމްބަރު 2019\nހެލްތު މިނިސްޓަރ އާމިނާދިޔޯ ސިއްހީ މަރުކަޒުގެ ހާލަތު ބައްލަވާލައްވައިފި - 19 ސެޕްޓެމްބަރު 2019\nނަމާދަށް ފަރުވާތެރިވުމަށާއި ފޮތްތައް މުޠާލިއާކުރުމަށް ނަސޭހަތްތެރިވަން: މަރްޔަމް ޙަސަން - 25 ޖެނުއަރީ 2019


މި ސަރވިސްގެ ބޭނުމަށް 50 ޕްލާސްޓިކް އެންކްލޯޒަރ ސަޕްލައިކޯށްދޭނެ ފަރާތެއް ހޯދުން\nމި ސަރވިސްއަށް ބޭނުންވާ 50 ޕްލާސްޓިކް އެންކްލޯޒަރ ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\n4.މިޕްރޮޖެކްޓާއި ގުޅިގެން ޕްރީބިޑް ބައްދަލުވުން އޮންނާނީ މި ސަރވިސްގެ އިސްކަންދަރު ބިލްޑިންގ 01 ގައެވެެ.\n5. ބީލަން ހުޅުވުން އޮންނާނީ 2019 އޮކްޓޯބަރ 08 ވަނަ ދުވަހުގެ 10:00 ގައި މި ސަރވިސްގެ އިސްކަންދަރު ބިލްޑިންގ 01 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.


Sara aai Varun ge "Coolie No. 1" boycott kuran govanee\nސާރާ އާއި ވަރުންގެ "ކޫލީ ނަންބަރު 1" ބޮއިކޮޓް ކުރަން ގޮވަނީ\nސާރާ އާއި ވަރު ދަވަން\nއެކްޓަރު ސުޝާންތު ސިންގް ރާޖްޕޫތުގެ ކުއްލި މަރާއެކު ހިންދީ ސިނަމާގައި މަސައްކަތްކުރާ ފިލްމީ އާއިލާތަކުގެ އެކްޓަރުންނަށް ވަރަށް ދަތި އުނދަގޫ ތަކަކާ ވަނީ ކުރިމަތިވެފަ އެވެ. އެއީ ނެޕޮޓިޒަމުން އުފަންވި އެކްޓަރުންނޭ ކިޔާފައި އެމީހުންނަށް ސޯޝަލް މީޑިއާގައި މަލާމަތްކުރުމާއި ފުރައްސާރަކުރުން އަދި އެ މީހުންގެ ފިލްމުތައް ބޮއިކޮޓްކުރަން ގޮވައި އެކަން ކުރުން ފަދަ ކަންތައްތަކެއް ވެސް މިހާރު ވަރަށް ޖޯޝުގައި ބަޔަކު ދަނީ ކުރަމުންނެވެ.\nސުޝާންތުގެ ފަހު ފިލްމު "ދިލް ބޭޗާރާ" އޮންލައިންކޮށް ރިލީޒް ކުރުމާއެކު ހުރިހާ ރެކޯޑެއް މުގުރާލެވޭ ވަރުގެ ބޮޑު ތަރުހީބެއް ބެލުންތެރިން އެ ފިލްމަށް ދިނެވެ. އަދި އާލިއާ ބަޓްގެ "ސަޅަކް 2" ގެ ޓްރެއިލާއަށް ރެކޯޑް އަދަދެއްގެ ޑިސްލައިކް ދީގެން ފިލްމީ އާއިލާގެ އެކްޓަރުން ދެކެ ބެލުންތެރިން ރުޅިއައިސްފައިވާ މިންވަރު ވަނީ ހާމަ ކޮށްފަ އެވެ.\nފަހުގެ ޚަބަރުތައް ބުނާ ގޮތުގައި ވަރުން ދަވަން އާއި ސާރާ އަލީ ޚާން ކުޅެފައިވާ "ކޫލީ ނަންބަރު 1" ވެސް އޮންލައިންކޮށް ރިލީޒް ކުރުމަށް މިހާރު ދަނީ ވިސްނަމުންނެވެ. މި ޚަބަރާއެކު މި ފިލްމު ބޮއިކޮޓް ކުރަން ގޮވާ ގޮވެލިފަތި ވެސް ވަނީ ގިނަވެ މި ވާހަކައިގެ އަޑު ވަރަށް ގަދަވެފަ އެވެ.\n"ކޫލީ ނަންބަރު 1" އޯޓީޓީ ޕްލެޓްފޯމްގައި ރިލީޒް ކުރާކަން އަދި ރަސްމީކޮށް އިއުލާން ކޮށްފައެއް ނުވެ އެވެ. ނަމަވެސް އެ ފިލްމު އޮންލައިން ރިލީޒްއަކަށް ހިނގައިދާނެކަމުގެ ޚަބަރާއެކު ފިލްމު ބޮއިކޮޓްކުރަން ގޮވާ ސޯޝަލް މީޑިއާގައި ވަނީ އަޑުބައްދާލާފަ އެވެ. މި ފިލްމު ބޮއިކޮޓްކުރަން ގޮވަނީ ފިލްމުގައި ވަކި މައްސަލައެއް އުޅޭތީ އެއް ނޫނެވެ. ވަރުން އާއި ސާރާ އަދި ނެޕޮޓިޒަމުން އުފަންވި އެކްޓަރުން ކަމަށް ބުނެފަ އެވެ.\nމި ފިލްމުގެ އިތުރުން ވަރުން އާއި ސާރާ އަށް ވެސް ގިނަ ބަޔަކު ދަނީ ސޯޝަލް މީޑިއާގައި ތަފާތު މަލާމާތްތައް ކޮށް ޓްރޯލް ކުރަމުންނެވެ. ޚާއްސަކޮށް ސާރާއަށް އަމާޒުވެފައިވާ ނަފްރަތު ވަރަށް ބޮޑެވެ.\nސާރާ އާ ގިނަ ބަޔަކު ކުއްލިއަކަށް ޖައްސާލީ އޭނާގެ ފުރަތަމަ "ކެދާރްނާތު" ރިލީޒްކުރަން ފިލްމު ޕްރޮމޯޓްކުރި ދުވަސްވަރު އެ ފިލްމުގެ ބަތަލު ސުޝާންތު ސިންގް ރާޖްޕޫތާއި ސާރާގެ މެދުގައި ހަގީގީ ލޯބީގެ ގުޅުމެއް އޮތް ކަމަށް ބުނެ އެ ދެ މީހުންގެ އެކުވެރިއެއް ކަމަށްވާ ސެމިއުލް ހައޯކިޕް އިންޑިޔާގެ ނޫހަކަށް އިންޓަވިއު ދީގެންނެވެ. ސެމިއުލް ބުނި ގޮތުގައި ސާރާ ގަސްދުގައި ސުޝާންތު އާ ރުޅިވީ އެވެ. އެއީ ސުޝާންތުގެ "ސޯންޗިޅިޔާ" ނާކާމިޔާބުވުމުން ސާރާ ކުރި ކަމެކެވެ.


ޝެއިޚް ޝަފީއު އަބްދުﷲ | Thiladhun | Thiladhun\nމާލެއަކީ ދުނިޔޭގައި ބިމުގެގޮތުން އެންމެ ބޮޑަށް ތޮއްޖެހިފައިވާ ވެރިކަންކުރާ ރަށެވެ. އެހެންކަމުން، މިމާލޭގައި ޢާއިލާތައް އުޅެނީ ކުޑަކުޑަ ކޮޓަރިތަކާއި އެޕާރޓްމެންޓްތަކުގައެވެ. ދެތިންހަތަރު ޢައިލާ އެއްތަނެއްގައި ނުވަތަ އެއްގެއެއްގައި އުޅުމަކީ އާންމުކަމެކެވެ. ގިނަ ...\nޝެއިޚް ޝަފީއު އަބްދުﷲ ޑިސެމްބަރ 3, 2019 1\nއިސްލާމްދީނާ /އިސްލާމީ ނިޒާމާ، ސެކިއުލަރިޒަމާ /ޢަލްމާނިއްޔަތާ ދެމެދުގައި އޮތް ކުރިމަތިލުމަކީ އައު ކަމެއް ނޫނެވެ. އެއީ ޒަމާނުއްސުރެ އިސްލާމްދީނާ ޖާހިލިއްޔަތާ ދެމެދުގައި އޮތް ކުރިމަތިލުމުގެ ފަހުގެ ވައްތަރެވެ. ޖާހިލިއްޔަތަކީ ތަފާތު ޒަމާންތަކުގައި ...\nޝެއިޚް ޝަފީއު އަބްދުﷲ ނޮވެމްބަރ 20, 2019 0\nއަޅަކަށް ލިބޭނެ އެންމެ މަތިވެރި ނަޞީބަކީ އީމާނުން ފުރިގެންވާ ހިތަކުން لا إله إلا الله ކިޔުމުގެ ތައުފީޤު ލިބިގެން ދިޔުމެވެ. އެފަދަ އަޅަކަށް އުފާވެރިކަން ހުއްޓެވެ. އުޑާއި ބިން ޚަލްޤުކުރެވުނީ، ...\nޝެއިޚް ޝަފީއު އަބްދުﷲ ނޮވެމްބަރ 15, 2019 0\nޢިލްމުވެރިންނާ މުޚާޠަބުކުރައްވާ – އަލްމަރްޙޫމު އައްޝައިޚް ޢުމަރު ޢީސާގެ ބަސްފުޅެއް\nޝެއިޚް ޝަފީއު އަބްދުﷲ ނޮވެމްބަރ 14, 2019 0\nނޫސްވެރިކަމަކީ މިޒަމާނަށް ބަލާއިރު އެންމެ ވަރުގަދަ އެއް ހަތިޔާރެވެ. އެހާމެނުފޫޒުގަދަ ވަޞީލަތަކަށެވެ. މުޖުތަމަޢެއްގެ ތަޞައްވުރު ރަނގަޅު ކުރުމާއި ފަސާދަކުރުމުގެ ބާރުވެސް އެންމެ ބޮޑަށް ލިބިފައިވާ އެއް ބަޔަކީ ނޫސްވެރިންނެވެ. އެ މުޖުތަމަޢެއްގެ ...\nޝެއިޚް ޝަފީއު އަބްދުﷲ އޮކްޓޯބަރ 24, 2019 0


ރިލްވާން ނުހޯދައި، ބޯހިމެނުން ބާއްވާނަމަ ބޮއިކޮޓްކުރަން ޖެހިދާނެ: އެމްޑީޕީ | Help Find Ahmed Rilwan (@moyameehaa)\nރިލްވާން ނުހޯދައި، ބޯހިމެނުން ބާއްވާނަމަ ބޮއިކޮޓްކުރަން ޖެހިދާނެ: އެމްޑީޕީ\nމިދިޔަ މަހުގެ ހަތް ވަނަ ދުވަހުން ފެށިގެން ވީނުވީއެއް ނޭނގި ގެއްލިފައިވާ މިނިވަން ނިއުސްގެ ނޫސްވެރިޔާ އަހުމަދު ރިލްވާން ހޯދަން ސަރުކާރުން ވަރަށް ބޮޑަށް އިހުމާލުވެފައިވާ ކަމަށާއި އޭނާ ހޯދަން ސަމާލުކަމެއް ނުދީ، ބޯހިމެނުން ކުރިއަށް ގެންދާނަމަ ބޮއިކޮޓްކުރަން ޖެހިދާނެ ކަމުގެ އިންޒާރު އެމްޑީޕީން ބުރާސްފަތި ދުވަހު ދީފި އެވެ.\nއެމްޑީޕީގެ ލީޑަޝިޕުން ބޭއްވި ނިއުސް ކޮންފަރެންސެއްގައި ޕާޓީގެ ނައިބު ރައީސް މުހައްމަދު ޝިފާޒު ވިދާޅުވީ ރިލްވާނާ ނުލައި ބޯހިމެނުމުގައި އެމްޑީޕީން ބައިވެރިނުވާން ނިންމުމަށް، އެކަން ގައުމީ މަޖިލީހަށް ހުށަހަޅަން ވިސްނަމުންދާ ކަމަށެވެ. އަންނަ އަންގާރަ ދުވަހު ބާއްވަން ހަމަޖައްސާފައިވާ އެ ޕާޓީގެ ގައުމީ މަޖިލީހުގައި، ރިލްވާން ހޯދަން ކުރާ މަސައްކަތުގައި ސަރުކާރު ޒިންމާދާރީކުރުވަން ގޮތްތަކެއް ނިންމުން ގާތް ކަމަށް ވެސް އޭނާ ވިދާޅުވި އެވެ.\n“ދިވެހި ރައްޔިތަކަށް ރައީސް ޔާމީންގެ ސަރުކާރުން މި އުޅެނީ އިހުމާލުވެގެން. އެ އިހުމާލުވުމާ ދެކޮޅަށް އަޅުގަނޑުމެން މަސައްކަތް ކުރާނަން. އެގޮތުން މި ވަގުތަށް އަޅުގަނޑުމެން ދެކެނީ ރިލްވާނާ ނުލައި ބޯހިމެނުމުގައި ބައިވެރިވުން މުހިއްމު ނޫން ކަމަށް ފާސްކުރަން. މި ނޭވޭގައި އަޅުގަނޑު ފާހަގަކުރަން ބޯހިމެނުމަކީ ވެސް މުހިއްމު ކަމެއް ކަން. އެކަމަކު ދިވެހި ރާއްޖޭގެ ރައްޔިތުންނަށް ވާނުވާ ނޭނގޭއިރު، ރައްޔިތުން ގެއްލުވާލައިގެން ނަގަން ޖެހޭ ބޯ ހިމެނުމެއް އޮތް ކަމަކަށް ގަބޫލެއް ނުކުރެވޭ،” ރައްޔިތުންގެ މަޖިލީހުގެ ކުރީގެ ބާރަށު ދާއިރާގެ ކުރީގެ މެމްބަރު ޝިފާޒު ވިދާޅުވި އެވެ.\nޕާޓީގެ ޗެއާޕާސަން އަލީ ވަހީދު ވެސް ވިދާޅުވީ ދިވެހި ރައްޔިތަކު ގެއްލިގެން އުޅޭއިރު އެކަމަށް ސަމާލުކަން ނުދީ ބޯހިމެނުމުގައި ބައިވެރިވުން މުހިއްމު ނޫން ކަމަށް ބައެއް މެމްބަރުން ހިޔާލު ހުށަހަޅަމުންދާ ކަމަށެވެ. ރިލްވާން ހޯދުމަށް ސަރުކާރު ޒިންމާދާރުކުރުވަން ގިނަ މަސައްކަތް އެމްޑީޕީން ކުރާނެ ކަމަށް އޭނާ ވިދާޅުވި އެވެ.\n“އަޅުގަނޑުމެންގެ ބައެއް މެމްބަރުންގެ ހިޔާލު އެބަހުރި ސްޓޭޓް ސްޕޮންސަޑް ޓެރަރިޒަމަށް މިކަން [ރިލްވާން ގެއްލުން] ވެދާނެ ކަމަށް. މި މައްސަލާގައި ބައެއް މައުލޫމާތު ހޯދަން އަޅުގަނޑުމެންގެ ބައިނަލްއަގުވާމީ ކޮމެޓީއާ ވަނީ ހަވާލުކުރެވިފައި،” އޭނާ ވިދާޅުވި އެވެ.\nއަލީ ވަހީދު ވިދާޅުވި ގޮތުގައި ރިލްވާން ގެއްލިގެން އުޅޭ މައްސަލާގައި އެ ޕާޓީގެ ގައުމީ މަޖިލީހުގައި މަޝްވަރާކޮށް ނިންމުންތަކެއް ނިންމާނެ އެވެ. މިހާތަނަށް އެ ޕާޓީން މަޑުން ތިބީ، ރިލްވާން ހޯދުމުގެ މަސައްކަތުގައި ސިޔާސީ ކުލަ ޖެހޭ ފަދަ ކަމެއް ނުކުރަން އާއިލާ އިން އެދިފައިވާތީ ކަމަށް ވެސް އޭނާ ވިދާޅުވި އެވެ.\nރިލްވާން: އޭނާ ގެއްލުނުތާ މަހަކަށް ވުރެ ގިނަ ދުވަސްވެފައިވާއިރު އެންމެ ފަހުން ފެނުނީ ހުޅުމާލެ އަށް ދިއުމަށް ފެރީ ޓާމިނަލްގައި ހުއްޓައި. –ފޮޓޯ: ޕޮލިސް\n“އެއީ އަޅުގަނޑުމެން ކަހަލަ ދިވެހި ރައްޔިތެއް، އެހެންވީމަ އެމްޑީޕީ އަށް މިކަން ދޫކޮށްލައިގެން ނުތިބެވޭނެ. ދުނިޔޭގެ އެއްވެސް ތަނެއްގައި މީހަކު ގެއްލުނީމަ އަމަލުކުރާ ގޮތަކަށް ނޫން ސަރުކާރުން އަމަލުކުރަމުން އަންނަނީ. ސަރުކާރު އިސްވެރިންގެ ނިއުސް ކޮންފަރެންސްތަކުން ވަރަށް ބޮޑަށް ހީވޭ ރިލްވާން ވަގަށް ނަގާފައިވާ ކަމަށް. އެހެން ސީދާ ވިދާޅު ނުވި ނަމަވެސް ކޮންމެ ބޭފުޅަކު ވެސް މި ވިދާޅުވަނީ ދިރިހުއްޓައި ފެންނާނެ ކަމަށް،” އަލީ ވަހީދު ވިދާޅުވި އެވެ.\nސަރުކާރުގެ ބައެއް އިސްވެރިންގެ ބަސްމޮށުންތެރިކަން ހުރި ގޮތުން، ރިލްވާން “ވަގަށް ނަގާފައިވާ ނަމަ” އެ ބަޔަކާ ސަރުކާރާ ގުޅުން އޮންނަނީތޯ ވެސް އެ ވާހަކަތަކުން އެމްޑީޕީ ވިސްނަން ޖެހިފައިވާ ކަމަށް އަލީ ވަހީދު ވިދާޅުވި އެވެ.\n“އޭނަ ގެއްލިފައިވާ މީހަކަށް ވުރެ ބޮޑަށް ގެއްލުވާލާފައިވާ މީހެއްގެ ގޮތުގައި ބެލޭނެ ޖާގަ ބޮޑު. އެހެންވީމަ އަޅުގަނޑު ސަރުކާރުގައި އެދެން މިކަން ސާފުކޮށްދޭން،” އަލީ ވަހީދު ވިދާޅުވި އެވެ.\nމަޖިލީހުގެ އައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވިދާޅުވީ މިނިވަން މުއައްސަސާ ކޮމެޓީން ރިލްވާނާ ގުޅޭގޮތުން މިނިވަން މުއައްސަސާތަކާ ބެހޭ ކޮމެޓީން ނުބަލަން ނިންމި މައްސަލަ މިހާރު އަލުން ވަނީ އެ ކޮމެޓީ އަށް ހުށަހަޅާފައިވާ ކަމަށެވެ. އެއީ ރިލްވާން ހޯދުމަށް އެޗްއާރުސީއެމާއި ޕޮލިސް އިންޓަގްރެޓީ ކޮމިޝަނުން ކުރަމުންދާ މަސައްކަތުގެ ތަފްސީލު ހޯދުން ކަމަށް ވެސް އޭނާ ވިދާޅުވި އެވެ.\nއެ މަސައްކަތުގައި ސަރުކާރު ނިސްބަތްވެވަޑައިގަންނަވާ ޕީޕީއެމްގެ މެމްބަރުން އެއްބާރުލުން ދެއްވުމަށް ރޮޒެއިނާ އެދިވަޑައިގެންނެވި އެވެ.


A- list ge actorun Taapsee dheke biru ganey!\nއޭ ކެޓަގަރީ އެކްޓަރުން ތާޕްސީ ދެކެ ބިރު ގަނޭ!\nތާޕްސީ "ރަޝްމީ ރޮކެޓު" ގެ މަންޒަރެއްގައި\nތާޕްސީ ޕަންނޫގެ ފިލްމީ ކެރިއަރުގައި ވަރަށް މޮޅު އަދި ތަފާތު ރޯލުތައް ކުޅެފައި ވެއެވެ. އެއް ފިލްމެއްގައި އޭނާ ސައިންޓިސްޓެއްގެ ރޯލު ކުޅެފައިވާއިރު އަނެއް ފިލްމެއްގައި ހޮކީ ކުޅުންތެރިޔެއްގެ ރޯލު ހަމަ އެހާމެ މޮޅަށް ކުޅެލާފައި ވެއެވެ. އަދި ޝާޕްޝޫޓާ އެއްގެ ރޯލު ވެސް ކުޅުނެވެ.\n"ޕިންކް" ގެ ބަތަލާ ބުނާ ގޮތުގައި އޭނާއާއެކު ފިލްމު ކުޅެން ބޮލީވުޑްގެ އޭ-ލިސްޓް އެކްޓަރުންގެ ދަރަޖަ ހޯދަފައިވާ މަޝްހޫރު އެއްވެސް އެކްޓަރަކު ބޭނުމެއް ނުވެ އެވެ. އަދި އާ އެކްޓަރުން ވެސް އޭނާގެ ފިލްމުތަކުގައި ބައިވެރިވާން ފަސް ޖެހޭ ކަމަށް ތާޕްސީ ބުންޏެވެ.\nދާދި ފަހުން އިންޑިޔާގެ ނޫހަކަށް ދީފައިވާ އިންޓަވިއު އެއްގައި ތާޕްސީ ކިޔައިދިން ގޮތުގައި އޭނާއާއެކު ފިލްމު ކުޅެން ބޮޑެތި އެކްޓަރުން ޖެހިލުން ވަނީ ކޮންމެ ކަހަލަ ފިލްމެއް އޭނާ ނުކުޅޭތީ އެވެ. ތާޕްސީ ގިނައިން ކުޅެފައި ވަނީ އަންހެނުންނާ ގުޅޭ ޓޮޕިކްތަކަށް ލިޔެފައި ހުންނަ ބަތަލާގެ ބައި މާ ވަރުގަދަ ފިލްމުތަކެވެ. ބަތަލުގެ ފަހަތުން ލަވަކިޔަމުން ދުވާ ކަހަލަ ރޯލުތައް ތާޕްސީ ގަބޫލު ކޮށްފައި ވަނީ މަދު ފަހަރަކު އެވެ.\n"އެއް އެކްޓަރަކު އަހަރެން ޑަބަލް ރޯލު ކުޅުނު ފިލްމެއްގައި ބައިވެރިވާން ދެކޮޅު ހެދީ އެއް ތާޕްސީ ހިފަހައްޓަން އުނދަގޫއިރު ދެ ތާޕްސީ ހިފަހައްޓާލާނީ ކިހިނެއްހޭ ކިޔާފަ. އެހެން އެކްޓަރަކު ބުނި ކަމަށް ވަނީ މޮޅު ބަތަލާއިން އުޅޭ ފިލްމުތަކުގައި ހުރިހާ ހަމްދަރުދީއެއް ހޯދާނީ އެމީހުންނޭ ކިޔާފަ،" ތާޕްސީ ބުންޏެވެ.\nތާޕްސީ ބުނި ގޮތުގައި ޕްރޮޑިއުސަރަކާއެކު ފިލްމެއް ކުޅެން ސޮއިކުރަން އިށީންނަ ކޮންމެ ފަހަރަކު އެ ފިލްމެއްގެ ބަތަލަކަށް ޚިޔާރު ކުރަން މިހާރު ފިލްމު ކުޅޭ އެންމެ މަޝްހޫރު ފަސް އެކްޓަރެއްގެ ނަން ޝޯޓްލިސްޓް ކޮށްފައި އޮވެ އެވެ. ނަމަވެސް އެ ފިލްމެއްގައި ތާޕްސީ އުޅޭކަން އެނގުމުން އޭގެން އެއްވެސް އެކްޓަރަކު އެ ފިލްމެއްގައި ބައިވެރިވާކަށް ބޭނުމެއް ނުވެ އެވެ.\nތާޕްސީގެ އެންމެ ފަހުގެ ރިލީޒް "ރަޝްމީ ރޮކެޓް" ގައި ވެސް އޭނާގެ ރޯލު ވަރަށް ބާރުގަދަ އެވެ. ހަމަ އެހެންމެ ކުރިޔަށް ހުރި ފިލްމުތަކުގެ ތެރެއިން "ލޫޕް ލަޕޭޓާ" އާއި "ޝާބާޝް މީތޫ" އަކީ ވެސް އަންހެން ކެރެކްޓާއަށް ޚާއްސަ ކަމެއް ދީފައިވާ ފިލްމު ތަކެކެވެ. މީގެ ތެރެއިން "ޝާބާޝް މީތޫ އަކީ އިންޑިޔާގެ މަޝްހޫރު އަންހެން ކްރިކެޓް ކުޅުންތެރިޔާ މިތާލީ ރާޖްގެ ހަޔާތުގެ މައްޗަށް ކުޅޭ ފިލްމެކެވެ. އަދި "ވޮ ލަޅްކީ ހޭ ކަހާނ" ކިޔާ ފިލްމެއް ވެސް ތާޕްސީ ސޮއި ކޮށްފައި ވެއެވެ.\nއިންޑިއާ ތާޕްސީ ޕަންނޫ\nހަށިގަނޑު ފިރިހެނޭ ކިޔާތީ ތާޕްސީ ދިން ޖަވާބު\nކައިވެނި ކުރަން ނޫޅޭތީ މައިންބަފައިން ކަންބޮޑުވޭ: ތާޕްސީ\nތާޕްސީގެ ކެރިއަރުގެ ބިންގާ، ހަތް މިނެޓުގެ ރޯލަކުން\n"ޖަލަކް ދިކް ލާޖާ 10"ގެ ޖަޖަކަށް ކާޖޮލްގެ ބަދަލުގައި މާދުރީ


ދިވެހި ::ابراهيم - އިބްރާހީމް\nލިޔުއްވުމުގެ ބަދަލުގައި ފޮޓޯއަކުންވެސް ހޯއްދެވިދާނެ! ފޮޓޯއިން ހޯއްދެއްވުމަށްޓަކައި ތިރީގައިވާ ގޮތެއް ޚިޔާރު ކުރައްވާ!\nފޮޓޯގެ ލިންކު ޖައްސަވައިގެން ހޯއްދެވުމަށް ފޮޓޯ އަޕްލޯޑް ކުރައްވައިގެން ހޯއްދެވުމަށް\n(1) އަލް ފާތިޙާ\n(2) އަލް ބަޤަރާ\n(3) އާލް އިމްރާން\n(5) އަލް މާއިދާ\n(6) އަލް އަންޢާމް\n(7) އަލް ޢަޢްރާފް\n(8) އަލް އަންފާލް\n(13) އައް ރަޢްދް\n(15) އަލް ޙިޖްރު\n(17) އަލް އިސްރާ\n(18) އަލް ކަހްފް\n(21) އަލް އަންބިޔާ\n(22) އަލް ޙައްޖު\n(23) އަލް މޫމިނޫން\n(25) އަލް ފުރުޤާން\n(28) އަލް ޤަޞަޞް\n(29) އަލް ޢަންކަބޫތު\n(33) އަލް އަޙްޒާބް\n(37) އަލް ޞޯއްފަ\n(40) އަލް ޣާފިރް\n(45) އަލް ޖާޡިޔަ\n(46) އަލް އަޙްޤާފް\n(48) އަލް ފަތްޙް\n(49) އަލް ޙުޖުރާތް\n(54) އަލް ޤަމަރް\n(56) އަލް ވާގިޢަ\n(57) އަލް ޙަދީދް\n(58) އަލް މުޖާދިލަ\n(59) އަލް ޙަޝްރް\n(60) އަލް މުމްތަޙާނަ\n(61) އަލް ޞަފް\n(62) އަލް ޖުމްޢަ\n(63) އަލް މުނާފިޤޫން\n(67) އަލް މުލްކު\n(68) އަލް ޤަލަމް\n(69) އަލް ޙާއްޤަ\n(70) އަލް މަޢާރިޖް\n(72) އަލް ޖިންނި\n(73) އަލް މުޒަންމިލް\n(74) އަލް މުއްދަޡިރް\n(75) އަލް ޤިޔާމަ\n(76) އަލް އިންސާން\n(77) އަލް މުރްސަލާތް\n(82) އަލް އިންފިތާރް\n(83) އަލް މުތައްފިފީން\n(84) އަލް އަންޝިޤާޤް\n(85) އަލް ބުރޫޖް\n(87) އަލް ޢަޢްލާ\n(88) އަލް ޣާޝިޔަ\n(89) އަލް ފަޖްރް\n(90) އަލް ބަލަދް\n(94) އަލް އިންޝިރާޙް\n(104) އަލް ހުމަޒަ\n(105) އަލް ފީލް\n(107) އަލް މާޢޫން\n(108) އަލް ކައުޡަރް\n(109) އަލް ކާފިރޫން\n(111) އަލް މަސަދް\n(112) އަލް އިޚްލާޞް\n(113) އަލް ފަލަޤް\nކިޔެވުން: ޣަމަދީ (40kbps) ޢަބްދުލްބާސިޠު މުޖައްވަދު (128kbps) ޢަބްދުލް ބާސިޠު މުރައްޠަލް (192kbps) ޢަބްދުލް ބާސިޠު މުރައްޠަލް (64kbps) ޢަބްދުﷲ އައްވާޡު އަލް ޖުހައިނީ (128kbps) ޢަބްދުﷲ ބަސްފަރު (192kbps) ޢަބްދުﷲ ބަސްފަރު (32kbps) ޢަބްދުﷲ ބަސްފަރު (64kbps) ޢަބްދުﷲ މަޠުރޫޡް (128kbps) ޢަބްދުއްރަޙްމާން އައްސުދައިސް (192kbps) ޢަބްދުއްރަޙްމާން އައްސުދައިސް (64kbps) އަބޫބަކްރު އައްޝާޠުރީ (128kbps) އަބޫބަކްރު އައްޝާޠުރީ (64kbps) އަޙްމަދު ނީނާ (128kbps) އަޙްމަދު އިބްން އަލީ އަލް އަޖަމީ (128kbps) އަޙްމަދު އިބްން އަލީ އަލް އަޖަމީ (64kbps) އަލަފަސީ (128kbps) އަލަފަސީ (64kbps) ޢަލީ ޙައްޖާޖް އަލް ސޫސީ (128kbps) ދިވެހި ތަރުޖަމާ\n﴿١﴾ الر ۚ كِتَابٌ أَنزَلْنَاهُ إِلَيْكَ لِتُخْرِجَ النَّاسَ مِنَ الظُّلُمَاتِ إِلَى النُّورِ بِإِذْنِ رَبِّهِمْ إِلَىٰ صِرَاطِ الْعَزِيزِ الْحَمِيدِ ل ر (މި އަކުރުތަކުގެ مراد ދެނެވޮޑިގެންވަނީ اللَّه އެވެ.) (މިއީ) ފޮތެކެވެ. އެ ފޮތް ކަލޭގެފާނަށް ތިމަންރަސްކަލާނގެ ބާވައިލެއްވީ، އެއުރެންގެ ވެރިރަސްކަލާނގެ إذن ފުޅާއެކު، އަނދިރިކަމުގެ ތެރެއިން އަލިކަމުގެ ތެރެއަށް ކަލޭގެފާނު، މީސްތަކުން ނެރުއްވުމަށެވެ. ގަދަފަދަވަންތަ، حمد ލިބިވޮޑިގެންވާ ރަސްކަލާނގެ (ދެއްކެވި) މަގަށެވެ.\n﴿٢﴾ اللَّهِ الَّذِي لَهُ مَا فِي السَّمَاوَاتِ وَمَا فِي الْأَرْضِ ۗ وَوَيْلٌ لِّلْكَافِرِينَ مِنْ عَذَابٍ شَدِيدٍ اللَّه ގެ މަގެވެ. އެކަލާނގެއީ، އުޑުތަކުގައި ވާހާ އެއްޗަކާއި، ބިމުގައި ވާހާ އެއްޗެއް މިލްކުވެގެންވާ ރަސްކަލާނގެއެވެ. އަދި كافر ންނަށް ގަދަފަދަވެގެންވާ عذاب އަކުން ހަލާކު ހުށްޓެވެ.\n﴿٣﴾ الَّذِينَ يَسْتَحِبُّونَ الْحَيَاةَ الدُّنْيَا عَلَى الْآخِرَةِ وَيَصُدُّونَ عَن سَبِيلِ اللَّهِ وَيَبْغُونَهَا عِوَجًا ۚ أُولَٰئِكَ فِي ضَلَالٍ بَعِيدٍ އެއުރެންނީ، آخرة އަށްވުރެ ބޮޑަށް ދުނިޔޭގެ ދިރިއުޅުމަށް ލޯބިކުރާ މީހުންނެވެ. އަދި اللَّه ގެ މަގުން (މީސްތަކުން) އެއްކިބާކޮށް، އެ މަގު ގުދުވުމަށް އެދޭ މީހުންނެވެ. އެއުރެންވަނީ، ދުރުވެގެންވާ މަގުފުރެދުމެއްގައެވެ.\n﴿٤﴾ وَمَا أَرْسَلْنَا مِن رَّسُولٍ إِلَّا بِلِسَانِ قَوْمِهِ لِيُبَيِّنَ لَهُمْ ۖ فَيُضِلُّ اللَّهُ مَن يَشَاءُ وَيَهْدِي مَن يَشَاءُ ۚ وَهُوَ الْعَزِيزُ الْحَكِيمُ ތިމަންރަސްކަލާނގެ އެއްވެސް رسول އަކު އެބޭކަލެއްގެ قوم ގެބަހުން މެނުވީ ނުފޮނުއްވަމެވެ. (އެއީ) އެއުރެންނަށް ސާފުކޮށް ބަޔާންކޮށްދެއްވުމަށްޓަކައެވެ. ފަހެ، اللَّه އިރާދަކުރައްވާ އަޅަކު، މަގުފުރައްދަވަތެވެ. އަދި އެކަލާނގެ އިރާދަކުރައްވާ އަޅަކަށް ތެދުމަގު ދައްކަވަތެވެ. އެކަލާނގެއީ، عزيز ވަންތަ، حكيم ވަންތަ ރަސްކަލާނގެއެވެ.\n﴿٥﴾ وَلَقَدْ أَرْسَلْنَا مُوسَىٰ بِآيَاتِنَا أَنْ أَخْرِجْ قَوْمَكَ مِنَ الظُّلُمَاتِ إِلَى النُّورِ وَذَكِّرْهُم بِأَيَّامِ اللَّهِ ۚ إِنَّ فِي ذَٰلِكَ لَآيَاتٍ لِّكُلِّ صَبَّارٍ شَكُورٍ ހަމަކަށަވަރުން، ތިމަންރަސްކަލާނގެ آية ތަކާއިގެން، موسى ގެފާނު ފޮނުއްވީމެވެ. (އަދި އެންގެވީމެވެ.) ކަލޭގެފާނުގެ قوم ގެމީހުން އަނދިރިކަމުގެ ތެރެއިން، އަލިކަމުގެ ތެރެއަށް ނެރުއްވާށެވެ! އަދި އެއުރެންނަށް اللَّه ގެ ދުވަސްތައް ހަނދުމަކޮށްދެއްވާށެވެ! ހަމަކަށަވަރުން، ކެތްތެރިކަން ބޮޑު، شكر ވެރިވުން ގިނަ ކޮންމެ މީހަކަށް، އެކަންތަކުގައި ހެކިތަކެއްވާކަން ކަށަވަރެވެ.\n﴿٦﴾ وَإِذْ قَالَ مُوسَىٰ لِقَوْمِهِ اذْكُرُوا نِعْمَةَ اللَّهِ عَلَيْكُمْ إِذْ أَنجَاكُم مِّنْ آلِ فِرْعَوْنَ يَسُومُونَكُمْ سُوءَ الْعَذَابِ وَيُذَبِّحُونَ أَبْنَاءَكُمْ وَيَسْتَحْيُونَ نِسَاءَكُمْ ۚ وَفِي ذَٰلِكُم بَلَاءٌ مِّن رَّبِّكُمْ عَظِيمٌ موسى ގެފާނު އެކަލޭގެފާނުގެ قوم ގެމީހުންނަށް ވިދާޅުވިހިނދު (ހަނދުމަކުރާށެވެ!) ތިޔަބައިމީހުންނަށް اللَّه ދެއްވި نعمة ތައް، ތިޔަބައިމީހުން ހަނދާންކުރާށެވެ! فرعون ގެ މީހުންގެ ކިބައިން އެކަލާނގެ ތިޔަބައިމީހުން ސަލާމަތް ކުރެއްވި ހިނދެވެ. އެއުރެން ތިޔަބައިމީހުންނަށް ގަދަފަދަވެގެންވާ عذاب ގެ ރަހަ ދައްކަމުން ގެންދެެތެވެ. އަދި އެއުރެން ތިޔަބައިމީހުންގެ ފިރިހެންދަރިން ކަތިލައި، އަދި ތިޔަބައިމީހުންގެ އަންހެންދަރިން ނުމަރައި ބައިތިއްބަތެވެ. އަދި އެކަންތަކުގައި ތިޔަބައިމީހުންގެ ވެރިރަސްކަލާނގެ حضرة ން އައިސްފައިވާ ބޮޑު امتحان އެއް ވެއެވެ.\n﴿٧﴾ وَإِذْ تَأَذَّنَ رَبُّكُمْ لَئِن شَكَرْتُمْ لَأَزِيدَنَّكُمْ ۖ وَلَئِن كَفَرْتُمْ إِنَّ عَذَابِي لَشَدِيدٌ އަދި ތިޔަބައިމީހުންގެ ވެރިރަސްކަލާނގެ އެންގެވިހިނދު ހަނދުމަކުރާށެވެ! ހަމަކަށަވަރުން، ތިޔަބައިމީހުން شكر ކޮށްފިނަމަ، ހަމަކަށަވަރުން، ތިމަންރަސްކަލާނގެ ތިޔަބައިމީހުންނަށް އިތުރުކޮށްދެއްވާހުށީމެވެ. އަދި ތިޔަބައިމީހުން (شكر ނުކޮށް) كافر ވެއްޖެނަމަ (ދަންނާށެވެ!) ހަމަކަށަވަރުން، ތިމަންރަސްކަލާނގެ عذاب ގަދަފަދަވެގެންވާކަން ކަށަވަރެވެ.\n﴿٨﴾ وَقَالَ مُوسَىٰ إِن تَكْفُرُوا أَنتُمْ وَمَن فِي الْأَرْضِ جَمِيعًا فَإِنَّ اللَّهَ لَغَنِيٌّ حَمِيدٌ އަދި موسى ގެފާނު ވިދާޅުވިއެވެ. ތިޔަބައިމީހުންނާއި، ބިމުގައި ވާހާ އެންމެން (شكر ނުކޮށް) كافر ވިޔަސް، ފަހެ، ހަމަކަށަވަރުން، اللَّه އީ، ފުދިވޮޑިގެންވާ، حمد ލިބިވޮޑިގެންވާ ރަސްކަލާނގެކަން ކަށަވަރެވެ.\n﴿٩﴾ أَلَمْ يَأْتِكُمْ نَبَأُ الَّذِينَ مِن قَبْلِكُمْ قَوْمِ نُوحٍ وَعَادٍ وَثَمُودَ ۛ وَالَّذِينَ مِن بَعْدِهِمْ ۛ لَا يَعْلَمُهُمْ إِلَّا اللَّهُ ۚ جَاءَتْهُمْ رُسُلُهُم بِالْبَيِّنَاتِ فَرَدُّوا أَيْدِيَهُمْ فِي أَفْوَاهِهِمْ وَقَالُوا إِنَّا كَفَرْنَا بِمَا أُرْسِلْتُم بِهِ وَإِنَّا لَفِي شَكٍّ مِّمَّا تَدْعُونَنَا إِلَيْهِ مُرِيبٍ ތިޔަބައިމީހުންގެ ކުރިން އުޅުނު މީހުންގެ خبر ތިޔަބައިމީހުންނާ ހަމަޔަކަށް ނާދޭހެއްޔެވެ؟ (އެއީ) نوح ގެފާނުގެ قوم ގެމީހުންނާއި، عاد ބާގައިމީހުންނާއި، ثمود ބާގައިމީހުންނާއި، އެއުރެންގެ ފަހުން އުޅުނު މީހުންނެވެ. اللَّه އަށް މެނުވީ، އެއުރެންނެއް ނޭނގެތެވެ. އެއުރެންގެ ގާތަށް އެއުރެންގެ رسول ން ބަޔާންވެގެންވާ ހެކިތަކާއިގެން ވަޑައިގަތެވެ. ފަހެ، އެއުރެންގެ އަނގަތަކުގައި، އެއުރެންގެ އަތްތައް އެޅޫއެވެ. އަދި އެއުރެން ބުނެފޫއެވެ. ހަމަކަށަވަރުން، ތިޔަބޭކަލުން އެކަމަކާއިގެން ފޮނުއްވެވި ކަންތަކަށް ތިމަންމެން كافر ވެއްޖައީމެވެ. އަދި ހަމަކަށަވަރުން، ތިޔަބޭކަލުން އެކަމަކަށް ތިމަންމެންނަށް ގޮވައިލައްވާ ކަމަކާމެދު، ހަމަކަށަވަރުން، ތިމަންމެންވަނީ ވަސްވާސްތެރިކަމުން ފުރިގެންވާ شك އެއް ގައެވެ.\n﴿١٠﴾ ۞ قَالَتْ رُسُلُهُمْ أَفِي اللَّهِ شَكٌّ فَاطِرِ السَّمَاوَاتِ وَالْأَرْضِ ۖ يَدْعُوكُمْ لِيَغْفِرَ لَكُم مِّن ذُنُوبِكُمْ وَيُؤَخِّرَكُمْ إِلَىٰ أَجَلٍ مُّسَمًّى ۚ قَالُوا إِنْ أَنتُمْ إِلَّا بَشَرٌ مِّثْلُنَا تُرِيدُونَ أَن تَصُدُّونَا عَمَّا كَانَ يَعْبُدُ آبَاؤُنَا فَأْتُونَا بِسُلْطَانٍ مُّبِينٍ އެއުރެންގެ رسول ން ވިދާޅުވޫއެވެ. އިސްވެދިޔަ مثال އަކާނުލައި އުޑުތަކާއި ބިން އުފެއްދެވި اللَّه އާމެދު، شك އެއް ވޭހެއްޔެވެ؟ އެކަލާނގެ ތިޔަބައިމީހުންނަށް ގޮވައިލައްވަނީ، ތިޔަބައިމީހުންނަށް ތިޔަބައިމީހުންގެ ފާފަތައް ފުއްސަވައިދެއްވުމަށާއި، ކަނޑައެޅިގެންވާ މުއްދަތަކަށް ތިޔަބައިމީހުން ފަސްކުރެއްވުމަށްޓަކައެވެ. އެއުރެން ދެންނެވޫއެވެ. ތިމަންމެންކަހަލަ އިންސާނުން ކަމުގައި މެނުވީ ތިޔަބޭކަލުން ނުވަމުއެވެ. ތިޔަބޭކަލުން އެދިވަޑައިގަންނަވަނީ، ތިމަންމެންގެ ކާބަފައިން އަޅުކަންކޮށް އުޅުނު ތަކެތިން ތިމަންމެން ދުރުކުރެއްވުމަށެވެ. ފަހެ، ބަޔާންވެގެންވާ حجّة އެއް ތިމަންމެންނަށް ތިޔަބޭކަލުން ގެނެސްދެއްވަ ބައްލަވާށެވެ!\n﴿١١﴾ قَالَتْ لَهُمْ رُسُلُهُمْ إِن نَّحْنُ إِلَّا بَشَرٌ مِّثْلُكُمْ وَلَٰكِنَّ اللَّهَ يَمُنُّ عَلَىٰ مَن يَشَاءُ مِنْ عِبَادِهِ ۖ وَمَا كَانَ لَنَا أَن نَّأْتِيَكُم بِسُلْطَانٍ إِلَّا بِإِذْنِ اللَّهِ ۚ وَعَلَى اللَّهِ فَلْيَتَوَكَّلِ الْمُؤْمِنُونَ އެއުރެންގެ رسول ން އެއުރެންނަށް ވިދާޅުވޫއެވެ. ތިޔަބައިމީހުން ކަހަލަ އިންސާނުން ކަމުގައި މެނުވީ، ތިމަންމެން ނުވަމުއެވެ. އެހެނެއްކަމަކު، اللَّه، އެކަލާނގެ އަޅުންކުރެ އިރާދަކުރެއްވި ބަޔަކަށް نعمة ދެއްވަތެވެ. އަދި اللَّه ގެ إذن ފުޅާލައިގެން މެނުވީ، ތިޔަބައިމީހުންނަށް حجّة އެއް ގެނެސްދިނުމަކީ، ތިމަންމެންނަށް އޮތްކަމެއް ނޫނެވެ. އަދި مؤمن ތަކުން ހަމައެކަނި اللَّه އަށް وكيل ކުރާހުށިކަމެވެ!\n﴿١٢﴾ وَمَا لَنَا أَلَّا نَتَوَكَّلَ عَلَى اللَّهِ وَقَدْ هَدَانَا سُبُلَنَا ۚ وَلَنَصْبِرَنَّ عَلَىٰ مَا آذَيْتُمُونَا ۚ وَعَلَى اللَّهِ فَلْيَتَوَكَّلِ الْمُتَوَكِّلُونَ އަދި ހަމަކަށަވަރުން، އެކަލާނގެ ތިމަންމެންނަށް ތިމަންމެންގެ މަގުތައް ދައްކަވާފައިވާއިރު، اللَّه އަށް ތިމަންމެން وكيل ނުކުރަންވީ ކީއްވެގެން ހެއްޔެވެ؟ އަދި ތިޔަބައިމީހުން ތިމަންމެންނަށް ދިން އުނދަގޫތަކަށް ހަމަކަށަވަރުން، ތިމަންމެން ކެތްކުރާހުށީމުއެވެ. އަދި وكيل ކުރާމީހުން، ހަމައެކަނި اللَّه އަށް وكيل ކުރާހުށިކަމެވެ!\n﴿١٣﴾ وَقَالَ الَّذِينَ كَفَرُوا لِرُسُلِهِمْ لَنُخْرِجَنَّكُم مِّنْ أَرْضِنَا أَوْ لَتَعُودُنَّ فِي مِلَّتِنَا ۖ فَأَوْحَىٰ إِلَيْهِمْ رَبُّهُمْ لَنُهْلِكَنَّ الظَّالِمِينَ كافر ވި މީހުން، އެއުރެންގެ رسول ންނަށް ދެންނެވޫއެވެ. ހަމަކަށަވަރުން، ތިމަންމެންގެ ބިމުން ތިޔަބޭކަލުން ނެރެލާހުށީމުއެވެ. ނޫންނަމަަ ތިޔަބޭކަލުން ތިމަންމެންގެ دين އަށް އެނބުރިވަޑައިގަންނަވާހުށިކަމެވެ! ފަހެ، އެބޭކަލުންގެ ވެރިރަސްކަލާނގެ، އެބޭކަލުންނަށް وحى ކުރެއްވިއެވެ. ހަމަކަށަވަރުން، ތިމަންރަސްކަލާނގެ އަނިޔާވެރިން ހަލާކުކުރައްވާހުށީމެވެ.\n﴿١٤﴾ وَلَنُسْكِنَنَّكُمُ الْأَرْضَ مِن بَعْدِهِمْ ۚ ذَٰلِكَ لِمَنْ خَافَ مَقَامِي وَخَافَ وَعِيدِ އަދި ހަމަކަށަވަރުން، އެއުރެންގެ ފަހުގައި، ތިމަންރަސްކަލާނގެ ތިޔަބައިމީހުން، ބިމުގައި ވަޒަންވެރި ކުރައްވާ ހުށީމެވެ. އެކަންއޮތީ، ތިމަންރަސްކަލާނގެ (މަތިވެރި) مقام އަށް ބިރުވެތިވެ، ތިމަންރަސްކަލާނގެ وعيد އަށް ބިރުވެތިވި މީހުންނަށެވެ.\n﴿١٥﴾ وَاسْتَفْتَحُوا وَخَابَ كُلُّ جَبَّارٍ عَنِيدٍ އަދި އެބޭކަލުން نصر އަށް އެދި ދެންނެވޫއެވެ. އަދި ހަރުކަށި، ކޮންމެ جبّار އަކު ގެއްލި ހަލާކުވިއެވެ.\n﴿١٦﴾ مِّن وَرَائِهِ جَهَنَّمُ وَيُسْقَىٰ مِن مَّاءٍ صَدِيدٍ އޭނާގެ ކުރިމަތީގައިވަނީ، ނަރަކައެވެ. އަދި އޭނާއަށް ބޯންދެއްވާނީ، ފާ ދިޔަފަދަ ފެނަކުންނެވެ.\n﴿١٧﴾ يَتَجَرَّعُهُ وَلَا يَكَادُ يُسِيغُهُ وَيَأْتِيهِ الْمَوْتُ مِن كُلِّ مَكَانٍ وَمَا هُوَ بِمَيِّتٍ ۖ وَمِن وَرَائِهِ عَذَابٌ غَلِيظٌ އޭނާ އެ ދިރުވައިލާނެތެވެ. އޭނާއަށް އެ ދިރުވައިލެވޭނީ، ވަރަށް އުނދަގުލުންނެވެ. އަދި ހުރިހާ ފަރާތަކުން އޭނާގެ ގާތަށް މަރު އަންނާނެތެވެ. (އެކަމަކު) އޭނާ މަރެއް ނުވާނެތެވެ. އަދި އޭނާގެ ކުރިމަތީގައިވަނީ، ގަދަފަދަވެގެންވާ عذاب އެވެ.\n﴿١٨﴾ مَّثَلُ الَّذِينَ كَفَرُوا بِرَبِّهِمْ ۖ أَعْمَالُهُمْ كَرَمَادٍ اشْتَدَّتْ بِهِ الرِّيحُ فِي يَوْمٍ عَاصِفٍ ۖ لَّا يَقْدِرُونَ مِمَّا كَسَبُوا عَلَىٰ شَيْءٍ ۚ ذَٰلِكَ هُوَ الضَّلَالُ الْبَعِيدُ އެއުރެންގެ ވެރިރަސްކަލާނގެއަށް كافر ވި މީހުންގެ عمل ތަކުގެ مثال، އަޅިތަކެއް ފަދައެވެ. ވިއްސާރަގަދަ ދުވަހެއްގައި، އެއަށް ގަދަ ވައިޖެހި، އެ އަޅިތައް ބުރުއްސައިލިއެވެ. އެއުރެން ހޯދައިގަތް އެއްވެސްކަމެއްގެ މައްޗަށް، އެއުރެންގެ އެއްވެސް ބާރެއް ނެތެވެ. ދުރުވެގެންވާ މަގުފުރެދުމަކީ ހަމައެއީއެވެ.\n﴿١٩﴾ أَلَمْ تَرَ أَنَّ اللَّهَ خَلَقَ السَّمَاوَاتِ وَالْأَرْضَ بِالْحَقِّ ۚ إِن يَشَأْ يُذْهِبْكُمْ وَيَأْتِ بِخَلْقٍ جَدِيدٍ ހަމަކަށަވަރުން، اللَّه، حق ގޮތުގައި އުޑުތަކާއި ބިން ހައްދަވާފައިވާކަން ތިބާއަކަށް ނޭނގޭ ހެއްޔެވެ؟ އެކަލާނގެ އިރާދަކުރައްވާނަމަ، ތިޔަބައިމީހުން ނެތިކޮށްލައްވައި، އާ مخلوق ންތަކެއް ގެންނަވައިފާނެތެވެ.\n﴿٢٠﴾ وَمَا ذَٰلِكَ عَلَى اللَّهِ بِعَزِيزٍ އަދި އެކަންތައް اللَّه އަށް އުނދަގޫކަމަކަށް ނުވެތެވެ.\n﴿٢١﴾ وَبَرَزُوا لِلَّهِ جَمِيعًا فَقَالَ الضُّعَفَاءُ لِلَّذِينَ اسْتَكْبَرُوا إِنَّا كُنَّا لَكُمْ تَبَعًا فَهَلْ أَنتُم مُّغْنُونَ عَنَّا مِنْ عَذَابِ اللَّهِ مِن شَيْءٍ ۚ قَالُوا لَوْ هَدَانَا اللَّهُ لَهَدَيْنَاكُمْ ۖ سَوَاءٌ عَلَيْنَا أَجَزِعْنَا أَمْ صَبَرْنَا مَا لَنَا مِن مَّحِيصٍ އެ އެންމެން (ކަށްވަޅުތަކުން) ނުކުމެ، اللَّه ގެ حضرة އަށް އަންނާނެތެވެ. އަދި (އޭގެތެރެއިން) ނިކަމެތިން ބޮޑާވެގަތް މީހުންނަށް ބުނާނެތެވެ. ހަމަކަށަވަރުން، ތިމަންމެން މިތިބީ، ތިޔަބައިމީހުންނަށް تبع ވެގެންނެވެ. ފަހެ، ތިޔަބައިމީހުންނަށް اللَّه ގެ عذاب ން ކުޑަމިންވަރެއްނަމަވެސް ތިމަންމެންގެ ކިބައިން ދުރުކޮށްދެވިދާނެ ހެއްޔެވެ؟ އެއުރެން ބުނާނެތެވެ. اللَّه ތިމަންމެންނަށް ތެދުމަގު ދެއްކެވިނަމަ، ތިޔަބައިމީހުންނަށް ތިމަންމެން ތެދުމަގު ދެއްކީމުހެވެ. ތިމަންމެން ކެތްނުކުރިޔަސް، ނުވަތަ ކެތްކުރިޔަސް، ތިމަންމެންގެ މައްޗަށް ހަމަހަމަވެގެންވެއެވެ. ފިލަންދާނެ ތަނެއް ތިމަންމެންނަކަށް ނުވެއެވެ.\n﴿٢٢﴾ وَقَالَ الشَّيْطَانُ لَمَّا قُضِيَ الْأَمْرُ إِنَّ اللَّهَ وَعَدَكُمْ وَعْدَ الْحَقِّ وَوَعَدتُّكُمْ فَأَخْلَفْتُكُمْ ۖ وَمَا كَانَ لِيَ عَلَيْكُم مِّن سُلْطَانٍ إِلَّا أَن دَعَوْتُكُمْ فَاسْتَجَبْتُمْ لِي ۖ فَلَا تَلُومُونِي وَلُومُوا أَنفُسَكُم ۖ مَّا أَنَا بِمُصْرِخِكُمْ وَمَا أَنتُم بِمُصْرِخِيَّ ۖ إِنِّي كَفَرْتُ بِمَا أَشْرَكْتُمُونِ مِن قَبْلُ ۗ إِنَّ الظَّالِمِينَ لَهُمْ عَذَابٌ أَلِيمٌ އަދި ކަންތައް ނިޔާކުރައްވައި ނިމޭހިނދު، شيطان އާ ބުނާނެތެވެ. ހަމަކަށަވަރުން، اللَّه، ތިޔަބައިމީހުންނަށް وعد ކުރައްވާފައިވަނީ، حق ތެދު وعد އެވެ. އަދި ތިމަންވެސް ތިޔަބައިމީހުންނަށް وعد ކުރީމެވެ. ފަހެ، ތިޔަބައިމީހުންނަށް ތިމަންކުޅަ وعد އާ خلاف ވީމެވެ. އަދި ތިޔަބައިމީހުންނަށް ތިމަން ގޮވައިލުން ފިޔަވައި، ތިޔަބައިމީހުންގެ މައްޗަށް އެއްވެސް ބާރެއް ތިމަންނާއަކަށް ލިބިގެނެއް ނުވެއެވެ. ފަހެ، ތިޔަބައިމީހުން ތިމަންނާގެ ގޮވައިލުމަށް އިޖާބަދިނީއެވެ. ފަހެ، ތިޔަބައިމީހުން ތިމަން ކުށްވެރިކޮށް ވާހަކަ ނުދައްކާށެވެ! އަދި ތިޔަބައިމީހުންގެ އަމިއްލަ نفس ތައް ކުށްވެރިކޮށް ވާހަކަ ދައްކާށެވެ! ތިޔަބައިމީހުންގެ އެހީތެރިޔަކަށް ތިމަން ނުވަމެވެ. އަދި ތިޔަބައިމީހުންވެސް ތިމަންގެ އެހީތެރިންނަކަށް ނުވަމުއެވެ. ހަމަކަށަވަރުން، މީގެކުރިން ތިޔަބައިމީހުން ތިމަން ބައިވެރިކުރި ކަންތަކަށް ތިމަން كافر ވީމެވެ. ހަމަކަށަވަރުން، އަނިޔާވެރިންނަށް ވޭންދެނިވި عذاب ހުށްޓެވެ.\n﴿٢٣﴾ وَأُدْخِلَ الَّذِينَ آمَنُوا وَعَمِلُوا الصَّالِحَاتِ جَنَّاتٍ تَجْرِي مِن تَحْتِهَا الْأَنْهَارُ خَالِدِينَ فِيهَا بِإِذْنِ رَبِّهِمْ ۖ تَحِيَّتُهُمْ فِيهَا سَلَامٌ إيمان ވެ صالح عمل ތައް ކުޅަމީހުން، އެތާނގެ ދަށުން ފެން ކޯރުތައް ހިނގަހިނގާ ހުންނަ ސުވަރުގެތަކަށް ވައްދަވާހުށްޓެވެ. އެއުރެންގެ ވެރިރަސްކަލާނގެ إذن ފުޅާއެކު، އެތާނގައި އެއުރެން ދެމިތިބެނިވި ގޮތުގައެވެ. އެތާނގައި، އެއުރެންގެ تحيّة އަކީ، سلام އެވެ.\n﴿٢٤﴾ أَلَمْ تَرَ كَيْفَ ضَرَبَ اللَّهُ مَثَلًا كَلِمَةً طَيِّبَةً كَشَجَرَةٍ طَيِّبَةٍ أَصْلُهَا ثَابِتٌ وَفَرْعُهَا فِي السَّمَاءِ اللَّه، ރަނގަޅު ބަހެއްގެ مثال ޖެއްސެވީ ކޮންފަދައަކުންކަން ކަލޭގެފާނު ދެކެވަޑައި ނުގަންނަވަމުތޯއެވެ؟ އެއީ، އެ ގަހެއްގެ މޫތައް (ބިމުގައި) ހަރުލާފައި ހުންނަ، އަދި އެ ގަހެއްގެ ގޮފިތައް (ބިޔަކޮށްހެދި) މައްޗަށް އުފުލިފައިވާ ގަހެއްގެ مثال އެވެ.\n﴿٢٥﴾ تُؤْتِي أُكُلَهَا كُلَّ حِينٍ بِإِذْنِ رَبِّهَا ۗ وَيَضْرِبُ اللَّهُ الْأَمْثَالَ لِلنَّاسِ لَعَلَّهُمْ يَتَذَكَّرُونَ އެ ގަހުގެ ވެރިރަސްކަލާނގެ إذن ފުޅާއެކު، ހުރިހާ ހިނދެއްގައި އެ ގަހުގެ މޭވާ ލިބިދެއެވެ. اللَّه، މީސްތަކުންނަށް مثال ޖައްސަވަނީ، އެއުރެން ހަނދުމަކުރުމަށްޓަކައެވެ.\n﴿٢٦﴾ وَمَثَلُ كَلِمَةٍ خَبِيثَةٍ كَشَجَرَةٍ خَبِيثَةٍ اجْتُثَّتْ مِن فَوْقِ الْأَرْضِ مَا لَهَا مِن قَرَارٍ އަދި ނުބައި ބަހެއްގެ مثال އަކީ، ބިންމަތިން އުފުރާލި (އަދި) އެ ގަހަކަށް އެއްވެސް ސާބިތުކަމެއްނުވާ، ނުބައި ގަހެއްގެ مثال އެވެ.\n﴿٢٧﴾ يُثَبِّتُ اللَّهُ الَّذِينَ آمَنُوا بِالْقَوْلِ الثَّابِتِ فِي الْحَيَاةِ الدُّنْيَا وَفِي الْآخِرَةِ ۖ وَيُضِلُّ اللَّهُ الظَّالِمِينَ ۚ وَيَفْعَلُ اللَّهُ مَا يَشَاءُ ދުނިޔޭގެ حياة ގައްޔާއި، آخرة ގައި ސާބިތުވެގެންވާ (حق) ބަހުން إيمان ވި މީހުންނަށް، اللَّه ސާބިތުކަން ދެއްވަތެވެ. އަދި اللَّه، އަނިޔާވެރިން މަގުފުރައްދަވަތެވެ. އަދި اللَّه، އެކަލާނގެ އިރާދަކުރައްވާ ކަމެއް ކުރައްވަތެވެ.\n﴿٢٨﴾ ۞ أَلَمْ تَرَ إِلَى الَّذِينَ بَدَّلُوا نِعْمَتَ اللَّهِ كُفْرًا وَأَحَلُّوا قَوْمَهُمْ دَارَ الْبَوَارِ اللَّه ގެ نعمة، كافر ކަމަށް ބަދަލުކޮށް، އެއުރެންގެ قوم ހަލާކުގެ ގޮވައްޗަށްލީ މީހުން ކަލޭގެފާނު ދެކެވަޑައި ނުގަންނަވަމުތޯއެވެ؟\n﴿٢٩﴾ جَهَنَّمَ يَصْلَوْنَهَا ۖ وَبِئْسَ الْقَرَارُ (އެއީ) ނަރަކައެވެ. އެއުރެން އެތަނަށްވަދެ އަނދާނެތެވެ. އަދި އެއީ، ތިބުމަށް ހާދަހާ ނުބައި ތަނެކެވެ!\n﴿٣٠﴾ وَجَعَلُوا لِلَّهِ أَندَادًا لِّيُضِلُّوا عَن سَبِيلِهِ ۗ قُلْ تَمَتَّعُوا فَإِنَّ مَصِيرَكُمْ إِلَى النَّارِ އަދި އެއުރެން اللَّه އަށް شريك ން ލޫއެވެ. (އެއީ) އެއުރެން އެކަލާނގެ މަގުން މީސްތަކުން ފުރެއްދުމަށްޓަކައެވެ. ކަލޭގެފާނު ވިދާޅުވާށެވެ! ތިޔަބައިމީހުން (ދުނިޔެމަތީގައި) އަރާމުކޮށްލަން ތިބޭށެވެ! ފަހެ، ހަމަކަށަވަރުން، ތިޔަބައިމީހުން އެނބުރިދިއުންވަނީ ނަރަކައަށެވެ.\n﴿٣١﴾ قُل لِّعِبَادِيَ الَّذِينَ آمَنُوا يُقِيمُوا الصَّلَاةَ وَيُنفِقُوا مِمَّا رَزَقْنَاهُمْ سِرًّا وَعَلَانِيَةً مِّن قَبْلِ أَن يَأْتِيَ يَوْمٌ لَّا بَيْعٌ فِيهِ وَلَا خِلَالٌ إيمان ވި، ތިމަންރަސްކަލާނގެ އަޅުންނަށް ކަލޭގެފާނު ވިދާޅުވާށެވެ! އެއުރެން ނަމާދު قائم ކުރާހުށިކަމެވެ! އަދި ތިމަންރަސްކަލާނގެ އެއުރެންނަށް ދެއްވި ތަކެތިން ސިއްރާއި ފާޅުގައި އެއުރެން ހޭދަކުރާހުށިކަމެވެ! އެ ދުވަހެއްގައި ވިޔަފާރިއެއް ނުވަތަ ރައްޓެހިކަމެއް ނޯންނާނޭ ދުވަހެއް އައުމުގެ ކުރިންނެވެ.\n﴿٣٢﴾ اللَّهُ الَّذِي خَلَقَ السَّمَاوَاتِ وَالْأَرْضَ وَأَنزَلَ مِنَ السَّمَاءِ مَاءً فَأَخْرَجَ بِهِ مِنَ الثَّمَرَاتِ رِزْقًا لَّكُمْ ۖ وَسَخَّرَ لَكُمُ الْفُلْكَ لِتَجْرِيَ فِي الْبَحْرِ بِأَمْرِهِ ۖ وَسَخَّرَ لَكُمُ الْأَنْهَارَ اللَّه އީ، އުޑުތަކާއި ބިން ހެއްދެވި ރަސްކަލާނގެއެވެ. އަދި އެކަލާނގެ އުޑުން ވާރޭ ވެއްސެވިއެވެ. ފަހެ، އެ ފެނުގެ ސަބަބުން ތިޔަބައިމީހުންނަށް رزق އެއް ކަމުގައި މޭވާތައް ނެރުއްވިއެވެ. އަދި އެކަލާނގެ إذن ފުޅާއެކު، އެ ތަކެތި ކަނޑުގައި ދަތުރުކުރުމަށް ތިޔަބައިމީހުންނަށްޓަކައި ނާފަހަރު خدمة ތެރި ކުރެއްވިއެވެ. އަދި އެކަލާނގެ ތިޔަބައިމީހުންނަށްޓަކައި، ކޯރުތައް خدمة ތެރިކުރެއްވިއެވެ.\n﴿٣٣﴾ وَسَخَّرَ لَكُمُ الشَّمْسَ وَالْقَمَرَ دَائِبَيْنِ ۖ وَسَخَّرَ لَكُمُ اللَّيْلَ وَالنَّهَارَ އަދި އެކަލާނގެ ތިޔަބައިމީހުންނަށްޓަކައި، އިރާއި ހަނދު خدمة ތެރި ކުރެއްވިއެވެ. ކެނޑިނޭޅި ހިނގާގޮތުގައެވެ. އަދި އެކަލާނގެ ތިޔަބައިމީހުންނަށްޓަކައި، ރޭދުވާ خدمة ތެރި ކުރެއްވިއެވެ.\n﴿٣٤﴾ وَآتَاكُم مِّن كُلِّ مَا سَأَلْتُمُوهُ ۚ وَإِن تَعُدُّوا نِعْمَتَ اللَّهِ لَا تُحْصُوهَا ۗ إِنَّ الْإِنسَانَ لَظَلُومٌ كَفَّارٌ އަދި އެކަލާނގެ حضرة އަށް ތިޔަބައިމީހުން ދެންނެވި ކޮންމެ އެއްޗެއް އެކަލާނގެ ތިޔަބައިމީހުންނަށް ދެއްވިއެވެ. اللَّه ގެ نعمة ތައް ތިޔަބައިމީހުން ގުނާނަމަ، ތިޔަބައިމީހުންނަކަށް އެ نعمة ތައް عدد އެއް ނުކުރެވޭހުށްޓެވެ. ހަމަކަށަވަރުން، އިންސާނާއަކީ، އަނިޔާވެރިވުން ބޮޑު، شكر ކުރުން ނެތްމީހެކެވެ.\n﴿٣٥﴾ وَإِذْ قَالَ إِبْرَاهِيمُ رَبِّ اجْعَلْ هَٰذَا الْبَلَدَ آمِنًا وَاجْنُبْنِي وَبَنِيَّ أَن نَّعْبُدَ الْأَصْنَامَ إبراهيم ގެފާނު ވިދާޅުވި ހިނދު، ހަނދުމަކުރާށެވެ! އަޅުގެ ވެރިރަސްކަލާކޮ! މި ރަށަކީ، أمان ވެގެންވާ ރަށެއްކަމުގައި ލައްވާނދޭވެ! އަދި އަޅާއާއި، އަޅުގެ ދަރިން ބުދަށް އަޅުކަންކުރުމުން ދުރުކުރައްވާނދޭވެ!\n﴿٣٦﴾ رَبِّ إِنَّهُنَّ أَضْلَلْنَ كَثِيرًا مِّنَ النَّاسِ ۖ فَمَن تَبِعَنِي فَإِنَّهُ مِنِّي ۖ وَمَنْ عَصَانِي فَإِنَّكَ غَفُورٌ رَّحِيمٌ އަޅުގެ ވެރިރަސްކަލާކޮ! ހަމަކަށަވަރުން، އެ ބުދުތައް މީސްތަކުންކުރެ ގިނަބަޔަކު މަގުފުރައްދައިފިއެވެ. ފަހެ، މި އަޅާޔަށް تبع ވެއްޖެ މީހަކީ، ހަމަކަށަވަރުން، އަޅުގެ (دين ގެ) މީހެކެވެ. އަދި އަޅާޔަށް އުރެދިއްޖެމީހާ (ދަންނާށެވެ!) ފަހެ، ހަމަކަށަވަރުން، އިބަރަސްކަލާނގެއީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\n﴿٣٧﴾ رَّبَّنَا إِنِّي أَسْكَنتُ مِن ذُرِّيَّتِي بِوَادٍ غَيْرِ ذِي زَرْعٍ عِندَ بَيْتِكَ الْمُحَرَّمِ رَبَّنَا لِيُقِيمُوا الصَّلَاةَ فَاجْعَلْ أَفْئِدَةً مِّنَ النَّاسِ تَهْوِي إِلَيْهِمْ وَارْزُقْهُم مِّنَ الثَّمَرَاتِ لَعَلَّهُمْ يَشْكُرُونَ އަޅަމެންގެ ވެރިރަސްކަލާކޮ! ހަމަކަށަވަރުން، އަޅުގެ ދަރިންކުރެ ބަޔަކު، ގަހެއް ރުކެއް ނެތް وادى އެއްގައި، حرمة ތެރި ކުރައްވާފައިވާ އިބަރަސްކަލާނގެ ގެފުޅު އަރިހުގައި، ވަޒަންވެރިކޮށްފީމެވެ. އަޅުގެ ވެރިރަސްކަލާކޮ! އެއުރެން ނަމާދު قائم ކޮށް އުޅުމަށްޓަކައެވެ. ފަހެ، މީސްތަކުންކުރެ ބަޔެއްގެ ހިތްތައް އެއުރެންގެ ފަރާތަށް ލަންބަވާނދޭވެ! އަދި މޭވާތަކުން އެއުރެންނަށް رزق ދެއްވާނދޭވެ! (އެއީ) އެއުރެން شكر ވެރި ވުމަށްޓަކައެވެ.\n﴿٣٨﴾ رَبَّنَا إِنَّكَ تَعْلَمُ مَا نُخْفِي وَمَا نُعْلِنُ ۗ وَمَا يَخْفَىٰ عَلَى اللَّهِ مِن شَيْءٍ فِي الْأَرْضِ وَلَا فِي السَّمَاءِ އަޅަމެންގެ ވެރިރަސްކަލާކޮ! ހަމަކަށަވަރުން، އަޅަމެން ވަންހަނާކުރާ ކަންތަކާއި، އަޅަމެން ފާޅުކުރާ ކަންތައް، އިބަރަސްކަލާނގެ ދެނެވޮޑިގެންވަމުއެވެ. އަދި ބިމުގައްޔާއި، އުޑުގައިވާ އެއްވެސް އެއްޗެއް، اللَّه އަށް ވަންހަނާވެގެނެއް ނުވެއެވެ.\n﴿٣٩﴾ الْحَمْدُ لِلَّهِ الَّذِي وَهَبَ لِي عَلَى الْكِبَرِ إِسْمَاعِيلَ وَإِسْحَاقَ ۚ إِنَّ رَبِّي لَسَمِيعُ الدُّعَاءِ حمد ހުރީ، اللَّه އަށެވެ. އެކަލާނގެއީ، އަޅު، މުސްކުޅިވެފައިވަނިކޮށް، އަޅާއަށް إسماعيل އާއި، إسحاق ދެއްވި ރަސްކަލާނގެއެވެ. ހަމަކަށަވަރުން، އަޅުގެ ވެރިރަސްކަލާނގެއީ، دعاء އައްސަވާވޮޑިގެންވާ ރަސްކަލާނގެކަން ކަށަވަރެވެ.\n﴿٤٠﴾ رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ އަޅުގެ ވެރިރަސްކަލާކޮ! އަޅާއީ، ނަމާދު قائم ކޮށްއުޅޭ މީހެއްކަމުގައި ލައްވާނދޭވެ! އަދި އަޅާގެ ދަރިންކުރެންވެސްމެއެވެ. އަޅަމެންގެ ވެރިރަސްކަލާކޮ! އަދި އަޅުގެ دعاء قبول ކުރައްވާނދޭވެ!\n﴿٤١﴾ رَبَّنَا اغْفِرْ لِي وَلِوَالِدَيَّ وَلِلْمُؤْمِنِينَ يَوْمَ يَقُومُ الْحِسَابُ އަޅަމެންގެ ވެރިރަސްކަލާކޮ! حساب قائم ވާ ދުވަހު، އަޅާއަށާއި، އަޅުގެ މައިންބަފައިންނަށާއި، مؤمن ތަކުންނަށް ފާފަފުއްސަވާނދޭވެ!\n﴿٤٢﴾ وَلَا تَحْسَبَنَّ اللَّهَ غَافِلًا عَمَّا يَعْمَلُ الظَّالِمُونَ ۚ إِنَّمَا يُؤَخِّرُهُمْ لِيَوْمٍ تَشْخَصُ فِيهِ الْأَبْصَارُ އަނިޔާވެރިން ކުރާ ކަންތަކާމެދު، اللَّه، غافل ވެ ވޮޑިގެންވާކަމަށް ކަލޭގެފާނު ހީފުޅުނުކުރައްވާ ހުށިކަމެވެ! އެކަލާނގެ އެއުރެން ފަސްކުރައްވާކަން ކަށަވަރީ (ކަންތައް ބޮޑުވެ) ލޯތައް ހުޅުވޭ ދުވަހަކަށެވެ.\n﴿٤٣﴾ مُهْطِعِينَ مُقْنِعِي رُءُوسِهِمْ لَا يَرْتَدُّ إِلَيْهِمْ طَرْفُهُمْ ۖ وَأَفْئِدَتُهُمْ هَوَاءٌ އެއުރެން އިސްއުފުލައި އަވަސްއަވަހަށް ހިނގާފައި ދާނެތެވެ. އެއުރެންގެ ލޮލުގެ އެސްފިޔަވެސް ޖަހައިނުލެވޭހުށްޓެވެ. އަދި އެއުރެންގެ ހިތްތައް ވާނީ، އެކައްޗެއްވެސް ނެތި ހުސްވެފައެވެ.\n﴿٤٤﴾ وَأَنذِرِ النَّاسَ يَوْمَ يَأْتِيهِمُ الْعَذَابُ فَيَقُولُ الَّذِينَ ظَلَمُوا رَبَّنَا أَخِّرْنَا إِلَىٰ أَجَلٍ قَرِيبٍ نُّجِبْ دَعْوَتَكَ وَنَتَّبِعِ الرُّسُلَ ۗ أَوَلَمْ تَكُونُوا أَقْسَمْتُم مِّن قَبْلُ مَا لَكُم مِّن زَوَالٍ އެއުރެންނަށް عذاب އަންނަ ދުވަހާމެދު، ކަލޭގެފާނު މީސްތަކުންނަށް إنذار ކުރައްވާށެވެ! ފަހެ، އަނިޔާވެރިވި މީހުން ބުނާނެތެވެ. އަޅަމެންގެ ވެރިރަސްކަލާކޮ! ކައިރި މުއްދަތަކަށް އަޅަމެން ފަސްކުރައްވާނދޭވެ! އޭރުން އިބަރަސްކަލާނގެ ގޮވައިލެއްވުމަށް އަޅަމެން އިޖާބަދޭ ހުށީމުއެވެ. އަދި رسول ންނަށް تبع ވާ ހުށީމުއެވެ. (ޖަވާބުގައި ބުނެވޭނެތެވެ.) ތިޔަބައިމީހުންނަށް (ދުނިޔެއިން) ނެތިދިއުމެއް ނާންނާނެކަމަށް މީގެކުރިން ތިޔަބައިމީހުން ހުވާކޮށް ނޫޅެމުހެއްޔެވެ؟\n﴿٤٥﴾ وَسَكَنتُمْ فِي مَسَاكِنِ الَّذِينَ ظَلَمُوا أَنفُسَهُمْ وَتَبَيَّنَ لَكُمْ كَيْفَ فَعَلْنَا بِهِمْ وَضَرَبْنَا لَكُمُ الْأَمْثَالَ އަދި އެއުރެންގެ އަމިއްލަ نفس ތަކަށް އަނިޔާވެރިވި މީހުން އުޅުނު ތަންތާނގައި ތިޔަބައިމީހުން އުޅުނީމުއެވެ. އަދި އެއުރެންނާމެދު ތިމަންރަސްކަލާނގެ ކަންތައްކުރެއްވިގޮތް ތިޔަބައިމީހުންނަށް ބަޔާންވެ އެނގިފައިވެއެވެ. އަދި ތިޔަބައިމީހުންނަށް ތިމަންރަސްކަލާނގެ مثال ތައް ޖައްސަވައިދެއްވީމެވެ.\n﴿٤٦﴾ وَقَدْ مَكَرُوا مَكْرَهُمْ وَعِندَ اللَّهِ مَكْرُهُمْ وَإِن كَانَ مَكْرُهُمْ لِتَزُولَ مِنْهُ الْجِبَالُ ހަމަކަށަވަރުން، އެއުރެންގެ ރޭވުންތައް ރޭވޫއެވެ. އަދި އެއުރެންގެ ރޭވުންތައްވަނީ، اللَّه ގެ حضرة ގައެވެ. (އެބަހީ: އެ ރޭވުންތައް اللَّه ދެނެވޮޑިގެންވެތެވެ.) އަދި އެއުރެންގެ ރޭވުންތަކުން ފަރުބަދަތައް ނެއްތައިނުލެވޭހުށްޓެވެ.\n﴿٤٧﴾ فَلَا تَحْسَبَنَّ اللَّهَ مُخْلِفَ وَعْدِهِ رُسُلَهُ ۗ إِنَّ اللَّهَ عَزِيزٌ ذُو انتِقَامٍ ފަހެ، اللَّه، އެކަލާނގެ رسول ންނަށް ކުރައްވާފައިވާ وعد އާ خلاف ވެ ވޮޑިގަންނަވާނެކަމަށް ކަލޭގެފާނު ހީފުޅުނުކުރައްވާ ހުށިކަމެވެ! ހަމަކަށަވަރުން، اللَّه އީ، ބަދަލުހިއްޕެވުމުގެވެރި، عزيز ވަންތަ ރަސްކަލާނގެއެވެ.\n﴿٤٨﴾ يَوْمَ تُبَدَّلُ الْأَرْضُ غَيْرَ الْأَرْضِ وَالسَّمَاوَاتُ ۖ وَبَرَزُوا لِلَّهِ الْوَاحِدِ الْقَهَّارِ އެދުވަހުން، ބިން އެހެން ބިމަކަށް، އަދި އުޑުތައް (އެހެން އުޑުތަކަކަށް) ބަދަލުކުރައްވާނެތެވެ. އަދި އެއްކައުވަންތަ، ބާރުވެރިވަންތަ اللَّه ގެ حضرة އަށް އެންމެން ނުކުންނާނެތެވެ.\n﴿٤٩﴾ وَتَرَى الْمُجْرِمِينَ يَوْمَئِذٍ مُّقَرَّنِينَ فِي الْأَصْفَادِ އަދި އެދުވަހުން، ކުށްވެރިންތައް އެކުއެކުގައި ކަސްތަޅު އެޅިފައިވާތީ ކަލޭގެފާނު ދެކެވަޑައިގަންނަވާނޫއެވެ.\n﴿٥٠﴾ سَرَابِيلُهُم مِّن قَطِرَانٍ وَتَغْشَىٰ وُجُوهَهُمُ النَّارُ އެއުރެންގެ ފޭރާން ވަނީ ކަތުރާނުންނެވެ. އަދި އަލިފާން، އެއުރެންގެ މޫނުތައް ފޮރުވައިލާނެތެވެ.\n﴿٥١﴾ لِيَجْزِيَ اللَّهُ كُلَّ نَفْسٍ مَّا كَسَبَتْ ۚ إِنَّ اللَّهَ سَرِيعُ الْحِسَابِ (އެއީ) اللَّه، ކޮންމެ نفس އަކަށްމެ، އެ نفس އެއް ހޯދިކަމެއްގެ ޖަޒާ ދެއްވުމަށްޓަކައެވެ. ހަމަކަށަވަރުން، اللَّه އީ، حساب ބެއްލެވުން އަވަސްވެވޮޑިގެންވާ ރަސްކަލާނގެއެވެ.\n﴿٥٢﴾ هَٰذَا بَلَاغٌ لِّلنَّاسِ وَلِيُنذَرُوا بِهِ وَلِيَعْلَمُوا أَنَّمَا هُوَ إِلَٰهٌ وَاحِدٌ وَلِيَذَّكَّرَ أُولُو الْأَلْبَابِ މި قرآن އަކީ (އެންމެހާ) މީސްތަކުންނަށް އެއިން إنذار ކުރެއްވުމަށްޓަކައި އޮތް އެންގެވުމެކެވެ. އަދި ހަމަކަށަވަރުން، އެކަލާނގެއީ، އެއްކައުވަންތަ ކަލާނގެކަން އެއުރެން ދެނެގަތުމަށާއި، އަދި ބުއްދީގެ أهل ވެރިން نصيحة ލިބިގަތުމަށްޓަކައެވެ.\nފަހަތަށް **************************** ކުރިއަށް\nމުދަލު ޒަކާތުގެ ނިޞާބު: 7241.15ރ\nދިވެހިބަހުން ލިޔެ ސްކޭންކޮށްފައިވާ އިމޭޖެއް ލިޔުންކޮޅަކަށް ބަދަލުކޮށްލަން ބޭނުންފުޅުތޯ؟ ދިވެހި އޯ.ސީ.އާރު ޓޫލް މިހާރު ދިވެހި.އެމްވީގައި!\nއަޖުމަ ބެއްލެވުމަށް މިތަނަށް ކްލިކް ކޮށްލައްވާ!\nދިވެހި ކަލަންޑަރު އެޕްލިކޭޝަން މިހާރު ޕްލޭސްޓޯރުން ލިބެން އެބަހުރި\nނަމާދު ވަޤުތު (26-06-2022)\nދިވެހިރާއްޖޭގެ ނަމާދު ވަޤުތު »\nކަލަންޑަރު (26-06-2022) ދިވެހިރާއްޖޭގެ ކަލަންޑަރު »\nކ. މާލެ 29°C\nގދ. ކާނޑެއްދޫ 27°C\nލ. ކައްދޫ 28°C\nހދ. ހަނިމާދޫ 28°C\nސ. ގަން 27°C\nދިވެހިރާއްޖޭގެ މޫސުން »\nބޭންކް ފައިސާ ގަންނަ ވިއްކާ\nMIB USD 15.37 15.42\nBML USD 15.00 15.42\nMCB USD 15.40 15.42\nBOC USD 15.40 15.42\nHSBC USD 15.00 15.42\nSBI USD 15.28 15.42\nHBL USD 15.41 15.42\nދިވެހި ފައިސާ »\n© 2013 - 2022 ދިވެހި(ޑޮޓް)އެމްވީގެ ފިކުރީމުދާ\nތިޔަ ބްރައުޒަރގެ ހޯމްޕޭޖަށް × ހެއްދެވުމަށް:\nބްރައުޒަރ ސެޓިންގ ނުވަތަ ބްރައުޒަރ އޮޕްޝަންސްގެ ތެރެއިން ހޯމްޕޭޖްގެ ގޮތުގައި dhivehi.mv ޖައްސަވާ!


Ooredoo aai gulhigen OPPO inn ekunfuneege smart phone thah rajjeygai launch kohfi\nއުރީދޫއާ ގުޅިގެން އޮޕޯ އިން ސްމާޓް ފޯނުތައް ރާއްޖޭގައި ލޯންޗުކޮށްފި\nއުރީދޫ ގުޅިގެން، އޮޕޯ އިން ރާއްޖޭގައި މުޅިން އަލަށް، އެކުންފުނީގެ ސަމާރޓްފޯނުތަށް ރަސްމީކޮށް ލޯންޗުކޮށްފިއެވެ.\nމިއަދު ރާއްޖޭގައި ތައާރަފްކުރެވުނު ފޯނުތަކުގެ ތެރޭގައި އޮޕޯ ރެނޯ2 އެފް، އޮޕޯ އޭ1ކޭ އަދި އޮޕޯ އޭ5 2020 ހިމެނެއެވެ. ރާއްޖޭގެ މާކެޓުގައި، އެންމެ ފުރިހަމަ އަގުގައި އޮޕޯގެ މި އައު ފޯނުތައް އުރީދޫއިން ލިބެންހުރިއިރު ކަސްޓަމަރުންނަށް ފޯނު ބައްލަވައިގަތުން އިތުރަށް ފަސޭހަކޮށްދިނުމަށް ވަރަށް ހާއްސަ ޕްލޭންތަކެއްވެސްވަނީ ތައާރަފްކޮށްފައެވެ.\nމި އޮފަރގެ ތެރެއިން ބައްލަވައިގަންނަވާ ކޮންމެ ރެނޯ2 އެފްް ފޯނަކާއި އެކު ސޯޝަލް މީޑިއާއަށް ހާއްސަ2ޖީބީ ހިލޭ ޑޭޓާގެ އިތުރުން ޖޭބީއެލް ޓިއުން 115ބީޓީ ގެ ވައަރލެސް ހެޑްސެޓެއްވެސް މުޅިން ހިލޭ ލިބިގެންދާނެއެވެ. އަދި ބައްލަވައިގަންނަވާ ކޮންމެ އޮޕޯ އޭ1ކޭ އަދި އޮޕޯ އޭ5 2020 ފޯނަކާއެކު ސޯޝަލް މީޑިއާއަށް ހާއްސަ 1 ޖީބީ ހިލޭ ޑޭޓާ ލިބިގެންދާނެއެވެ.\nއެގޮތުން ފުލް ޕޭމެންޓް ޕްލޭން މެދުވެރިކޮށް އުރީދޫ ޕްރީޕެއިޑް އަދި ޕޯސްޓްޕެއިޑް ކަސްޓަމަރުންނަށްވެސް އެންމެ ރަނގަޅު އަގުގައި ހާއްސަ އޮފަރގެ ތެރެއިން ފޯނުތައް ބައްލަވައިގަނެވޭނެއެވެ.\nމަހުން މަހަށް ފައިސާ ދައްކާ ޕްލޭންގައި މަހަކު އެންމެ ކުޑަ އަދަދެއްގެ ގޮތުގައި 333 ރުފިޔާ ދައްކަވައިގެން މިއަދު ލޯންޗްކުރެވުނު ފޯންތައް އުރީދޫ ކަސްޓަމަރުންނަށް ބައްލަވައިގަނެވޭނެ6މަހުގެ އިންސްޓޯލްމަންޓް ޕެކޭޖްތަކެއްވެސް ވަނީ ފަށާފައެވެ. ފުލް ޕޭމަންޓް ޕްލޭނެކޭ އެއްގޮތަށް އިންސްޓޯލްމަންޓް ޕްލޭންގެ ދަށުން ބައްލަވައިގަންނަވާ ކަސްޓަމަރުންނަށްވެސް ހިލޭ ޑޭޓާ އަދި ރެނޯ ސީރީސްގެ ފޯނާއި އެކު ލިބޭ ޖޭބީއެލް ޓިއުން 115ބީޓީ ގެ ވައަރލެސް ހެޑްސެޓެއްވެސް ލިބިގެންދާނެއެވެ.\nފާއިތުވި 10 އަހަރުގެ ތެރޭގައި ޓެކްނޮލޮޖީގެ އާލާތްތައް އުފައްދާ ކުންފުންޏެއްގެ ގޮތުގައި ބައިނަލްއަގުވާމީ ޓެކްނޮލޮޖީ ދާއިރާގައި ކުރިއެރުން ހޯދާފައިވާ އޮޕޯ ކުންފުނިންވަނީ ފޯނުގެ ފޮޓޯގްރަފީއަށް ހާއްސަ އަހަންމިއްޔަތު ކަމެއްދީގެން އީޖާދީ ސްމާރޓް ފޯނުތަކެއް ނެރެ މީހުންގެ މަގުބޫލުކަން ހޯދާފައެވެ. ހަމަ އެގޮތުން އުރީދޫ މޯލްޑިވްސް އާއި އެކު ރާއްޖެއަށް މިއަދު ތަައާރަފްކުރި އޮޕޯ ފޯނުތަކަކީވެސް ތަފާތު ސްޕެސިފިކޭޝަންތަކާއި އެކު އުފައްދާފައިވާ، ބައްލަވައިގަންނަން ފަސޭހަ އަގުތަކެއްގައި މާކެޓްކުރެވިފައިވާ ފޯނުތަކެކެވެ.\nއޮޕޯގެ މި އައު ފޯނުތަށް އުރީދޫގެ އީ ކޮމަރސް ޕްލެޓްފޯރމް މޫލީ މެދުވެރިކޮށް ބައްލަވައިގަނެ ރާއްޖޭގެ ކޮންމެ ހިސާބަކަށްވެސް މުޅިން ހިލޭ ގެންގޮސްދެވޭނެއެވެ. މޫލީ މެދުވެރިކޮށް ބައްލަވައިގަތުމަށް: http://ore.do/app އަށް ޒިޔާރަތް ކުރަށްވާށެވެ. އިންސްޓޯލްމަންޓް ޕެކޭޖްއެއް މެދުވެރިކޮށް އޮޕޯގެ ފޯނުތަށް ޙިޔާރުކުރައްވަން ބޭނުންފުޅުވާނަމަ، އުރީދޫ އެކްސްޕީރިއަންސް ސެންޓަރުތަކުން އެހީތެރިކަން ލިބިވަޑައިގަންނަވާނެއެވެ.


Velencia dhe vana division ah vehtijje\nވެލެންސިއާ ދެވަނަ ޑިވިޝަނަށް ވެއްޓިއްޖެ\nޔުނައިޓަޑް ވިކްޓަރީ އަތުން، 4-2 ގެ އެގްރިގޭޓް ނަތީޖާއަކުން ބަލިވެ، ދިވެހި ފުޓްބޯޅައިގެ އެންމެ ކާމިޔާބު އެއް ޓީމު، ކުލަބު ވެލެންސިއާ ދެވަނަ ޑިވިޝަނަށް ވެއްޓިއްޖެ އެވެ.\nމީގެ 39 އަހަރު ކުރިން 1979 ވަނަ އަހަރު އުފެދުނު ކުލަބު ވެލެންސިއާއަކީ ރާއްޖޭގެ ފުޓްބޯޅައަށް ތާރީހީ ބަދަލުތަކެއް ގެނައި ކުލަބެކެވެ. ރާއްޖޭގައި ފުރަތަމަ ތިރިން ޕާސްކޮށްގެން ކުޅޭ ގޭމް ސިސްޓަމެއް ތާރަފް ކުރީ ވެލެންސިއާއިންނެވެ. ކުޅުންތެރިންނަށް މުސާރަ ދީގެން، ދިވެހި ފުޓްބޯޅަ ސެމީ ޕްރޮފިޝަނަލް ކުރީ ވެލެންސިއާއިންނެވެ.\nދިވެހި ޕްރިމިއާ ލީގް އެންމެ ފުރަތަމަ މިލުކު ކުރި ޓީމަކީ ވެލެންސިއާއެވެ. ނިއު ރޭޑިއަންޓަށް ފަހު ދިވެހި ލީގްގައި އެންމެ ކާމިޔާބު ކުލަބަކީ ވެލެންސިއާއެވެ. މިހެން ގޮސް ވެލެންސިއާގެ ކާމިޔާބުގެ ލިސްޓް ދިގެވެ. ނަމަވެސް މިއަދު އެ ކުލަނު ވަނީ ރެލިގޭޓް ވެފަ އެވެ.\nމާލޭ ލީގް ކޮލިފައިންގެ ޕްލޭ އޮފް ދެ ވަނަ ލެގް މެޗުގައި މިއަދު ޔުނައިޓަޑް ވިކްޓަރީއާ ދެކޮޅަށް ކުޅުނު މެޗު ނިމުނީ 2-2 ން އެއް ވަރު ވެގެންނެވެ. ފުރަތަމަ ލެގް މެޗު ޔުނައިޓަޑް ވިކްޓަރީ ކާމިޔާބު ކުރީ 2-0 ންނެވެ. އެހެންވެ ޔުނައިޓަޑް ވިކްޓަރީ ސަލަމަތްވީ 4-2 ގެ އެގްރިގޭޓް ނަތިޖާއިންނެވެ.\nގައުމީ ފުޓްބޯޅަ ދަނޑުގައި، މިއަދު ހަވީރު ކުޅުނު މެޗުގައި، ފުރަތަމަ ދެ ލަނޑު ޖަހައި ލީޑް ނެގީވެސް ކުލަބު ވެލެންސިއާއިންނެވެ. ފުރަތަމަ ލަނޑު މެޗު ފެށިގެން އަށް ވަނަ މިނެޓްގައި ކާމިޔާބު ކުރީ ކެޕްޓަން މުހައްމަދު ޝިފާން (ކުޑައްޓޭ) އެވެ. ދެ ވަނަ ލަނޑު މެޗުގެ 19 ވަނަ މިނެޓްގައި ކާމިޔާބު ކުރީ، އަންސަރު އިބްރާހިމް (އަންކޮ) އެވެ.\nޔުނައިޓަޑް ވިކްޓަރީގެ ފުރަތަމަ ލަނޑު މެޗުގެ 30 ވަނަ މިނެޓްގައި ކާމިޔާބު ކުރީ، ސެމިއުލް ކޯޑެލް އެވެ. ޔުނައިޓަޑް ވިކްޓަރީން ނަތީޖާ ހަމަހަމަ ކުރީ ފުރަތަމަ ހާފުގެ އެންމެ ފަހު މިނެޓްގައި ރަފޭލް ބެޓިއަމް މާޓް (ރަފީނިއާ) ކާމިޔާބު ކުރި ލަނޑުންވެ.\nދެ ވަނަ ހާފުގައި ދެ ޓީިމުގެ ފަރާތުންވެސް ފެނުނީ އާދައިގެ ކުޅުމެކެވެ. މިދިޔަ އަންގާރަ ދުވަހު ކުޅުނު ފުރަތަމަ ލެގް މެޗުގައި ޔުނައިޓަޑް ވިކްޓަރީގެ ލަނޑުތައް ކާމިޔާބު ކުރީ އަލީ ހައިޝަމް އާއި ރަފީނިއާއެވެ.


Sarukaarun karantuge aguheyokohfi\nސަރުކާރުން ކަރަންޓުގެ އަގުހެޔޮކޮށްފި\nމިމަހުގެ ފުރަަތަމަ ދުވަހުން ފެށިގެން ކަރަންޓުގެ އަގު ހެޔޮކުރައްވާފައިވާނެކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެ އެވެ.\nރައީސުލްޖުމްހޫރިއްޔާ މިކަން އިއުލާންކުރެއްވީ ސަރުކާރުގެ ފުރަތަމަ 100 ދުވަހުގެ މަސައްކަތައް ކުރިއަށްދާގޮތުގެ މައުލޫމާތު ހިއްސާ ކުރެއްވުމަށް ބޭއްވި ރަސްމިއްޔާތުގައެވެ.\nރައީސް ސޯލިހު ވިދާޅުވީ ކަރަންޓުގެ އަގު ހެޔޮކޮށް ގެނައި ބަދަލާއިއެކު މާލެއާއި އަތޮޅުތަކުގެ ރަށްތަކުގެ ޓެރިފް ރޭޓުތައް އެއްވަރުވެގެންދާނެކަމަށެވެ. އެގޮތުން ޑޮމެސްޓިކް ކެޓަގަރީގެ 400 ޔުނިޓުން ފެށިގެން މަތީގެ ޓެރިފްތަކުން ނަގާ އަގާއި މާލެއާއި ރަށްރަށުގެ ފަރަގު މުޅިން ނައްތާލެވިފައިވާކަމަށެވެ.\nރައީސް ވިދާޅުވީ މި ބަދަލަކީ ރައްޔިތުންގެ އެންމެ އަސާސީ އެއް ބޭނުންކަމަށްވާ ހަކަތައަށް ކުރާހޭދަ ކުޑަކޮށް، ރައްޔިތު މީހާގެ ޖީބުން މި ހިދުމަތް ހޯދުމަށް ކުރާާހޭދަ ލުއިކުރުމަށް ސަރުކާރުން ގެނައި ބަދަލެއްކަަމަށެވެ.\nވިޔަަފާރިތަކުގެ ކަރަންޓު ބޭންޑްތަކުގެ ޓެރިފް ރޭޓްތައް އެއްވަރުކޮށް، ވިޔަފާރިތަކުން ކަރަންޓަށް ނަގާ އަގުވެސް ސަރުކާރުންވަނީ ހެޔޮކުރައްވަން ނިންމާފައެވެ. މިބަދަލަކީ ކުދި ވިޔަފާރިތަކާއި މެދު ފަންތީގެ ވިޔަފާރިތައް ހިންގުމަށް ކުރާހޭދަ ކުޑަކޮށް، އެފަރާތްތަކުގެ ވިޔަފާރިން ލިބޭ މަންފާ އިތުރުކުރުމަށް ވިސްނައި ގެނައި ބަދަލެއްކަމަށްވެސް ރައީސުލްޖުމްހޫރިއްޔާ ވިދާޅުވިއެވެ.\nރައީސް ވިދާޅުވީ މިގެނައި ބަދަލާއިއެކު 2200ރުފިޔާ އަރާ ގޭބިސީއެއްގެ ކަރަންޓު ބިލަށް ދެން އަރާނީ 1700ރުފިޔާ ކަމަށާއި އަދި 4500 ކަރަންޓުބިލަށް ދައްކާ ވިޔަފާރިތަކުން ދެން ދައްކަން ޖެހޭނީ 3400 ރުފިޔާ ކަމަށެވެ. ބާކީވާ ފައިސާ ހަމަވެގެންދާނީ ރައްޔުތުންގެ ޖީބަށް ވަންނަ ފައިދާއަށް ކަމަށެވެ.\nރައީސް ވިދާޅުވީ ޑީސަލުން %5 ޑިއުޓީ ކަނޑާލުމަށް ވެސް ސަރުކާރުން ނިންމާފައިވާކަމަށާއި، މިކަމުގެ ލުޔެއްގެގޮތުން ފިއުލް ޑިސްކައުންޓެއް ވެސް ކުރިއަށް އޮތްތާންގައި ރައްޔިތުންނަށް ލިބޭނެކަމަށެވެ.\nރައީސް އިބްރާހީމް މުހައްމަދު ސޯލިހު ވިދާޅުވީ ސަރުކާރުގެ ދުރުރާސްތާ ވިސްނުމަކީ ދިވެހި ރާއްޖެއަކީ ތިމާވެއްޓާ ރައްޓެހިގޮތެއްގައި އިއާދަކުރަނިވި ހަކަތަ ބޭނުންކޮށްގެން ކަރަންޓުދޭ ގައުމަކަށް ބަދަލުކުރުންކަމަށެވެ. އެގޮތުން ކަރަންޓު ދިނުމަށް ޖެނެރޭޓަރަށް ބަރޯސާވުމުގެ ބަދަލުގައި އަވިން އުފައްދާ ހަކަތަ ފުޅާކުރުމަކީ ސަރުކާރުން މުސްތަޤްބަލުގައި އިސްކަމެއް ދެއްވާނެކަމެއްކަމަށް ވެސް ރައީސް ވިދާޅުވިއެވެ. މިއީ ކަރަންޓުގެ އަގު އިތުރަށް ހެޔޮވެގެންދާނެ ކަމެއްކަމަށް އެމަނިކުފާނު ވިދާޅުވިއެވެ.\nޕޮޒިޓިވްވި މީހުންގެ ޖުމްލަ 1591 އަށް އަރައިފި\nޓޫރިޒަމް ދާއިރާއިން ގެއްލިފައިވާ ވަޒީފާތައް އިޔާދަކުރުމަށް މަޝްވަރާކޮށްފި


Miadhu Haveeru Sinamle Bridge Parade Eh Onnaane - Vaguthu\nމިއަދު ހަވީރު ސިނަމާލެ ބްރިޖްގައި ޕެރޭޑެއް އޮންނާނެ\n11 މަސް ކުރިން ( ސެޕްޓެމްބަރު 3, 2018 )\nސިނަމާލެ ބުރިޖު ވެދުމާއި ދިޔުމުގެ މި ހަރަކާތުގައި ސްކޫލް ދަރިވަރުންގެ ހަރަކާތްތަކެއް ވެސް ވަނީ ކުރިއަށްގެންގޮސްފައި - ވަގުތު އިމޭޖްސް: އަމީން ފަހުމީ\nމިއަދު ހަވީރު ސިނަމާލޭ ބްރިޖްގައި ސްކޫލް ކުދިންގެ ޕެރޭޑެއް ކުރިއަށް ގެންދިޔުމަށް ހަމަޖެހިފައިވާ ކަމަށް އެމްއެންސީސީ އިން ބުނެފިއެވެ.\nމި ޕެރޭޑް ކުރިއަށް ގެންދިޔުމަށް ހަމަޖެހިފައިވަނީ މިއަދު ހަވީރު 4:30 ފެށިގެން ސިނަމާލެ ބްރިޖްގައެވެ.\n"ވަގުތު" އާ ވާހަކަ ދައްކަވަމުން ޤައުމީ ކެޑޭޓް ކޯޕްސްގެ މީޑިއާ އެންޑް ޕަބްލިކް ރިލޭޝަންސްގެ އެސިސްޓެންޓް ޑައިރެކްޓަރު ލިއުޓަނެންޓް އިބްރާހިމް އިބްތިޝާމް ވިދާޅުވީ މި ޕެރޭޑްގައި މާލެ އޭރިއާ ސްކޫލްތަކުގެ 200 ވުރެ ގިނަ ކެޑޭޓް ދަރިވަރުން ބައިވެރިވާނެ ކަމަށެވެ.\nމިއަދު ހަވީރު އޮންނަ ޕެރޭޑްގައި ޖޫނިއާ ކެޑޭޓުންގެ އިތުރުން ސީނިއާ ކެޑޭޓް ދަރިވަރުންވެސް ބައިވެރިވާނެއެވެ.\n"ދަރުބާރުގޭ ބިއްދަށުން ކަހަލަ ގޮތަކަށް ޕެރޭޑް ފަށާނީ. ދެން ބްރިޖް ހުރަސްކޮށް ހުޅުމާލެ އާ ވީ ކޮޅަށް ދާނީ" އިބްތިޝާމް ވިދާޅުވިއެވެ.\nއިބްތިޝާމް ވިދާޅުވީ ޕެރޭޑްގެ ޕްރެކްޓިސް ކުރިއަށްގެންދިޔައީ ވަރަށް ކުރު މުއްދަތެއްގެ ތެރޭގައި ކަމަށާއި ސްކޫލްތަކުގެ ޓީވަރުންނާއި ބެލެނިވެރިންގެ އެހީތެރިކަން ވަރަށް ބޮޑަށް ލިބެމުންދާ ކަމަށެވެ.\nސެޕްޓެންބަރު މަހުގެ ފުރަތަމަ ދުވަހުވެސް އެމްއެންސީސީގެ ފަރާތުން އެދުވަހު ސިނަމާލެ ބްރިޖްގައި ކުރިއަށް ދިޔަ އާއިލީ ހަވީރުގައި ވަނީ ސްކޫލް ދަރިވަރުންތަކެއްގެ ބޭންޑް ހަރަކާތެއްވެސް ކުރިއަށް ގެންގޮސްފައެވެ.\nމިކަމާއި ގުޅިގެން އިބްތިޝާމް ވިދާޅުވީ ބޭންޑުގެ ހަރަކާތަށް ފުދޭ ވަރެއްގެ ތަރުޙީބެއް ލިބުނު ކަމަށާއި މިއަދު މި އޮންނަ ޕެރޭޑަށް އެ ދުވަހަށް ވުރެވެސް ބޮޑު ތަރުހީބެއް ލިބޭނެ ކަމަށް އުންމީދު ކުރާ ކަމުގައެވެ.\nމިދިޔަ މަހުގެ 30 ވަނަ ދުވަހު ކުލަގަދަ ރަސްމިއްޔާތަކާއެކު ހުޅުވިގެންދިޔަ ޗައިނާ މޯލްޑިވްސް ފްރެންޑްޝިޕް ބްރިޖް ނުވަތަ ސިނަމާލެ ބްރިޖް ހުޅުވުމުގެ ގޮތުން ހަވާ އެރުމުގެ ހަރަކާތެއްވެސް ވަނީ ކުރިއަށް ގެންގޮސްފައެވެ. އަދި އޯގަސްޓް 31 ވަނަ ދުވަހު ބްރިޖް މަތީގައި ފަސް ކައިވެންޏެއް ކޮށްފައިވާއިރު، ސެޕްޓެންބަރު މަހުގެ ފުރަތަމަ ދުވަހު އޮތް އާއިލީ ހަވީރަށްފަހު މި މަހުގެ ހަވަނަ ދުވަހާއި ހަމައަށް އާންމުންނަށްވެސް ބްރެޖަށް އެރުމުގެ ފުރުސަތު ވަނީ ހުޅުވާލެވިފައެވެ.\nސިނަމާލެ ބްރިޖްގައި ރޭ ވަނީ ގައުމީ ޔުނިވާސިޓީގެ ދަސްވެނިވުމުގެ ރަސްމިއްޔާތުވެސް ކުރިއަށް ގެންގޮސްފައެވެ.\nސެޕްޓެމްބަރު 3, 2018 12:17\nކުޑަކުދިން ފައިހިއްޕުމުގެ އިވެންޓެއް ނޯންނާނެތަ އަހަރެން ބޭނުން އަހަރެންގެ މިގެންގުޅޭ ސޮރު ބްރިޖްމަތީ ފައިހިއްޕާލަން\nސެޕްޓެމްބަރު 3, 2018 12:27\nއަލާ ކެނޑެންދެން ތިގޮތުގަ ހިފަހައްޓާލާތި\nސެޕްޓެމްބަރު 3, 2018 15:04\nތިއޮތީވާ ބުރިޖެއް އެޅިފަ...


Kulhudhuffushi Online - Mi aharuge bodu eedhah dhaanvee baarashah, varah foarigadhavaane\nރާއްޖޭގައި މި އަހަރު އެންމެ ކުލަގަދަކޮށް އީދު ފާހަގަ ކުރާ އެއްރަށަކަށް ވާނީ ހއ ބާރަށެވެ. އެގޮތުން އައިޑޮލްގެ ބޮޑުބެރު ގްރޫޕާއި، ރާއްޖޭގައި މަޝްހޫރު ގްރޫޕްތަކުން މި އަހަރު އެރަށުގައި ޕާފޯރމް ކުރުމަށް ދަނީ ތައްޔާރު ވަމުންނެވެ.\nއެގޮތުން އީދު ފުރަތަމަ ރޭ މޯލްޑިވިއަން އައިޑޮލް އިން ވިދާލި ޝަލަބީ އިބްރާހިމް އަދި ބޮޑުބެރު ޗެލެންޖުން މަޝްހޫރު ކަން ހޯދި މަންދީރަ ބޮޑު ބެރު ގްރޫޕް ވަނީ ޝޯ ހުށައެޅުމަށް ހަމަޖެހިފަ އެވެ. މީގެ އިތުރުން އެކޯ ބޭންޑްވެސް ފުރަތަމަ ރޭ ޕާފޯމް ކުރާނެއެވެ. އީދު ދެވަނަ ރޭ އައިޑޮލް ފުރަތަމަ ސީޒަނުން3ވަނަ ހޯދި މުހައްމަދު އިޝާން އަދި މަޝްހޫރު ރާޅުގަނޑު ބޮޑުބެރު ގްރޫޕް ގެ ހަރަކާތްތައް ފެނިގެންދާނެ އެވެ.\nއީދު3އަދި4ވަނަ ރޭގައި އެނިމޭޝަން ބޭންޑު ފެނިގެން ދާއިރު އެނިމޭޝަން ބޭންޑާއެކު3ވަނަ ރޭ ހަރަކާތްތެރިވާނީ އެކޯ ބޭންޑެވެ. އަދި4ވަނަ ރޭ ފެނިގެންދާނީ ފީއަލި ބޭންޑެވެ. އަދި އީދު ފަހުރޭ ފެނިގެންދާނީ މި އަހަރުގެ މޯލްޑިވިއަން އައިޑޮލްގެ ޗެމްޕިއަން ބޮބް އެންޑް ބޭންޑުގެ އިތުރުން މަންދީރަ ބޮޑުބެރު ގްރޫޕެވެ.\nކައުންސިލްގެ ނައިބު ރައީސް އާސިފް އަބްދުﷲ މީގެ ކުރިން ކޭއޯއަށް ދިން އިންޓަވިއުއެއްގައި ވިދާޅުވީ މިއަހަރު ބޮޑުއީދުގެ ހަރަކާތް ވަރަށް ފޯރިއާއެކު ކުލަގަދަކޮށް ގެންދިއުމަށް ހަމަޖެހިފައިވާ ކަމަށާއި އެގޮތުން އެމްއެންޑީއެފްގެ ހަވާއެރުވުމުގެ ހަރަކާތްތަކެއްވެސް އޮންނާނެ ކަމަށެވެ.\nއަދި ކުޅިވަރުތައް ލައިވްކުރުމަށް ޕީއެސްއެމްގެ ޓީމެއްވެސް ބާރަށަށް އަންނާނެ ކަމަށެވެ. އަދި ސްޓޭޖްވެސް ގެނައުމަށް ހަމަޖެހިފައިވަނީ މާލެއިން ކަމަށްވެސް އާސިފް ވިދާޅުވި އެވެ.\nމީގެ އިތުރުން އަންހެނުންގެ ދަނޑިޖެހުމާއި ފިރިހެންނުންގެ ދަނޑިޖެހުން އަދި އެރަށުގެ ބޮޑުބެރު ގުރޫޕެއްކަމަށްވާ ކަނބަރާ ގުރޫޕްގެ ހަރަކާތްތަކެއްވެސް ފެންނިގެންދާނެ ކަމަށް އާސިފް ވިދާޅުވި އެވެ.\nބާރަށުގައި އީދު ކުޅިވަރު ކުރިއަށް ގެންދަނީ މަންދީރަ ބޮޑުބެރު ގްރޫޕާއި ގުޅިގެން އެ ދާއިރާގެ މަޖިލީސް މެންބަރު އިބްރާހިމް ސުޖާއު އިސްކޮށް ހުންނަވައިގެންނެވެ. އީދު ކުޅިވަރުގެ ފޯރިގަދަވަމުންދާއިރު ރަށުގައި ހުރި ކުލީ ކޮޓަރިތައް ވަނީ ބުކްކޮށް ފުލްވެފަ އެވެ.\nބާރަށު އަންހެނަކު ވަޅަކަށް ވެއްޓި މޭ ކަށިގަނޑަށް ބޮޑެތި އަނިޔާތަކެއް ވެއްޖެ\n“ފަހި ދަރަނި” ނަމުގައި ކްރެޑިޓް ސްކީމެއް ހއ.އަތޮޅުގައި ތައާރަފު ކުރަނީ\nfaroo 8 months ago\nkurin foni kandan fesher. ehkameh ves vas bayeh noon baaradhu meehunakee.\nދޮންބޭބެ 8 months ago\nތިހެން ނުބުނޭ. އެއީ ހަމަ އެއްވަނަ.\nބާރަށު މީހާ 8 months ago\nއެމްއެމްއޭ ގަވަރުނަރު ކަމަށް ނަސީރު އައްޔަން ކުރައްވައިފި


އަންނަ މަހުން ފެށިގެން މާލޭގެ ސްކޫލްތައް ހުޅުވާލައި، ކިޔަވައިދޭން ފަށަނީ – Haftha\nTue, 27 October, 2020, 4:56 am\nއަންނަ މަހުން ފެށިގެން މާލޭގެ ސްކޫލްތައް ހުޅުވާލައި، ކިޔަވައިދޭން ފަށަނީ\nއަންނަ މަހުން ފެށިގެން ސްކޫލްތަކުގައި ކިޔަވައިދޭން ފަށަން އެޑިއުކޭޝަން މިނިސްޓްރީން ނިންމައިފި އެވެ.\nއެޑިއުކޭޝަން މިނިސްޓްރީން މިއަދު ބުނީ، ކޮވިޑް-19ގެ ހާލަތަށް ރިއާޔަތްކޮށް، ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ލަފާގެ މަތީން އަންނަ އޮކްޓޯބަރު މަހުގެ ހަތަރަކުން ފެށިގެން މާލެ ސިޓީގެ ސްކޫލުތަކުގައި ކިޔަވައިދޭން ފަށަން ނިންމާފައިވާ ކަމަށެވެ.\nއެ ތާރީހުން ފެށިގެން ސްކޫލްތަކުގައި ކިޔަވައިދޭނީ ކީ ސްޓޭޖް ހަތަރަކާއި ފަހެއްގެ ދަރިވަރުންނަށެވެ. އެއީ ގުރޭޑް 12-9 ގެ ދަރިވަރުންނެވެ.\nސްކޫލުތައް ހުޅުވާލައި ކިޔަވައިދޭން ފަށަން ނިންމާފައިވާއިރު މިއަހަރުގެ އީދު ބަންދާއި މިޑް ޓާމު ބަންދަށްފަހު މިދިޔަ މަހުގެ ނުވަ ވަނަ ދުވަހުން ސްކޫލްތަކުގައި ކިޔަވައިދޭން ފަށައިފައެއް ނުވެ އެވެ. އެއީ އޭރު މާލޭގައި ހަލުވިކަމާއެކު ކޮވިޑް-19 ފެތުރެމުން ދިއުމުންނެވެ.\nއެޑިއުކޭޝަން މިނިސްޓްރީން ވަނީ ސްކޫލުތަކުގައި ކިޔަވައިދޭ ވަގުތުތައް ވެސް މަދުކޮށްފަ އެވެ. އެގޮތުން ކިޔަވައިދިނުން 45 މިނިޓުން 35 މިނިޓުގެ ވަގުތަކަށް މަދުކޮށްފަ އެވެ. އެ ބަދަލާއެކު ކޮންމެ ހަފުތާއަކު ނަގަންޖެހޭ މާއްދާތަކުގެ އަދަދުތަކަށް ވެސް ބަދަލު ގެނެސްފައިވާ ކަމަށް އެޑިއުކޭޝަން މިނިސްޓްރީން ބުންޏެވެ.


Gold cup gai baiverivee kulhuntherinnah thajuribaa hoadhaidheyn: Coach\nގޯލްޑްކަޕުގައި ބައިވެރިވީ ކުޅުންތެރިންނަށް ތަޖުރިބާ ހޯދައިދޭން: ގައުމީ ކޯޗު\nބަނގްލަދޭޝްގައި މިހާރު ކުރިއަށްދާ ބަންގްބަންދު ގޯލްޑް ކަޕް ފުޓްބޯޅަ މުބާރާތުގައި ރާއްޖެ ބައިވެރިވީ ކުޅުންތެރިންނަށް ތަޖުރިބާ ހޯދައިދޭން ކަމަށް ގައުމީ ކޯޗު ރިކީ ހާބަޓް ބުނެފި އެވެ.\nބަނގްލަދޭޝްގައިހުރެ ވާހަކަ ދައްކަމުން ކޯޗު މިހެން ބުނީ މިއަދު މެންދުރު ފަހު ކެމްބޯޑިއާއާ ދެކޮޅަށް ނުކުންނަން ޖެހޭ މެޗުގެ ކުރިންނެވެ.\nނިއުޒީލޭންޑްގެ ކުރީގެ ގައުމީ ކޯޗު ބުނީ މި މުބާރާތަކީ އަންނަ މަހު އިންޑިޔާގައި ބާއްވާ ސައުތު އޭޝިއަން ގޭމްސްއަށްދާ ކުޅުންތެރިންނަށް ބައިނަލް އަގްވާމީ ތަޖުރިބާ ލިބޭނެ މުބާރާތެއް ކަމަށެވެ. އަދި މި މުބާރާތުގައި ކުޅޭ ޓީމުގައި ހިމެނެނީ ސީނިއާ ފަސް ކުޅުންތެރިން ކަމަށާއި އަނެއް 14 ކުޅުންތެރިންނަކީ މުޅިން އާކުޅުންތެރިން ކަމަށެވެ.\nމިއަދުގެ މެޗަށް ނުކުތުމުގެ ކުރިން ކެމްބޯޑިއާ ޓީމުން ވެސް ބުނީ އެގައުމުން ވެސް މުބާރާތުގައި ބައިވެރިކުރިވީ ޒުވާން ޓީމެއް ކަމަށާއި އޮތީ ދެ އަމާޒެއް ކަމަށެވެ.\n"ފުރަތަމަ ޓާގެޓަކީ ވޯލްޑް ކަޕު ކޮލިފައިންގައި ސީރިއާ ދެކޮޅަށް ކުޅެން ޒުވާން ކުޅުންތެރިން ތަމްރީނުކުރުން. ދެ ވަނަ ޓާގެޓަކީ ބުރޫނާއީގައި އޮންނަ މުބާރާތަށް ޒުވާން ކުޅުންތެރިން ތަމްރީނުކުރުން،" ކެމްބޯޑިއާ ޓީމުގެ މެނޭޖަރު ޕިސެތް ބުންޏެވެ.\nރާއްޖެ އާއި ކެމްބޯޑިއާ މެޗު މިއަދު ކުޅޭނީ ރާއްޖެ ގަޑިން 1:45ގައި ޝަމްޝުލް ހުދާ ސްޓޭޑިއަމުގަ އެވެ. ގާތްގަނޑަކަށް 12000 މީހުންނަށް ކުޅިބަލަން ވަދެވޭ މި ދަނޑަށް އިއްޔެ ރާއްޖެ ގްރޫޕުގައި ހިމެނޭ ބަހުރޭނާއި ބަނގްލަދޭޝްގެ ޒުވާން ޓީމު ކުޅުނު މެޗު ބަލަން ވަނީ 5000 މީހުންނެވެ. މިހެންވެ މިއަދުން ފެށިގެން ކުޅިބަލަން ހިލޭ ވަދެވޭގޮތަކަށް ވަނީ ނިންމާފަ އެވެ.


SunOnline: MACL ge project thakah dhivehin hoadhanee\nއެމްއޭސީއެލްގެ ޕްރޮޖެކްޓުތަކަށް ދިވެހިން ހޯދަނީ\nއައިޝަތު ފަރީޙާ 09 Jun 2021, 16:28\nވީއައިއޭގެ އާ ޕެސެންޖާ ޓާމިނަލްގެ މަސައްކަތް ކުރިއަށްދަނީ -- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓު ތަރައްގީކުރުމަށް ކުރިއަށް ގެންދާ އެއް ބިލިއަން ޑޮލަރުގެ މަޝްރޫއުގެ ތެރޭގައި ހިމެނޭ މަސައްކަތްތަކަށް ފަންނީ ދިވެހިން ބޭނުންވާ ކަމަށް އެއާޕޯޓު ހިންގާ އެމްއޭސީއެލް އިން ބުނެފި އެވެ.\nއެމްއޭސީއެލް އިން ބުނީ ވީއައިއޭގެ ތަރައްގީއަށް ހިންގާ ޕްރޮޖެކްޓުތައް ނިމުމުން އެއާޕޯޓުން ހިދުމަތްދޭ ފަސިންޖަރުންގެ އަދަދު އިތުރުވެ ފަސިންޖަރުންނަށް ދޭ ހިދުމަތުގެ ފެންވަރުވެސް ރަނގަޅުވާނެ ކަމަށެވެ.\nވީއައިއޭގެ ތަރައްގީގެ ޕްރޮޖެކްޓުތައް މިހާރުވެސް ކުރިއަށް ދާއިރު، ޕްރޮޖެކްޓުތަކުގެ މަސައްކަތަށް ދިވެހިން ތަމްރީނު ކުރުމުގެ މަސައްކަތް ފަށާފައިވާ ކަމަށް އެމްއޭސީއެލް އިން ބުންޏެވެ. އަދި ޕްރޮޖެކްޓުތަކުގެ މަސައްކަތަށް ގާބިލު ޓީމެއް އެކުލަވާލުމަށް ގިނަ މަގާމުތަކަކަށް ބޭނުންވާ ދިވެހިން ހޯދަން އިއުލާނު ކޮށްފައިވާނެ ކަމަށްވެސް އެ ކުންފުނިން ބުންޏެވެ.\nޑިސެމްބަރ 18، 2019: ވެލާނާ އިންޓަނެޝަނަލް އެއާޕޯޓު ތަރައްގީކުރުމަށް ކުރިއަށްގެންދާ ބިލިއަން ޑޮލަރުގެ މަޝްރޫއުގެ އެންމެ ފަހުގެ މަސައްކަތްތައް ދައްކާލުން: މަޝްރޫއު ނިމި ހުރިހާ ހިދުމަތެއް ދޭން ފެށޭނީ 2022 ވަނަ އަހަރު --- ސަން ފޮޓޯ/ އަހުމަދު އަވްޝަން އިލްޔާސް\nއެމްއޭސީއެލް އިން ބުނީ ސީނިއާ ޑިވެލޮޕްމެންޓު މެނޭޖަރަކާއި ފަސް ޑިވެލޮޕްމެންޓު މެނޭޖަރުން އަދި ދެ ޕްރޮޖެކްޓު މެނޭޖަރުންނާއި ދެ ޕްރޮޖެކްޓު އޮފިސަރުން ހޯދަން މިހާރު އިއުލާނުކޮށްފައިވާނެ ކަމަށެވެ.\nމި މަގާމުތަކަށް ކުރިމަތިލާ ދިވެހިންގެ ތެރެއިން ވަޒީފާ އަށް ހޮވޭ ފަރާތްތަކަށް، އެއާޕޯޓުގައި މިހާރު ކުރިއަށްދާ ބޮޑެތި ޕްރޮޖެކްޓު ތަކުގެ ތެރެއން އެމީހަކު ބޭނުންވާ ދާއިރާއަކުން ތަޖުރިބާ އާއި ތަމްރީނު ހޯދުމުގެ ފުރުސަތު އޮންނާނެ ކަމަށް އެމްއޭސީއެލް އިން ބުންޏެވެ.\nވަޒީފާތަކަށް ހޮވޭ ފަރާތްތަކުން މަސައްކަތްކުރާނީ އެމްއޭސީއެލްގެ ޕްރޮޖެކްޓު ޑިޕާޓުމެންޓުގައި މަސައްކަތްކުރާ ޕްރޮޖެކްޓު މެނޭޖުމެންޓު އަދި އިންޖިނިއަރިންގެ ދާއިރާގެ ތަމްރީނާ ތަޖުރިބަ ލިބިފައިވާ ޓީމާއެކު ކަމަށްވެސް އެ ކުންފުނިން ބުންޏެވެ. އަދި އަލަށް މަގާމުތަކަށް ހިވޭ ފަރާތްތަކަށް އެއާޕޯޓުގެ މަސައްކަތުގެ ދާއިރާއިން ތަޖުރިބާ ލިބިފައިވާ ހުނަރުވެރި ފަރާތްތަކާއެކު މަސައްކަތްކޮށް، ދާއިރާ އިން ކުރިއެރުމަށް ފުރުސަތު ލިބޭނެ ކަމަށް ބުންޏެވެ.\nއެމްއޭސީއެލް އިން ބުނީ ކުންފުނީގެ އަމާޒަކީ ހިންގުންތެރި، މަސައްކަތަށް ގާބިލު މީހުން ބިނާކުރުން ކަމަށެެވެ.\nވެލާނާ އިންޓަނޭޝަނަލް އެއާޕޯޓިގެ ތަރައްގީގެ މަޝްރޫއުގެ ދަށުން އާ ރަންވޭ އެއްގާއިމްކޮށް އާ ޕެސެންޖާ ޓާމިނަލްއަކާއި ކާގޯ ޓާމިނަލުގެ މަސައްކަތް ވެސް ދަނީ ކުރަމުންނެވެެ. މީގެ އިތުުރުން އާ ވީއައިޕީ ޓާމިނަލަކަާއި ސީޕްލޭން ޓާމިނަލެއް ތަރައްގީކުރާއިރު އާ ފިއުލް ފާމެއްވެސް ތަރައްގީކޮށްފައިވެއެވެ.\nތަރައްގީގެ މަޝްރޫއު ނިމުމުން އަހަރު ވީއައިއޭއިން ހިދުމަތްދެވޭ ފަސިންޖަރުންގެ އަދަދު 7.5 މިލިއަނަށް އަރާނެ ކަމަށް ލަފާކުރެ އެވެ.\nއަހަރު ނިމުމާ ދިމާކޮށް ދިރާގުން ބޯނަސް ޕްރޮމޯޝަނެއް


ހައްދުންމަތީގެ ރައްޔިތުން "ލާމު ސިޓީ" ގެ އިންތިޒާރުގައި | ޖަޒީރާރާއްޖެ\nފުރަތަމަ ސަފުޙާ » ހުވަފެން » އިގުތިސޯދު » ލ. އަތޮޅު » ލާމު ސިޓީ » ސިޓީ » ޖަޒީރާ ދިރިއުޅުން\nFriday,2November 2018 | 10:04\nލ. އަތޮޅަކީ ސަރަހައްދީ ތަރައްގީގެ މައިގަނޑު މަރުކަޒެއް ގާއިމުކުރުމަށާއި ފުދުންތެރި އިގުތިސޯދީ ބާރެއްގެ ގޮތުގައި ބިނާކުރުމަށް އެފަދަ ދެވަނައެއް ނުވާފަދަ ސަރަހައްދެކެވެ. އިންތިހާބީ ރައީސް އިބުރާހީމް މުހައްމަދު ސޯލިހުވެސް ވަނީ އެކަން ފާހަގަކުރައްވާފައެވެ.\nއެ އަތޮޅު ބެހިފައިވަނީ މައިގަނޑު ތިން ބަޔަކަށެވެ. އެއީ:\n1. އިސްދޫ ޓައުން،\n2. ލާމު ސިޓީ އަދި\n3. ހިތަދޫ ޓައުން އެވެ.\nއިސްދޫ ޓައުނަކީ ލ. އަތޮޅުގެ އުތުރުބިތުގައިވާ ރަށްރަށުގެ މައްޗަށް އެކުލެވިގެންވާ ޓައުނެވެ. އެ ޓައުން ގައި ހިމެނެނީ އިސްދޫ، ކަލައިދޫ އަދި ދަނބިދޫއެވެ. އިސްދޫއާއި ކަލައިދޫ މިހާރުވެސް އޮތީ އެއްފަހުގައެވެ. ފިސާރި ކައިރީގައި އޮތް ދަނބިދޫ ކޯޒްވޭއަކުން ގުޅާލުމަކީ ރައީސް އިބޫގެ ރިޔާސީ ވައުދެކެވެ.\nހިތަދޫ ޓައުން އަކީ ލ. އަތޮޅުގެ ދެކުނުބިތުގައިވާ ރަށްރަށުގެ މައިމަރުކަޒެވެ. އިހުގައިވެސް، ލ. އަތޮޅުގައި ތިން މަރުކަޒެއް ގާއިމުކުރުމަށް ކުރެވުނު މަސައްކަތުގައި، ދެކުނުބިތުން ފާހަގަކުރެވިފައިވަނީ ހިތަދޫއެވެ. އެއީ، ހިތަދޫ، މާމެންދޫ، ކުނަހަންދޫ އަދި މާވަށުގެ ކުރިއެރުމާ ގުޅިފައިވާ މަރުކަޒެވެ.\nއިހައްދުންމަތި، މިހާރުގެ ގޮތުން ނަމަ ހައްދުންމަތި އުފެދިފަ އޮތްގޮތުން އަތޮޅުގެ މެދުތެރޭގައި އޮތީ ގަންފޮނަދޫއެވެ. ގަންފޮނަދޫ އަކީ ސިޓީއަކަށް ހެދުމުގެ ހުރިހާ ސިފަތަކެއް ލިބިގެންވާ ސަރަހައްދެކެވެ. އަމުދުން، ފުށިކަނޑުން ފެށިގެން ގާދޫ ކަނޑާ ހަމަޔަށް ދަމާލުމުން އެ ސިޓީގެ ތަސައްވަރު ވަރަށް ސާފުވެގެން ދެއެވެ. ގަން، ފޮނަދޫ، މާންދޫ، ކައްދޫ، ގާދޫ، މުންޑޫ، މާބައިދޫގެ އިތުރުން ބަރެސްދޫ ފަދަ ބޮޑެތި ބިންތައް އެއްފަޅުގައި އޮތުމުގެ ސަބަބުން މި ސަރަހައްދު އެކަތިގަނޑެއްގެ ގޮތުގައި، ސިޓީއެއްގެ ގޮތުގައި ކޮޅަށް ޖެހުމަށް މަގުފަހިވެގެން ދެއެވެ. އެއީ، ލ. އަތޮޅުގެ ރައްޔިތުންގެ ހުވަފެންތަކުގައި ކުލަޖައްސައިދެވޭނެ "ލާމު ސިޓީ" އެވެ. މުޅި އަތޮޅުގެ އެންމެންގެ ސިޓީއެވެ.\nލާމު ސިޓީގައި މިހާރުވެސް 12000 މީހުންގެ އާބާދީއެއް އެބައޮތެވެ. މަސްވެރިކަމާއި ދަނޑުވެރިކަމާއި ފަތުރުވެރިކަމަކީ ފުޅާ ދާއިރާއެއްގައި ކުރަމުންދާ އިގުތިސޯދީ މަސައްކަތްތަކެވެ. މާންދޫއަކީ އިންޑަސްޓްރިއަލް ރަށެކެވެ. ކައްދޫގައި އެއާޕޯޓެއް އެބައޮތެވެ. ބަރެސްދޫ އަކީ ފަތުރުވެރިކަމުގެ މަރުކަޒަކަށް ވަނީއެވެ. ގަންފޮނަދޫގައި ސްކޫލުތަކާއި ކޮލެޖްތަކުން ފެންވަރު ރަނގަޅު ތައުލީމު ފޯރުކޮށްދެއެވެ. ގަމުގައި ރީޖަނަލް ހޮސްޕިޓަލް ހުރެއެވެ. ދިރިއުޅުމަށް ފަސޭހަވެފައި، ޖަޒީރާވަންތަ ދިރިއުޅުމެއްގެ ހުރިހާ ސިފަތަކެއް މިހާރުވެސް މި ސިޓީއިން ފެނެއެވެ.\nކަންމިހެން އޮތުމާއެކު، ލ. އަތޮޅުގެ ރައްޔިތުންގެ ހުވަފެނަކީ ލަސްތަކެއް ނުވެ، ރަސްމީކޮށް "ލާމު ސިޓީ" އުފެދިގެން އައުމެވެ.


Relegate vedhaane kamuge biraa eku Valencia neyvaa holhi ah | Mihaaru\nރެލިގޭޓްވެދާނެ ކަމުގެ ބިރާ އެކު ވެލެންސިއާ ނޭވާހޮޅިއަށް\n26 ޖޫން 2018 - 18:39\nރެލިގޭޝަން ޕްލޭއޮފްގެ ފުރަތަމަ ލެގުގައި މިއަދު ޔުނައިޓެޑް ވިކްޓަރީ އަތުން 2-0 އިން ބަލިވެ ރާއްޖޭގެ އެންމެ މަޝްހޫރު އެއް ކްލަބް ކަމަށްވާ ވެލެންސިއާ ދެ ވަނަ ޑިވިޝަނަށް ރެލިގޭޓްވުމުގެ ބިރާ ކުރިމަތިވެއްޖެ އެވެ.\nމާނައަކީ އާދީއްތަ ދުވަހު ކުޅޭ ދެ ވަނަ ލެގުން ތިން ލަނޑުގެ ތަފާތަކުން މޮޅުނުވެއްޖެ ނަމަ ވެލެންސިއާ އަންނަ އަހަރު ދެ ވަނަ ޑިވިޝަނުގައި ކުޅެން ޖެހުމެވެ. މީގެ ކުރިން ރެލިގޭޝަން ޕްލޭއޮފުގައި ދެ ފަހަރު ވާދަކުރަން ޖެހުނު ނަމަވެސް ސަލާމަތްވި އެވެ. އަނެއްކޮޅުން ދެ ވަނަ ޑިވިޝަނުގެ ޗެމްޕިއަންކަން ހޯދައިގެން 2016 ވަނަ އަހަރު އަލަށް ފުރަތަމަ ޑިވިޝަނުގައި ވާދަކުރަން ފެށި ޔުނައިޓެޑް ވިކްޓަރީން ވަނީ މިއަދުގެ މޮޅާ އެކު އަންނަ އަހަރު ފުރަތަމަ ޑިވިޝަނުގައި އޮތުމުގެ އުއްމީދު ބޮޑުކޮށްފަ އެވެ.\nމި މެޗަށް ނުކުތްއިރު ޔުނައިޓެޑް ވިކްޓަރީން ވަނީ ޓްރާންސްފާ މާކެޓްގައި އެ ޓީމާ ގުޅުނު ކްރޮއޭޝިއާގެ ފޯވާޑް ކެރިޗް އަންދްރޭ ފުރަތަމަ އެގާރައިގައި ހިމަނައިފަ އެވެ. ކެރިޗް ވަނީ 2016 ވަނަ އަހަރު ޔުނައިޓެޑް ވިކްޓަރީ އަށް ކުޅެފަ އެވެ.\nމެޗު ފަށައިގެން ރަނގަޅަށް ކުޅެމުންދިޔައީ ވެލެންސިއާ އިންނެވެ. އަދި މެޗުގެ ނުވަ މިނިޓްގައި އެ ޓީމުން ލީޑުނެގުމާ ގާތަށް ޖެހިލި އެވެ. އެ ޓީމުގެ ބިދޭސީ ކުޅުންތެރިއާ ސާގޭ ޑްރީގާ އޭރިއާ ބޭރުން ޖެހި ބާރު ޝޮޓް އަމާޒުވީ ގޯލުގެ ހުރަސްދަނޑިއަށެވެ.\nފުރަތަމަ ދިހަ މިނިޓަށް ފަހުން ޔުނައިޓެޑް ވިކްޓަރީން ކުޅުން ރަނގަޅުކުރި އެވެ. އަދި މެޗުގެ 14 ވަނަ މިނިޓްގައި ރަނގަޅު ފުރުސަތެއް ތަނަަވަސްކުރި އެވެ. އަރިމަތިން އަލީ ހައިޝަމް (ޗުމްޕު) ނަގައިދިން ހުރަހަކުން އެ ޓީމުގެ ސެމިއުލް ކޯޑެލް މަސައްކަތްކުރީ އެ ޓީމުގެ އެހެން ކުޅުންތެރިއަކަށް ބޯޅަ ދޭށެވެ. އެ ބޯޅަ ގޯލަށް ފޮނުވާލަން ވެސް އޭނާ އަށް ފުރުސަތު އޮތެވެ.\nއޭގެ ހަތަރު މިނިޓް ފަހުން ޔުނައިޓެޑް ވިކްޓަރީ އަށް ލީޑުނަގައިދިނީ ޗުމްޕު އެެވެ. އޭރިއާ ތެރެއަށް ހުރަސްވި ބޯޅަ ޗުމްޕު ވަނީ ބޮލުން ގޯލުގެ ދުރުކަނަށް އަމާޒުކޮށްލައިފަ އެވެ.\nވެލެންސިއާ އިން ވަނީ މެޗުގެ 25 މިނިޓަށް ފަހު ހުސެއިން ސައީދުގެ ބަދަލުގައި މުހައްމަދު ކަރަމް ކުޅެން އަރުވައިފަ އެވެ.\nމެޗުގެ 30 ވަނަ މިނިޓްގައި ޔުނައިޓެޑް ވިކްޓަރީ އަށް ދެ ވަނަ ލަނޑެއް ޖަހައިދޭން ސެމިއުލް ދިން ބޯޅައަކުން އޭރިއާތެރެއިން ކެރިޗް ފޮނުވާލި ބޯޅަ ވެލެންސިއާގެ ޑިފެންޑަރުން ވަނީ ބްލޮކްކޮށްފަ އެވެ.\nވެލެންސިއާ އަށް ނަތީޖާ ހަމަހަަމަ ކޮށްދޭން މެޗުގެ 36 ވަނަ މިނިޓްގައި ރަނުގެ ފުރުސަތެއް ލިބުނެވެ. އޭރިއާ ތެރެއަށް މުޅިން ހުސްކޮށްވަދެ ވެލެންސިއާގެ އަންސަރު އިބްރާހިމް (އަންކޮ) ފޮނުވާލި ބޯޅަ ޔުނައިޓެޑް ވިކްޓަރީގެ ކީޕަރު ތޮލާލް ހަސަން (ޓޮޕްލަކް) އަތުގައި ޖެހިފައި ލިބުނީ ޑްރީގާ އަށެވެ. އޭނަ ފޮނުވާލި ބޯޅަ ދިޔައީ ހުރަސްދަނޑިމަތިންނެވެ. އޭގެ ފަހުން ޑްރީގާ ޖެހި ބޯޅަ ވެސް ކީޕަރު ތޮލާލް ވަނީ މަތަކޮށްފަ އެވެ.\nފުރަތަމަ ހާފުގެ އިތުރުވަގުތުގައި ޔުނައިޓެޑް ވިކްޓަރީން ވަނީ އިބްރާހިމް ނޫރައްދީން (އެންޑިން)ގެ ބަދަލުގައި އަބްދުލް ވާހިދު (ވާޑު) ކުޅެން އަރުވައިފަ އެވެ. ވާޑު އަކީ މި ސީޒަނުގައި ގިނަ މެޗުތަކުގައި ފުރަތަމަ އެގާރައިގައި ކުޅުނު ކުޅުންތެރިއެކެވެ.\nވެެލެންސިއާ އިން ވަނީ ދެ ވަނަ ހާފަށް ތަޖުރިބާކާރު ޑިފެންޑަރު މުހައްމަދު ޝިފާން (ކުޑައްޓޭ) ކުޅެން އަރުވައިފަ އެވެ. އަދި ޔުނައިޓެޑް ވިކްޓަރީން ވަނީ އިސްމާއިލް ޝަފީއުގެ ބަދަލުގައި ބްރެޒިލްގެ ރަފީނިއާ ކުޅެން އަރުވައިފަ އެވެ.\nމެޗުގެ 58 މިނިޓްގައި ކުޑައްޓޭ ފަހަތަށް ޖައްސާލި ބޯޅަ ކެރިޗަށް ލިބުނު ނަމަވެސް އޭނާ އަށް ބޭނުން ނުހިފުނެވެ. އޭގެ ދެ މިނިޓް ފަހުން ވެލެންސިއާގެ ވަލޭރީ ރިޝިން ޖެހި ބޯޅަ ކީޕަރު ތޮލާލް ވަނީ މަތަކޮށްފަ އެވެ. އޭގެ ފަހުން ބަދަލު ކުޅުންތެރިއެއްގެ ގޮތުގައި ނުކުތް އަހުމަދު ނައުފަލް (ނާއްޕެ) ޖެހި ބޯޅައިގެ ހުރަހަކަށްވީ ވެސް ކީޕަރު ތޮލާލް އެވެ.\nޔުނައިޓެޑް ވިކްޓަރީން ދިޔައީ ކައުންޓަ އެޓޭކުގައި ލިބޭ ފުރުސަތުތަކުގައި ވެލެންސިއާ އަށް ނުރައްކާކުރަމުންނެވެ. މެޗުގެ 75 ވަނަ މިނިޓްގައި ސެމިއުލް ފޮނުވާލި ބޯޅަ ވެލެންސިއާ ކީޕަރު ޖުން ކޮޗީ ބޯމަތިން ފޮނުވާލި ބޯޅަ ދިޔައީ އަރިމަތިން ބޭރަށެވެ.\nމެޗުގެ 81 ވަނަ މިނިޓްގައި ވެލެންސިއާގެ ކިރްގިސްތާން ކުޅުންތެރިއާ އައިދަރު ވަނީ ލަނޑެއް ޖަހައިފަ އެވެ. އެކަމަކު އޭނާ ފުއްމައިގެން އަރައި އެ ލަނޑު ޖެހިއިރު ފައުލުކޮށްފައިވުމުން ރެފްރީ އެ ލަނޑު ގަބޫލެއް ނުކުރި އެވެ. އެއާ އެކު ވެލެންސިއާ ބެންޗުން ވަރަށް ބޮޑަށް ހިތްހަމަނުޖެހުން ފާޅުކުރި އެވެ.\nޔުނައިޓެޑް ވިކްޓަރީން ދެ ވަނަ ލަނޑު ޖެހީ މެޗު ނިމެން ދެ މިނިޓަށް ވެފައި ވަނިކޮށެވެ. ސެމިއުލް ނަގައިދިން ބޯޅަ އޭރިއާތެރެއިން ޗުމްޕު އަށް ލިބުމުން އޭނާ ދިނީ ހުސްކޮށްހުރި ރަފީނިއާ އަށެވެ. އޭނާ ވަނީ ތިރިތިރިން ގޯލުގެ ތެރެއަށް ބޯޅަ ފޮނުވާލައިފަ އެވެ.\nމެޗަށް ފަހު ޔުނައިޓެޑް ވިކްޓަރީގެ ކުޅުންތެރިން ދަނޑުމަތީގައި އުފާފާޅުކުރި މަންޒަރު ފެނިގެންދިޔަ އެވެެ. އެކަމަކު މެޗަށް ފަހު އެ ޓީމުގެ ކޯޗު މުހައްމަދު ނަޒީހު ބުނީ އަދި ކުރަން ހުރި މަސައްކަތް އެއްކޮށް ނުނިމޭ ކަމަށާއި ދެ ވަނަ ލެގަށް ވެސް ނުކުންނާނީ މޮޅުވާން ކަމަށެވެ.\n"މި ނިމުނީކީ ނޫން އަދި 90 މިނިޓް އެބައޮތް ބާކީ. ވަރަށް މުހިއްމު މޮޅެއް. އަޅުގަނޑުމެންގެ ކޮލިޓީ އެބަހުރި ކޮންމެ ވަގުތަކު ވެސް ނިންމާލުމުގެ. މި މެޗުގައި ވެސް ޗާންސަށް ކިރާއިރު މާ ގިނަ ފުރުސަތު އަޅުގަނޑުމެންނަށް ލިބުނު. ހުރިހާ ކޮޅަކުން ލިބުނު އެއްޗެހި ޖެހިނަމަ އުޅޭނީ 13-5 ނޫނީ 13-6 އެ ހިސާބުގައި. މި މެޗު ނިމުނީ ދެން މި އަންނަ މެޗަށް ތައްޔާރުވުން ފެށުނީ،" ދެ ވަނަ ޑިވިޝަންގެ ޗެމްޕްޕިއަންކަން 2015 ވަނަ އަހަރު ޔުނައިޓެޑް ވިކްޓަރީ އަށް ހޯދައިދީ އެ ޓީމު ފުރަތަމަ ޑިވިޝަނަށް ޕްރޮމޯޓް ކޮށްދިން ނަޒީހު ބުންޏެވެ.\nވެލެންސިއާގެ ކޯޗު ސޮބާހު މުހައްމަދު އިބްރާހިމް (ސޮބާ) ބުނީ އެ ޓީމުން އެންމެ ފަހު ސިކުންތާ ޖެހެންދެން ހިތްވަރު ކުރާނެ ކަމަށާއި އުއްމީދު ދޫކޮށްނުލާ ކަމަށެވެ.\n"ކުޅުމާ ދޭތެރޭ ވަރަށް ހިތްހަމަ ޖެހޭ. ދެން މި ކަހަލަ ކްރޫޝުއަލް (މުހިއްމު) މެޗަކަށްދާއިރު އެހާ އަވަހަށް ގޯލެއް ވަދެއްޖެކަމަށްވާނަމަ މި ޖެހެނީ ފަހަތުން އަރާ ހަމަކުރަން. ފެނިގެންދިޔަ ޔޫވީ އަށް ވުރެ މާ ގިނަ ޗާންސް (ފުރުސަތު) ވެލެންސިއާ އަށް ލިބިގެންދިޔަތަން. އެކަމަކު އެ ލިބޭ ފުރުސަތު ތިން ދަނޑިން އެތެރެއަށް ޖަހާނުލެވިގެން މިދިޔައީ. ބުނެވިދާނެ މިއަދު ނަސީބު ވެސް ދެރައީއޭ. އެކަމަކު ކޮންމެ ދުވަހަކު އެހެނެއް ނުވާނެ. އެންމެ ފަހު ސިކުންތާ ހަމައަށް އުއްމީދު ދޫކޮށެއް ނުލާނަން،" މީގެ ކުރިން ރެލިގޭޝަނުގައި ކުޅެ ވިކްޓަރީ ޓީމުގައި މޮޅު ކުޅުމެއް ދެއްކި ސޮބާ ބުންޏެވެ.\nމި ފަހަރުގެ ރެލިގޭޝަން ޕްލޭއޮފްގައި ޔުނަައިޓެޑް ވިކްޓަރީ އާއި ވެލެންސިއާ އެކަނި ވާދަކުރަން ޖެހުނީ ދެ ވަނަ ޑިވިޝަނުގެ ރަނަރަޕަށްދިޔަ ޖޭޖޭ ސްޕޯޓްސް ކްލަބް ބައިވެރިނުވާތީ އެެވެ.\nކްލަބް ވެލެންސިއާ ޔުނައިޓެޑް ވިކްޓަރީ ރެލިގޭޝަން ޕްލޭއޮފް\nދަގޭ ގެން ގޮސް ގެންވެސް ވެލެންސިޔާއަށް މޮޅެއް ނުވެވުނި ދޯ. ނިއުގަ ހުރިނަމަ ބޮޑް ލަދެއްގަ ބެދޭކަން ނުޖެހުނީސް އެއްނު.\nމިމީހުން އަދި އަހަރަމެންނަށް ވޯލްޑްކަފް ކިޔާދޭން ޓީވީއަށް އެބައަރައެއްނު. ކޯޗެއް އެގޭތީތަ. ދުވަހަކު ދައްކާވާހަކަ އެއް ދިމާނުވާނެ.\nބަންސާމް ބުނާނެ އައްނައަހަރު ފަސްޓްގަ 10 ޓީމް އޮންނާނެ. އެވަރު މީހެެއްތީ. ކުރިން އޮތްގަތަކަށް ނޫން މިހާރު ތި ކުޅެނީއަކީވެސް. ސޮބާ ކަލޭ ދޭބަލަ ޓީމް ގޮވާގެން މަހަށް.\nފްރެމިޔާ ލީގް 28 ފަށާއިރު އެފްއޭއެމް އޮތީ ގަދަނިދީގަ.\n2ވަނަ ޑިވިސަނަން ރެޑީ ވޭ ދެން..\nވެލެންސިޔާ ރެލިގޭޓްވެއްފަ އޮންވަ އެކަން ބަދަލްކުރީ ފަހުވަގުތު އެފްއޭއެމުން\nވެލެންސިޔާ ރެލިގޭޓް ވާ ތަނުން ބަންސާމް އެކަން ބަދަލް ކުރާނެ. ސަންތާރާ ސަންޖަވެސް އެފްއޭއެމް ބޭރުކުރީ ބަންސާމް ކޯފާވެގެން.\nއެފްއޭއެމްއިން ވަރަށް ކުއްލި ބަޔާނެ ނެރޭނެހެން ހީވަނީ. އެއީ ވެލެންސިއާ ކޮޅަށް ލަނޑުޖެހި މީހުން ޝަރުތު ހަމަވޭތޯބަލަން. މާލޭގަ 10 އަހަރު އުޅެފަވޭތޯ..\nސޮބާ ވެލެންސިއާ ދަމާފަ ތިގެންދަނީ ދެވަނަ ޑިވިޝަނުގެ ހިތިދައްކަން. ބަލަންތިބޭ.


Seaplane terminal project ah sarukaarun vanee sovereign guarantee dheefa - vNews.mv\nސީޕްލޭން ޓާމިނަލަކީ ސަރުކާރުން ސޮވްރިން ގެރެންޓީ ދީގެން ކުރިއަށްގެންދާ މަޝްރޫއެއް\nރިފާޢަތު Male' | 19 February 2020, 18:40\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލްސީ) އިން ތަރައްގީ ކުރަމުންދާ ސީޕްލޭން ޓާމިނަލަކީ ސަރުކާރުން ސޮވްރިން ގެރެންޓީ ދީގެން ކުރިއަށްގެންދާ މަޝްރޫއެއް ކަމަށް ފިނޭސް މިނިސްޓަރު އިބްރާހީމް އަމީރު ވިދާޅުވެއްޖެއެވެ.\nރައީސް އޮފީހުގައި ބުދަ ދުވަހު ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން ފިނޭސް މިނިސްޓަރު އަމީރު ވިދާޅުވީ ސީޕްލޭ ޓާމިނަލްގެ ޕްލޭންގެ ކަންތައްތައް ކޮށް ނިންމާފައިވަނީ ގައުމަށާއި ރައްޔިތުންނަށް އެންމެ ފައިދާ ވާނެ ގޮތަށް ކަމަށެވެ. އޭގެ ތެރޭގައި ބޭރުގެ އިންވެސްޓަރުންގެ މެދުގައި އިތުބާރު ހިފެހެއްޓުމަށް ކުރަންޖެހޭ ހުރިހާ މަސައްކަތްތަކާއި އެތަން އޮޕަރޭޓް ކުރުމަށް ވާންޖެހޭ ތައްޔާރީތަކާއި އަދި މަންފާވާނެ ގޮތްތަކަށްވެސް ވާނީ ރިއާޔަތްކޮށްފައި ކަމަށް ފިނޭސް މިނިސްޓަރު ވިދާޅުވިއެވެ.\nމިކަމާ ގުޅޭގޮތުން އޮޑިޓާ ޖެނެރަލް ނެރުއްފާވައިވާ އޮޑިޓް ރިޕޯޓުގައި ދެއްވާފައިވާ ލަފައަށް ވާނީ ރިއާޔަތްކޮށްފައި ކަމަށްވެސް މިނިސްޓަރު އަމީރު ވިދާޅުވިއެވެ. ސީޕްލޭން މަޝްރޫއާ ގުޅޭގޮތުން ވާހަކަފުޅު ދައްކަވަމުން މިނިސްޓަރު ވިދާޅުވީ އެ މަޝްރޫއަކީ 2017 ވަނަ އަހަރު ތަރައްގީކުރި އައު ރަންވޭގެ މަސައްކަތް ކުރިއަށްދިޔައިރު ފެށުނު މަސައްކަތެއް ކަމަށެވެ. މިނިސްޓަރު ވިދާޅުވީ ސީޕްލޭން ޓާމިނަލަށް ބޭނުންވާ ގެރެންޓީދީ އަދި ފައިނޭންސް ހަމަޖެހުނީ ޕްރޮޖެކްޓްގެ މަސައްކަތް ފެށުނު ފަހުން 2018 ވަނަ އަހަރުގެ މެދުތެރޭގައި ކަމަށެވެ. އަދި މި ޕްރޮޖެކްޓަކީ އެއަށް ބޭނުންވާ ފައިސާގެ 85 އިންސައްތައިގެ ލޯނެއް ނަގައިގެން ހިންގާ ޕްރޮޖެކްޓެއް ކަމަށްވެސް މިނިސްޓަރު ވިދާޅުވިއެވެ.\nމުޅި ޕްރޮޖެކްޓް ހިނގުމަށް ލޯނުގެ ގޮތުގައި ސަރުކާރުން ގެރެންޓީދީގެން ނަގާފައިވަނީ 47 މިލިއަން ޑޮލަރު. މި ލޯނު ނަގާފައިވަނީ 11 އަހަރުގެ ތެރޭގައި އަލުން ލޯނު އަނބުރާ ދައްކާގޮތަށް. މި މަޝްރޫޢު ކުރިއަށް ގެންދިޔުމަކީ އެއާޕޯޓް އެކްސްޕެންޝަން ޕްލޭން ފުރިހަމަ ކުރުމަށާއި އަދި ފަސެންޖާ ޓްރެފިކް ކްލިޔާ ކުރުމަށް ކޮންމެހެން މުހިންމު ކަމެއް."\nސީޕްލޭން އޮޕަރޭޓަރުންނަކީ ދިވެހިރާއްޖޭގެ ފަތުރުވެރިކަމުގެ އިންޑަސްޓްރީ ތަރައްގީކުރުމުގައި މުހިންމު ރޯލެއް އަދާކުރާ ބައެއްކަން ފާހަގަކުރައްވާ މިނިސްޓަރު ވިދާޅުވީ ސީޕްލޭން އޮޕަރޭޓް ކުރުމަށް ބޭނުންވާ އިންފްރާސްޓްރަކްޗަރ އެއާޕޯޓް އެކްސްޕެންޝަން ޕްލޭންގެ ތެރެއިން ސަރުކާރުން ތަރައްގީކޮށް، ހުރިހާ އޮޕަރޭޓަރުންނަށް ބޭނުންވާ ގޮތަށް އޮތުމަކީ ފަތުރުވެރިކަމުގެ ދާއިރާގެ ކުރިއެރުމަށާއި އަދި އިންވެސްޓަރުންގެ މެދުގައި އިތުބާރު ހޯދުމަށް މުހިންމު ކަމެއްގެ ގޮތުގައި ސަރުކާރުން ދެކޭ ކަމަށެވެ.\nމި ސަރުކާރުން ވެރިކަމާ ހަވާލުވިއިރު އެމްއޭސީއެލުން ޓީއެމްއޭ އާއި އެކު ވާހަކަ ދައްކަމުންގޮސްފައިވަނީ ސީޕްލޭން ޓާމިނަލް އޭރު އެމްއޭސީއެލްއަށް ދައްކަމުންދިޔަ ކުލީގައި އެފަރާތަށް ކުއްޔަށް ދިނުމަށް. މިގޮތުން ޑްރާފްޓް އެގްރިމެންޓެއް ތައްޔާރު ކޮށްފައިވާ ކަމުގެ މައުލޫމާތުވަނީ ލިބިފަ. މި ސަރުކާރުން ހަވާލުވުމަށްފަހު އެމްއޭސީއެލްގެ ވިޔަފާރި ކުރިއެރުވުމުގެ ފޯކަލް ޕޮއިންޓެއްގެ ގޮތުގައި އިކޮނޮމިކް މިނިސްޓަރު ހަމަޖެއްސުމާއެކު ސީޕްލޭން ޓާމިނަލް ކުރިން ޓީއެމްއޭއަށް ކުއްޔަށް ދިނުމުގެ މަސައްކަތް ކުރިއަށްގެންދިޔަ ގޮތަށް ކުއްޔަށް ނުދިނުމަށް ވާނީ އަންގާފަ.އެއީ 2019 ވަނަ އަހަރުގެ ފެބްރުއަރީ މަހުގެ ތެރޭގަ."\nމި ސަރުކާރު އައުމަށްފަހު އެމްއޭސީއެލުން ކުރިން ސީޕްލޭން ޓާމިނަލް ވަކި ބަޔަކަށް ދިނުމަށް މަސައްކަތްކޮށްފައިވާކަން ފާހަގަކުރައްވާ މިނިސްޓަރު އަމީރު ވިދާޅުވީ ސީޕްލޭން ޓާމިނަލް ހިންގަންވާނެ ގޮތެއް ކަނޑައަޅަން ވާނީ ފިނޭންސް މިނިސްޓްރީގައި ލިޔެ ވަކި ހުއްދައެއް ހޯދައިގެން ކަމަށް އެމްއޭސީއެލްއަށް ވާނީ އަންގާފައި ކަމަށެވެ. އަދި އެއީ 2018 ވަނަ އަހަރުގެ އޮކްޓޯބަރު މަހުގެ 8 ވަނަ ދުވަހުކަންވެސްް މިނިސްޓަރު ފާހަގަކުރެއްވިއެވެ. އަދި އެގޮތަށް އެންގީ ސީޕްލޭން ޓާމިނަލަކީ ސަރުކާރުން ސޮވްރިން ގެރެންޓީ ދީފައިވާ ޕްރޮޖެކްޓަކަށްވާތީ އެ ޕްރޮޖެކްޓުން ސަރުކާރަށް ކުރިމަތިވެދާނެ ގެއްލުން ކުޑަކުރުމަށް ކަމަށް މިނިސްޓަރު ވިދާޅުވިއެވެ. އަދި އެއްވެސް ބަޔަކަށް ނުހައްގުން ފައިދާއެއް ވިޔަނުދިނުމުގެ މަގްސަދުގައިކަން ފާހަގަކުރައްވައި މިނިސްޓަރު ވިދާޅުވީ އެންމެ ރަގަޅުގޮތަކީ ސީޕްލޭން ޓާމިނަލް އެމްއޭސީއެލުން އޮޕަރޭޓް ކުރާ ގޮތަށް ކުރިއަށް ގެންދިޔުން ކަމަށެވެ. ސީޕްލޭން ޓާމިނަލް ހިނގުމަށް ގިނަ ފަރާތްތަކަށް ވާދަވެރި ގޮތެއްގައި ދޫކުރުމުން އެމްއޭސީއެލްއަށް ބޮޑުތަނުން ފައިދާވާނެ ކަމަށްވެސް މިނިސްޓަރު ވިދާޅުވިއެވެ.\nސީޕްލޭން ޓާމިނަލްގެ އޮޕަރޭޝަންތައް ގިނަ ބަޔަކަށް ވާދަވެރި ގޮތަކަށް ދީގެން އެމްއޭސިއެލްއަށް އަހަރަކު 33.7 މިލިއަން ޑޮލަރު ލިބޭނެ ކަމަށް އޯޑިޓާ ޖެނެރަލް ތައްޔާރު ކޮށްފައިވާ ރިޕޯޓުންވެސް ހާމަވާން އެބައޮތް. އަދި ދެ އަހަރު ފަހުން 40.3 މިލިއަން ޑޮލަރު އާމްދަނީގެ ގޮތުގައި އެމްއޭސީއެލްއަށް ލިބޭނެ ކަމަށް އަންދާޒާ ކުރެވިފައިވޭ.\nމިއީ ކުރީ ސަރުކާރުން ސީޕްލޭން ޓާމިނަލް އޮޕަރޭޓް ކުރުން ވަކި އޮޕަރޭޓަރަކާ ހަވާލުކުރުމަށް ކުރަމުންދިޔަ މަސައްކަތް ހުއްޓުވައި ސަރުކާރުގެ މި ނިންމުމަށް ކުންފުންޏަށް އަހަރަކު 33 މިލިއަން ޑޮލަރުގެ ފައިދާވާނެ ނިންމުމެއް ކަމަށް މިނިސްޓަރު ވިދާޅުވިއެވެ. އަދި ކުރީ ސަރުކާރުން ނިންމާފައިވާ ގޮތަށް ސީޕްލޭން ޓާމިނަލް ދީގެން އެމްއޭސީއެލްއަށް ލިބޭނެ ކަމަށް އޮޑިޓާ ޖެނެރަލް ލަފާކޮށްފައިވަނީ 5.7 މިލިއަން ޑޮލަރު ކަމަށްވެސް މިނިސްޓަރު އަމީރު ވިދާޅުވިއެވެ.\nސީޕްލޭން ޓާމިނަލް މައްސަލާގައި ސަރުކާރަށް ބޮޑެތި ފާޑުކިޔުންތަކެއް އަމާޒުވެފައި ވަނިކޮށް ސަރުކާރުން ބޭއްވި މި ޕްރެސް ކޮންފަރެންސްގައި ފިނޭންސް މިނިސްޓަރުގެ އިތުރަށް އިކޮނޮމިކް މިނިސްޓަރު ފައްޔާޒު އިސްމާއީލްވަނީ ބައިވެރިވެވަޑައިގެންފައެވެ. ދެބޭފުޅުން ވެސް ވިދާޅުވީ ސަރުކާރުގެ މިހާރުގެ ނިންމުމަކީ އެމްއޭސީއެލްއާއި ޓީއެމްއާއި އަދި އެހެން އޮޕަރޭޓަރުންނަށް ވެސް އެންމެ އިންސާފުވެރި ގޮތް ކަމަށް ވިދާޅުވެފައެވެ. އަދި ވަކި އޮޕަރޭޓަރަކަށް ޓާމިނަލުގެ ކޮންޓްރޯލް ދޫކޮށްނުލައި ކުރިއަށް އޮތް ދެއަހަރު އެމްއޭސީއެލް އިން ހިންގާނެކަމުގެ ޔަގީންކަން ދެވަޒީރުން ވެސް ދެއްވިއެވެ.\nއިބްރަހިމް އަމީރު ރާއްޖެ އެމްއޭސީއެލް ސީ ޕްލޭން ޓާމިނަލް


China gai Muslimunnah aniyaa kurathee UN in kanbodu vejje\nދުނިޔެ - ޗައިނާގެ މުސްލިމުން\nޗައިނާގައި މުސްލިމުންނަށް އަނިޔާ ކުރާތީ އދ. އިން ކަންބޮޑުވެއްޖެ\nހައްޔަރުކޮށްފައިވާ މުސްލިމުން ވަގުތުން ވަގުތަށް ދޫކޮށްލުމަށް އދ. އިން ވަނީ ގޮވާލައިފައި\nއުއިގާރުގައި މުސްލިމުން ދިރިއުޅޭ ސަރަހައްދު "ޖަލަކަށް" ވަނީ ހަދާފައި: އދ.\nކ. މާލެ 31 އޯގަސްޓު 2018 | ހުކުރު 19:12 13,430\nއުއިގާސްގެ މުސްލިމުންގައިގައި ސިފައިން ތަޅަނީ - ގެޓީ އިމޭޖާސް\nޗައިނާގެ އުއިގާސް ދަރިކޮޅުގެ މުސްލިމް ދަރިކޮޅުންނަކީ ޓެރަރިސްޓުންކަމަށް ނިންމާ، ހައްދުފަހަނަ އަޅާފައިވާ އަނިޔާ އެ މީހުންނަށް ދޭތީވެ އދ. އިން ކަންބޮޑުވެއްޖެއެވެ.\nއދ. އިން ވަނީ ޓެރަރިސްޓުންގެ ނަމުގައި ހައްޔަރުކޮށްފައިވާ މުސްލިމުން ވަގުތުން ވަގުތަށް ދޫކޮށްލުމަށް ގޮވާލާފައެވެ.\nޗައިނާގެ ހުޅަނގުގެ ޒިންޖިއާންގައި މިލިއަނަކަށް ވުރެ ގިނަ އުއިގާސް ދަރިކޮޅުގެ މުސްލިމުން ހައްޔަރުކޮށްފައިވާ ކަމަށްވެސް އދ. ގެ ރިޕޯޓުގައި ބުނެފައިވެއެވެ. ޗައިނާ އިން ވަނީ އެކަން ދޮގުކޮށްފައެވެ. ނަމަވެސް ދީނީ ގޮތުން ހައްދު ފަހަނަޅާފައިވާ ބައެއް ފަރާތްތައް ހައްޔަރު ކުރާ ކަމަށް ވަނީ އެއްބަސްވެފައެވެ.\nޓެރަރިސްޓުންނަކީ ކޮބައިކަން ޗައިނާގެ ގާނޫނުގައި ސާފުކޮށް މާނަ ކޮށްފައި ނެތުމުގެ ސަބަބުން، އިސްލާމް ދީނަށް އުޅޭ އާދައިގެ މީހުންވެސް ޓެރަރިޒަމްގެ ގާނޫނު ދަށުން ހައްޔަރު ކުރާކަމަށް އދ. އިން ވަނީ ތުހުމަތު ކޮށްފައެވެ.\nއދ.ގެ އެލިމިނޭޝަން އޮފް ރޭޝަލް ޑިސްކްރިމިނޭޝަން ކޮމިޓީން ބުނެފައި ވަނީ ޗައިނާގައި އުއިގާރު މުސްލިމުން ދިރިއުޅޭ ސަރަހައްދު "ޖަލަކަށް" ހަދާފައިވާ ކަމުގެ އިތުބާރު ހުރި މައުލޫމާތު ލިބިފައިވާ ކަމަށެވެ.\nއދ. އިން ވަނީ ޗައިނާއަށް ޖަވާބު ދާރީ ވުމަށް އެއް އަހަރުގެ ފުރުސަތެއް ދީފައެވެ.\nމުސްލިމުން ހައްޔަރު ކޮށްގެން އެމީހުންގެ އަގީދާ ފުހެލުމަށް ޗައިނާ ސަރުކާރުން ހިންގާ މާ ސިންގާ ކޭމްޕްގެ ބޮޑު މިން އިންޑިއާގެ ދެބައިކުޅަ އެއްބައި ވަރު ވާނެ ކަމަށް ލަފާ ކުރެވޭ ކަމަށް މީޑީއާ ރިޕޯޓުތައް ބުނެއެވެ. އެ ކޭމްޕްތަކުން ސަލާމަތްވި މީހަކު ބުނީ ޗައިނާގެ ސަރުކާރުން އެ މީހުންގެ އަގީދާ ފުހެލުމަށް ގަދަކަމުން ކަރުބުޑަށް ރާ ވެސް އަޅާކަމަށެވެ.\nއެމްނެސްޓީ އިންޓަނޭޝަނަލް އާއި ހިއުމަން ރައިޓްސް ވޮޗުންވެސް ވަނީ ޗައިނާގައި މުސްލިމުންނާ މެދު ތަފާތު ކުރާ ކަމަށް ބުނެފައެވެ. ޒިންޖިއާންގެ އާބާދީގެ 45 ޕަސެންޓަކީ އުއިގާރު މުސްލިމުންނެވެ.


"ޝޭރުޝާހް"ގެ ޝޫޓިން ފަށައިފި | Jazeera\t"ޝޭރުޝާހް"ގެ ޝޫޓިން ފަށައިފި - Jazeera\n"ޝޭރުޝާހް"ގެ ޝޫޓިން ފަށައިފި\nއީމާ މުހައްމަދު ވަހީދު May 9, 2019 60 views0\nބޮލީވުޑްގެ މަޝްހޫރު ދެތަރިން ކަމަށްވާ ސިދާތް މަލްހޯތްރާ އަދި ކިއާރާ އަދުވާނީ ލީޑް ރޯލުން ފެނިގެންދާ ފިލްމު "ޝޭރުޝާހް"ގެ ޝޫޓިންތައް ފަށައިފިއެވެ.\n"ޝޭރުޝާހް" މިފިލްމަކީ ވިޝްނޫ ވަރުދާން ޑައިރެކްޓްކުރާ އަދި އަދި ދަރުމާ ޕްރޮޑަކްޝަނުން ޕްރޮޑިއުސް ކުރާ ފިލުމެކެވެ. އެ ފިލްމުގެ ޝޫޓިންތައް ފަށާފައިވަނީ މިމަހުގެ7ވަނަ ދުވަހެވެ. އަދި އެކަން ވަނީ ރަސްމީކޮށް އެ ފިލުމުގެ ޓެކްނިކަލް ޓީމުން މީޑިއާތަކަށް ކަށަވަރު ކޮށްދީފައެވެ.\n"ޝޭރްޝާހް" އަކީ އިންޑިއާގެ ކަރުގިލް ހަނގުރާމައިގެ ބަތަލު ކެޕްޓަން ވިކްރަމް ބަޓްރާގެ ވާހަކަ ކިޔައިދޭ ފިލްމެކެވެ. މި ފިލްމުގެ ވިކްރަމްގެ ރޯލު ސިދާތު ކުޅޭ އިރު، އޭނާ ވަނީ ފިލްމަށް ތައްޔާރުވުމުގެ ގޮތުން އަސްކަރީ ތަމްރީނުތަކެއް ވެސް ހަދައިފައެެވެ.\nއެ ފިލުމުގެ ޝޫޓިންތައް މިހާރު ފަށާފައިވާއިރު، އެފިލްމު ރިލީޒުކުރާނެ ވަކި ތާރީހެއް އަދި އިއުލާންކޮށްފައި ނުވިއަސް، އިންޑިއާގެ ބައެއް ނުސްތަކުން ލަފާކުރާ ގޮތުގައި، މިއަންނަ އަހަރުގެ މެދު ތެރޭގައި އެ ފިލްމު ސިނަމާތަކަށް އަންނާނެއެވެ. "ޝޭރުޝާހް" ވެގެންދާނީ ސިދާތު އަދި ކިއާރާ އެކީ ފެނިގެންދާ ފުރަތަމަ ފިލުމަށެވެ.


India fuluhun hayyaru kuri dhebafain maruvumun nuruhun falhu kuranee | Mihaaru\nޓަމިލް ނާޑޫގައި ދެބައިން ހައްޔަރުކުރީ ހުއްދަ ނޫން ގަޑިއެއްގައި ފިހާރަ ހުޅުވައިގެން ވިޔަފާރި ކުރުމުން. --ފޮޓޯ:ގެޓީ އިމޭޖަސް\nއިންޑިއާ ފުލުހުން ހައްޔަރު ކުރި ދެބަފައިން މަރުވުމުން ނުރުހުން\n27 ޖޫން 2020 - 15:569comments\nޓަމިލް ނާޑޫ (ޖޫން 27) - އިންޑިއާގެ ދެކުނުގެ ޓަމިލް ނާޑޫ ސްޓޭޓުގައި ފުލުހުންގެ ބަންދުގައި ތިބި ދެބަފައިން މަރުވުމުން އެ ސްޓޭޓުގައި ވަރަށް ބޮޑަށް ނުރުހުން ފާޅު ކުރަން ފަށައިފި އެވެ.\nޕީ. ޖެޔަރާޖް، 58، އާއި އޭނާގެ ފިރިހެން ދަރިފުޅު ފެނިކްސް، 38، ހައްޔަރު ކުރީ ހުއްދަ ނޫން ގަޑިއެއްގައި ފިހާރަ ހުޅުވައިގެން އުޅުމުންނެވެ. ކޮރޯނާވައިރަސް ފެތުރޭތީ ޓަމިލް ނާޑޫގެ ބޮޑު ބައެއް އަދިވެސް ވަނީ ލޮކްޑައުންކޮށްފަ އެވެ.\nއެއްރޭ ހަތަރުދަމު ފުލުހުންގެ ބެލުގެ ދަށުގައި ތިބި އެ ދެ މީހުން ވަނީ ދެ ދުވަސް ފަހުން މަރުވެފަ އެވެ. އެ ދެބަފައިންގެ ގާތްތިމާގެ މީހުން ބުނަނީ އެ ދެ މީހުން މަރުވީ ފުލުހުން އަނިޔާ ކުރުމުން ކަމަށެވެ.\nޖެޔަރާޖާއި ފެނިކްސްގެ މަރުގެ ޚަބަރު ލިބުމާ އެކު އެތައް ބަޔަކު ވަނީ އެ މައްސަލަ ބަލަން ގޮވާލަން ފަށައިފަ އެވެ. ސްޓޭޓުގެ ޕާލަމެންޓުގެ އިިދިކޮޅު މެންބަރުން ވަނީ މަގުތަކަށް ނުކުމެ އިހްތިޖާޖް ފަށައިފަ އެވެ. ވިޔަފާރިވެރިންގެ ޔޫނިއަން އިން ވަނީ ފުލުހުންގެ އަމަލު ކުށްވެރިކޮށްފަ އެވެ. އެ މައްސަލަ މިހާރު ވަނީ ޓަމިލް ނާޑޫގެ ކޯޓަކަށް ވެސް ހުށަހަޅައިފަ އެވެ. ސޯޝަލް މީޑިއާގައި ވެސް އެތައް ބަޔަކު ދަނީ ނުރުހުން ފާޅު ކުރަމުންނެވެ.\nއެ ދެބައިފައިން ހައްޔަރު ކުރި ފުލުހުންގެ ޒިންމާތައް މިހާރު ވަނީ ބަދަލުކޮށްފަ އެވެ. ސްޓޭޓުގެ ސަރުކާރުން ވަނީ މަރުވި ދެ މީހުންގެ އާއިލާ އަށް ބަދަލެއްގެ ގޮތުގައި އެއް މިލިއަން ރުޕީސް (13،222 ޑޮލަރު) ދީފަ އެވެ.\nއެންޖީއޯތަކެއް ގުޅިގެން ހެދި ރިޕޯޓެއްގައި ބުނެފައި ވަނީ ފުލުހުންގެ ބެލުމުގެ ދަށުގައި ތިބި މީހުންގެ ތެރޭން 2019 ވަނަ އަހަރު ވަނީ 1،731 މީހުން މަރުވެފައި ކަމަށެވެ.\nއިންޑިއާގެ ސުޕްރީމް ކޯޓުން 2006 ވަނަ އަހަރު ވަނީ ފުލުހުންގެ މައްސަލަތައް ބެލުމަށް ޕޮލިސް ކޮމްޕްލެއިންޓް އޮތޯރިޓީއެއް ކޮންމެ ސްޓޭޓެއްގައި ވެސް އުފެއްދުމަށް އަންގައިފަ އެވެ. އެކަމަކު ގިނަ ސްޓޭޓްތަކުގައި އެކަން ކޮށްފައެއް ނުވެ އެވެ.\nއިތުރު ލިޔުންތައް އިންޑިއާ ޕޮލިސް ފުލުހުންގެ އަނިޔާ ޓެމިލް ނާޑޫ


މީހުން ފަޟީޙަތް ކުރުމަކީ ޝައިޠޯނާ މީހުން ލައްވާ ކުރުވާ އެންމެ ބޮޑު އެއް ފާފަ!: މުފްތީ މެންކް\nމީސްތަކުންނަށް މާޒީގައި ކުރެވިފައި ހުންނަ ގޯސް ކަންތައްތަކުގެ ވާހަކަތައް ދައްކައި އެމީހުން ފަޟީޙަތް ނުކުރާށެވެ! އެހެނީ އެމީހާ މިހާރު ހުރީ ތައުބާވެ ތިބާއަށްވުރެ މާބޮޑަށް ﷲ ތަޢާލާގެ ޙަޟްރަތާއި ކުއްތަންވެގެން ކަމަށްވެދާނެއެވެ.\nއަދި ކީއްހެއްޔެވެ؟ މީހުންގެ މާޒީ ހަނދާންކޮށްދީ ފަޟީޙަތްކުރުމަކީ އެމީހަކު އިޞްލާޙްވުމަށް ހުރަސް އެޅޭ ކަމެކެވެ. އެއްވެސް މީހަކު އިޞްލާޙްވާން ކުރާ މަސައްކަތަށް ހުރަސް އެޅުމަކީ ފާފަވެރިވާނެ ޢަމަލެކެވެ. ﷲ ތަޢާލާގެ ޙަޟްރަތުގައި ޖަވާބުދާރީވާން ޖެހޭނެ ޢަމަލެކެވެ.\nޞަޙާބީންގެ ޒަމާން ދޫކޮށް މިޒަމާނަށް ބެލި ނަމަވެސް އެންމެ ބޮޑެތި ތަޤްވާވެރިންގެ ތެރެއިން ވެސް އެތައް ބައަކީ ކުރިން ހަމަ ވަރަށް ބޮޑެތި ފާފަތައް ކުރެވުނު މީހުންނެވެ. ވީމާ އެއްވެސް މީހަކު މިހާރު ހުންނާނެ ޙާލަތު ހަމަ އެކަކަށްވެސް ވަޒަން ކުރަންވެސް ނުއެނގޭނެއެވެ!\nއަދިވެސް ކީއްހެއްޔެވެ؟ ފާފަ ނުކުރެވެނީ ކާކަށް ހެއްޔެވެ؟ ޚުދު ތިމާއަކީ ހަމަ އެއްވެސް ފާފައެއް ނުކުރެވޭ މީހަކީމު ހެއްޔެވެ؟ ޔަޤީންވާ ކަމަކީ ކުރިން ފާފައެއް ނުކޮށް ހުރި ނަމަވެސް މީހަކު ފަޟީޙަތް ކުރުމުން އެކުރެވެނީ ބޮޑު ފާފައެއް ކަމެވެ!


ސުވާލާއި ޖަވާބު (ފުރަތަމަ ބައި)\nރޯދަ އާއި ގުޅިގެން ހިތުގައި އުފެދޭ މިފަދަ ސުވާލުތައް އޮޅުންފިލުވަންވާނެ\n23 އޭޕްރިލް 2021 | ހުކުރު 15:00\nމިސްކިތެއްގައި ބަޔަކު ޤުރުޢާން ކިޔަވަނީ\nމިއީ ރޯދަމަހާއި ގުޅިގެން ބައެއް މީހުން ފޮނުވާފައިވާ ސުވާލުތަކު ތެރެއިން ބައެއް ސުވާލުތަކުގެ ޖަވާބެވެ. ސުވާލުތައް ފޮނުވާ މިންވަރަކުން ތިބޭފުޅުންނާއި ހަމަ އަށް ގެނެސްދޭނަމެއެވެ. މިއީ ފުރަތަމަ ބައެވެ.\nރޯދައަށް ނިޔަތް ގަތުމަކީ ކޮންކަހަލަ ކަމެއްތޯ؟ އަދި ކޮންމެ ރޯދައަކަށް ނިޔަތް ގަންނަން ޖެހޭނެތޯ؟ ނިޔަތް ދުލުން ކިޔާނީ ކިހިނެއްތޯ؟\nރޯދައަށް ނިޔަތް ގަތުމަކީ ރޯދައިގެ ފަރުޟެކެވެ. ނިޔަތް ގަންނާނީ ކޮންމެ ރޯދައަކަށް ވެސް އެދުވަހެއްގެ ފަތިސް ނަމާދަށް ބަންގި ގޮވުމުގެ ކުރިންނެވެ. ކޮންމެ ރޯދައަކަށް ނިޔަތް ގަންނަން ޖެހޭނެއެވެ. ސަބަބަކީ ކޮންމެ ރޯދައަކީ މުސްތަޤިއްލު ރޯދައެކެވެ. ނިޔަތް ގަންނަނީ ހިތުންނެވެ. ނަމަވެސް އިމާމު ޝާފިޢީ ވިދާޅުވާ ގޮތުގައި ހިތުގައި އޮތް ނިޔަތަށް ތާއީދު ކުރުމުގެ ގޮތުން ދުލުންވެސް ނިޔަތް ކިއުމަކީ އެންމެ ރަނގަޅު ކަމެކެވެ. އެއީ ދީނަށް ވަންނަ މީހާ ޝަހާދަތް ކިޔަން ޖެހޭ ފަދައިންނެވެ. ޙައްޖާއި ޤުރުބާނީއާއި މިއަޅުކަންތައް ތަކުގައި ނިޔަތް ދުލުން ކިއުން އޮންނަ ފަދައިންނެވެ. އޭގައި އޮންނަ ނިޔަތަކީ: نَوَيْتُ صَوْمَ غَدٍ عَنْ أَدَاءِ فَرْضِ رَمَضَانَ هَذِهِ السَّنَةِ لِلَّهِ تَعَالَى: މާނައީ: މަތިވެެރި މާތްﷲ އަށްޓަކައި މިއަހަރު ރަމަޟާން މަހުގެ ފަރުޟު އަދާކުޅައުމަށް މާދަމާ ރޯދަ ހިފުމަށް ނިޔަތް ގަތީމެވެ. މިއެވެ.\nރޯދަ ވީއްލުމުގައި ކަންތައް ކުރާނީ ކިހިނަކުންތޯ؟\nރޯދަ ވީއްލާނީ އިރުއޮއްސުމުންނެވެ. ނުވަތަ މަޣުރިބު ނަމާދަށް ބަންގި ގޮވުމުންނެވެ. ބަންގި އަޑު އިވުމާއެކު ލަސްނުކޮށް ރޯދަ ވީއްލުމަކީ ސުންނަތެކެވެ. ބޮޑަށް ރަނގަޅީ ކަދުރު އޮށަކުން ރޯދަ ވީއްލުމެވެ. ދެން ތިމާ ބޭނުން އެއްޗެއް ކައިބޮއި ހަދާނީއެވެ. ރޯދަ ވީއްލާ ވަގުތު ﷲ އަށް ޙަމްދުކޮށް ދުޢާ ކިޔަން ވާނެއެވެ. ބިސްމީގެ ބަރަކާތުން ރޯދަ ވީއްލުމުން މާތް ﷲ ތިމާގެ ކެއުމާއި ބުއިމުގައި ބަރަކާތް ލައްވާނެއެވެ. މީގެ އިތުރުން ރޯދަ ވީއްލާހިނދު ބިސްމިއަށް ދުޢާ ކުރުމީ ސުންނަތެކެވެ. އޭގައި ކީރިތި ރަސޫލާގެ އަރިހުން ތަފާތު ދުޢާތައް ވާރިދުވެފައި ވެއެވެ. އެންމެ މަޝްހޫރު ދުޢާއަކީ، اللَّهُمَّ لَكَ صُمْتُ وَعَلَيْكَ تَوَكَّلْتُ وَعَلَى رِزْقِكَ أَفْطَرْتُ މާނައީ: އަޅުގެވެެރި ރަސްކަލާކޮ! ތިޔަ އިލާހުގެ ނަންފުޅުގައި އަޅު ރޯދަ ހިފީމެވެ. އަދި ތިޔަ އިލާހަށް ވަކީލުކުރީމެވެ. ތިޔަ އިލާހު ދެއްވި ރޯދިން ރޯދަ ވީއްލަމެވެ.\nރޯދައިގެ ރުކުންތަކަކީ ކޮބައިތޯ؟\nރޯދައިގައި އޮންނަނީ2ރުކުނެކެވެ. އެއީ ނިޔަތް ގަތުމާއި ފުޖުރުއްޞާދިޤުގެ އަލިކަން ފައުޅުވީއްސުރެން އިރު އޮއްސެންދެން ރޯދަ ގެއްލޭ އެންމެހައި ކަންތައްތަކުން ދުރުހެލިވެ ހުރުމެވެ.\nރޯދައިވެރިޔާ ދުރުހެލިވާންޖެހޭ ކަންތައްތަކީ ކޮބާ؟\nފުރަތަމަ ކަމަކީ ރޯދަ ގެއްލޭ އެންމެހައި ކަންތައްތަކުން ދުރުހެލިވުމެވެ. ދެވަނަ ކަމަކީ ތިމާގެ ދުލާއި ހިއްސުތައް ހަޑިހުތުރު އެންމެހައި ކަންތައްތަކުން އެއްކިބާ ކުރުމެވެ. އެތަކެއް މުޙައްދިޘުން ރިވާ ކުރަށްވާފައިވާ ޙަދީޘެއްގައި ވެއެވެ. أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ الصِّيَامُ جُنَّةٌ فَلَا يَرْفُثْ وَلَا يَجْهَلْ وَإِنْ امْرُؤٌ قَاتَلَهُ أَوْ شَاتَمَهُ فَلْيَقُلْ إِنِّي صَائِمٌ مَرَّتَيْنِ މާނައީ: ކީރިތި ރަސޫލާ ޙަދީޘު ކުރެއްވިއެވެ. ދަންނާށެވެ! ރޯދަ ހަޑިހުތުރު ކަންކަމުން ރައްކަައުތެރިވުމަށް އޮތް އައްޑަނައެކެވެ. ވުމާއެކު ހަޑިހުތުރު އެއްޗެހި ދުލުން ނުކިޔާށެވެ. ޒުވާބުކޮށް އަރާރުންވެ ނުހަދާށެވެ. އަދި މީހަކު ކަލެއާ އަރައިރުންވެ ހުތުރު އެއްޗެހި ކިޔުނަސް އޭނާއަށް އޭގެ ޖަވާބު ނުދޭށެވެ. އޭނާގެ ގާތު ބުނާށެވެ. ތިމަންނާއީ ރޯދަވެރިއަކީމެވެ. ރޯދަވެރިއަކީމެވެ.\nލައިލަތުލްޤަދްރިއަކީ ކޮބާ؟ ލައިލަތުލް ޤަދުރިއަކީ ހަމަ ކޮންމެ އަހަރެއްގެ ވެސް ރަމަޟާން މަހުގެ އެއްރޭގެ އެއްވަގުތެއްގައި އަންނަ ރެއެއްތޯއެވެ؟\nލައިލަތުލް ޤަދްރިއަކީ މާތް ﷲ މިއުއްމަތަށް ނިޢުމަތް ކުރައްވާފައި، އެއިލާހުގެ ޢިލްމުފުޅުގައި ސިއްރެއްގެ ގޮތުގައި ލައްވާފައިވާ ރެއެކެވެ. އެރެއަކީ ކޮބައިކަން އެނގިވޮޑިގެންވަނީ ހަމައެކަނި ﷲއަށެވެ. މިކަމުގެ ސިއްރަކީ އެރޭ ހޯދުމަށްޓަކާ މުސްލިމުން ބޮޑަށް މަސައްކަތް ކުރުމެވެ. އަޅުކަމުގައި ބޮޑަށް މަޝްޣޫލުވުމެވެ. ހަމަ ގައިމު އެއީ ރޯދަމަހުގެ ރެއެކެވެ. ނަމަވެސް އެމަހުގެ ކޮން ރެއެއްކަން އެއީ އެކަކަށް ވެސް އެނގޭ ކަމެއް ނޫނެވެ. މާތް ﷲ ކީރިތި ރަސޫލާއަށް ވެސް ސާފުކޮށް އެކަން އަންގަވާފައި ނުވެއެވެ. ގިނަ ޙަދީޘުތަކުން ސަބިތުވާ ގޮތުން އެނގެނީ އެއީ އޮނަހިރި ރެއެއް ކަމެވެ. ބައެއް ޙަދީޘުތަކުން ފަހު ދިހައިގެ އޮނަހިރި ރެއެއްކަންވެސް ދޭހަވެއެވެ. ދަންނަބޭކަލުންގެ ބަސްފުޅުތައް އެކަމުގައި ތަފާތުވެފައި އޮތީވެސް މިސަބަބާހުރެއެވެ. ކީރިތި ރަސޫލާއާއި ބައެއް އަޞްޙާބު ބޭކަލުންނަށް ވަނީ އެރޭ ލިބިވަޑައިގެންފައެވެ. އެއާމެދު އައިސްފައިހުރި ޙަދީޘުތަކަށް ބަލާއިރު އަޅުގަނޑަށް ދޭހަވަނީ ކީރިތި ރަސޫލާއަށް އެރޭ ފެނިވަޑައިގެންފައި ވަނީ އެކިއަހަރުގައި އެކި ރޭރޭގައި ކަމެވެ. އެހެންކަމުން އެއީ ކަނޑައެޅޭ ވަކިރެއެއް ނޫނެވެ. އެދުވަސް ލިބިގަތުމަށްޓަކައި އަޅުގަނޑުމެންނަށް އޮތީ މުޅި ރޯދަމަހު ވީހާބޮޑަށް މަސައްކަތް ކުރުމެވެ. ކޮންމެހެން ހިސާބު ހަދައިގެން ބެލުމުގެ ބޭނުމެއް ނެތެވެ.


EVO Roadha promotion ge naseebuveriyaa hovaifi\nއީވޯ ރޯދަ ޕްރޮމޯޝަންގެ ނަސީބުވެރިޔާ ހޮވައިިފި\nއީވޯ ޕްރޮމޯޝަންގެ ނަސީބުވެރިން ހޮވަނީ- ފޮޓޯ: އަހުމަދު ޝުރާއު| އަވަސް\nއީވޯއިން ރޯދަ މަހަށް ހާއްސަކޮށް އަގު ހުރި އިނާމާއި ބޮޑެތި ޑިސްކައުންޓްތަކާއެކު ކުރިއަށް ގެންދިޔަ، "ރޯދަ ޕްރޮމޯޝަން" ގެ ނަސީބުވެރިޔާ ހޮވައިފި އެވެ.\nއީވޯގެ ފިހާރަތަކުގައި ކުރި އަށް ގެންދާ މި ޕްރޮމޯޝަންގައ އެންމެ ބޮޑު އިނާމަކަށް ހުށަހަޅާފައިވަނީ 300،000 ރުފިޔާގެ އަގުހުރި ބަދިގެ ސެޓެކެވެ. މި ޕްރޮމޯޝަން "އީވޯ ހޯމް" އާއި "އީވޯ ފްލޯރިން" އަދި "އީވޯ ސޮލިއުޝަން" ގައި ކުރިއަށް ގެންދިޔަ އެވެ. މި ޕްރޮމޯޝަންގެ ނަސީބުވެރިއަކަށް ހޮވުނީ ހައިތަމް އެވެ.\nމި ޕްރޮމޯޝަންގައި އެކި ފިހާރަތަކުން ބޮޑެތި ޑިސްކައުންޓްތަކެއް ދީފައިވެ އެވެ.\nއީވޯ އިން ކުރިއަށް ގެންދިޔަ މި ޕްރޮމޯޝަންތަކުގެ އަގު ބައި މިލިއަން ރުފިޔާއަށް އަރަ އެވެ. މި ޕްރޮމޯޝަންގައި\nއީވޯ ހޯމް އިން ކުރާ ވިޔާފަރިތަކުން 50 ޕަސެންޓާ ހަމައަށް ޑިސްކައުންޓް ލިބޭނެ އެވެ. އަދި ކުރާ ކޮންމެ 1،000 ރުފިޔާގެ ވިޔަފާރި އަކަށް ކޫޕަނެއް ލިބޭނެ އެވެ. މީގެ އިތުރުން 5،000 ރުފިޔާ އިން މަތީގެ ކޮންމެ ވިޔަފާރިއަކަށް ވަގުތުން ދޭ އިނާމް ވެސް ކަނޑައެޅިފައި ވެ އެވެ. އަދި އީވޯ ފްލޯރިން އިން ކުރާ ވިޔަފާރިތަކުން ވެސް 50 ޕަސެންޓާ އާ ހަމައަށް ޑިސްކައުންޓް ލިބޭއިރު އަންޑަ ލޭ އަދި އިންސްޓަލޭޝަން ހިދުމަތް ހިލޭ ލިބޭނެ އެވެ. މީގެ އިތުރުން ކުރާ ކޮންމެ 1،000 ރުފިޔާގެ ވިޔަފާރި އަކަށް ކޫޕަނެއް ލިބޭނެ އެވެ. އަދި 5،000 ރުފިޔާ އިން މަތީގެ ކޮންމެ ވިޔަފާރިއަކަށް ވަގުތުން ދޭ އިނާމް ވެސް ކަނޑައެޅިފައި ވެ އެވެ.\nއީވޯ ސޮލިއުޝަން 70 ޕަސެންޓް އާ ހަމައަށް ޑިސްކައުންޓް ލިބޭއިރު، ކުރާ ކޮންމެ 500 ރުފިޔާގެ ވިޔަފާރިއަކަށް ކޫޕަނެއް ލިބޭނެ އެވެ. މީގެ އިތުރުން 1،000 ރުފިޔާ އިން މަތީގެ ކޮންމެ ވިޔަފާރިއަކަށް ވަގުތުން ދޭ އިނާމް ވެސް ކަނޑައެޅިފައި ވެ އެވެ. މި ޕްރޮމޯޝަންގައި ކޮންމެ ހަފްތާއަކު އިވޯގެ ހުރިހާ ފިހާރަ އަކުން ހޮވާ ނަސީބުވެރި އެއް މީހަކަށް 10،000 ރުފިޔާގެ ވިޔަފާރިކުރަން ވައުޗަރެއް ލިބޭނެ އެވެ.\nއީވޯ ނިއު އިޔާ އޮފާ: ބޮޑު އިނާމަކާއެކު އަގު ހެޔޮ ސޭލެއް!\nއީވޯގެ ރޯދަ ޕްރޮމޯޝަން އުމްރާ ދަތުރަކާއެކު


މަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް)6 – DhiSalafiyyah\nމަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް)6\n14/06/2013 އަޚްލާޤް, ދީންއަލްއަޙް ޢައުފް ޢަބްދުއްސައްތާރު\nމަދީނާގެ މާތްކަން ދޭހަކޮށްދޭ އަނެއްކަމަކީ:\nހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމް މަދީނާގައި ދިރިއުޅުމުގެ ދަތިކަމަށާއި އުނދަގޫތަކަށް ކެތްކުރުމަށް ބާރުއަޅުއްވާފައިވެއެވެ. އެކަލޭގެފާނު ހަދީޡްކުރައްވާފައިވެއެވެ.\nމާނައީ :”އެބައިމީހުން ދަންނަކަމުގައި ވާނަމަ އެބައިމީހުންނަށް މަދީނާ ހެޔޮކަންބޮޑެވެ.”\nމިފަދައިން ޙަދީޘް ކުރައްވާފައިވަނީ މަދީނާ ދޫކޮށް އެއަށްވުރެ އަރާމު، ތަނަވަސް، ފުދުންތެރިކަން ބޮޑު ހިސާބުތަކަށް ބަދަލުވާންއުޅުން ބަޔަކަށެވެ. ފަހެ ނަބިއްޔާ ޞައްލަﷲ ޢަލައިހިވަސައްލަމްގެ ޙަދީޘްގައިވަނީ:\n((الْمَدِينَةُ خَيْرٌ لَهُمْ لَوْ كَانُوا يَعْلَمُونَ لاَ يَدَعُهَا أَحَدٌ رَغْبَةً عَنْهَا إِلاَّ أَبْدَلَ اللَّهُ فِيهَا مَنْ هُوَ خَيْرٌ مِنْهُ وَلاَ يَثْبُتُ أَحَدٌ عَلَى لأْوَائِهَا وَجَهْدِهَا إِلاَّ كُنْتُ لَهُ شَفِيعًا أَوْ شَهِيدًا يَوْمَ الْقِيَامَةِ)) [رواه مسلم]\nމާނައީ: އެބައިމީހުން ދަންނަކަމުގައި ވާނަމަ އެބައިމީހުންނަށް މަދީނާ ހެޔޮކަންބޮޑެވެ. އެތަނާމެދު ޝައުޤުވެރިކަން ނެތިގެން އެތަން ދޫކޮށްލައިފި މީހެއްގެ ބަދަލުގައި އޭނާއަށްވުރެ ހެޔޮމީހެއް އެތަނަށް ބަދަލުކޮށްދެއްވާނެއެވެ. އަދި އެތަނުގެ ހޫނަށާއި ދަތިކަމަށް ކެތްކޮށްފި މީހަކަށް ޤިޔާމަތްދުވަހުގައި ތިމަންކަލޭގެފާނު އެމީހެއްގެ ޝަފާޢަތްތެރިއަކަށް ނުވަތަ ހެކިވެރިއަކަށް ވެވަޑައިނުގަންނަވާނޭ މީހަކު ނުވެއެވެ.”\nމިއީ އަޅުގަނޑުމެންނަށް މަދީނާގެ މާތްކަން އިތުރަށް ހާމަކޮށްދޭ ކަމެކެވެ. އަދި އެތަނުގެ އުނދަގޫތަކަށާއި ދިރިއުޅުމުގެ ދަތިތަކާއި ބުރަތަކަށް ކެތްތެރިވުމުގެ މާތްކަންވެސް ހާމަކޮށްދޭ ކަމެކެވެ. މިކަންކަމުގެ ސަބަބުން މަދީނާ ދޫކޮށް އެއަށްވުރެ ތަނަވަސް ހިތްފަސޭހަ ތަންތަނަށް ނުދިއުމަށް ދަލީލުކޮށްދޭކަމެކެވެ. އަދި ކިއެއްހެއްޔެވެ. އަދި އެތަނުގައި އޭނާއަށް މެދުވެރިވާ ދަތިތަކަށް ކެތްތެރިވާނީއެވެ. ހަމަކަށަވަރުން އެފަދަ މީހުންނަށް ﷲ ތަޢާލާގެ ޙަޟްރަތުން މަތިވެރި އަޖުރާއި ގިނަގުނަ ޘަވާބު ވަޢުދުވެ ވޮޑިގެންވެއެވެ.\nހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމްވަނީ އެތަނުުގައި ބިދުޢަތައް ފެށުމުގެ ނުރައްކާތެރިކަމާއި ނުބައިކަން ބަޔާންކުރައްވާފައެވެ. އެއީ އެތަނުގެ ޙުރުމަތްތެރިކަން ކޮސްދެއްވި ހިނދެވެ. ޙަދީޘްކުރެއްވިއެވެ.\n((الْمَدِينَةُ حَرَمٌ مَا بَيْنَ عَيْرٍ إِلَى ثَوْرٍ فَمَنْ أَحْدَثَ فِيهَا حَدَثًا أَوْ آوَى مُحْدِثًا فَعَلَيْهِ لَعْنَةُ اللَّهِ وَالْمَلاَئِكَةِ وَالنَّاسِ أَجْمَعِينَ لاَ يَقْبَلُ اللَّهُ مِنْهُ يَوْمَ الْقِيَامَةِ صَرْفًا وَلاَ عَدْلاً…)) [رواه البخارى ومسلم]\nމާނައީ: ”ޢައިރު ފަރުބައާއި ޘައުރު ފަރުބަދައާއި ދެމެދުގައިވާ މަދީނާގެ ބިމަކީ ޙަރަމެކެވެ. އެތާނގައި ބިދުޢަ ހަދާމީހާއަށާއި ބިދުޢައިގެ އަހުލުވެރިންނަށް ހިޔާވަހިކަން ދީފިމީހަކަށް ފަހެ ﷲ ތަޢާލާއާއި މަލާއިކަތުންނާއި އެންމެހާ މީސްތަކުންގެ ލަޢުނަތް ވެއެވެ. އަދި އޭނާގެ ކިބައިން ޤިޔާމަތްދުވަހު ﷲ ތަޢާލާ ފަރުޟެއްވެސް އަދި ސުންނަތެއްވެސްޤަބޫލް ނުކުރައްވާނެތެވެ…”\nނަބިއްޔާ ޞައްލަﷲ ޢަލައިހިވަސަައްލަމް ވަނީ އެތަނުގައި ބަރަކާތްލެއްވުން އެދި ދުޢާކުރައްވާފައެވެ. އެކަލޭގެފާނު ޞައްލަﷲ ޢަލައިހިވަސަައްލަމް އެފަދައިން ކުރައްވާފައިވާ އެއް ދުޢާއަކީ:\n((اللَّهُمَّ بَارِكْ لَنَا فِى ثَمَرِنَا وَبَارِكْ لَنَا فِى مَدِينَتِنَا وَبَارِكْ لَنَا فِى صَاعِنَا وَبَارِكْ لَنَا فِى مُدِّنَا)) [رواه مسلم]\nމާނައީ:”އޭ ﷲ! އަޅަމެންގެ މޭވާގައި ބަރަކާތް ލައްވާނދޭވެ. އަދި އަޅަމެންގެ މަދީނާގައި ބަރަކާތްލައްވާނދޭވެ. އަދި އަޅަމެންގެ صاع ގައި ބަރަކާތް ލައްވަނދޭވެ. އަދި އަޅަމެންގެ މުއްދުގައި ބަރަކާތް ލައްވާނދޭވެ.”\nމިބިމަށް ޠާޢޫން ބައްޔާއި ދައްޖާލު ނުވަންނާނެކަމެވެ. އެކަލޭގެފާނު ޞައްލަﷲ ޢަލައިހިވަސައްލަމް ޙަދީޘްކުރައްވާފައިވެއެވެ.\n((عَلَى أَنْقَابِ الْمَدِينَةِ مَلَائِكَةٌ لَا يَدْخُلُهَا الطَّاعُونُ وَلَا الدَّجَّالُ)) [رواه البخارى ومسلم]\nމާނައީ :”މަދީނާއަށް ވަދެވޭ ހުރިހާ ފަރާތެއްގައި މަލާއިކަތުންވެއެވެ. އެތަނަށް ދައްޖާލެއް އަދިޠާޢޫނުބައްޔެއް ނުވަންނާނެއެވެ.”\nމަދީނާގެ ފަޟްލުވަންތަކަމާއި އެތަނުގެ މާތްކަމާއި ބެހޭގޮތުން އައިސްފައިވާ ޙަދީޘްތައް ވަރަށްވެސް ގިނައެވެ. މިފޮތުގައި އަޅުގަނޑު މިޛިކުރުކޮށްލީ ޞަޙީޙުލްބުޚާރީ އާއި މުސްލިމްގައިވާ ނުވަތަ އެއިން ކޮންމެވެސް އެއްފޮތެއްގައިވާ ބައެއް ޙަދީޘްތަކެވެ.\nމަދީނާގެ މާތްކަމާއި ބެހޭގޮތުން ލިޔެވިފައިވާ އެންމެ ފުރިހަމަ އެއް ފޮތަކީ އައްޝައިޚް އައްދުކްތޫރް ޞާލިޙް ބުން ޙާމިދް އައްރިފާޢީ ލިޔުއްވާފައިވާ “الأحاديث الواردة فى فضائل المدينة جمعا و دراسة” މިފޮތެވެ. މިފޮތަކީ މަދީނާގައި ހުންނަ އަލްޖާމިޢާ އަލްއިސްލާމިއްޔާގައި ޕީއެޗްޑީ ޙާޞިލްކުރުމަށް ލިޔެފައިވާ ފޮތެކެވެ. މި ފޮތަށް ރުޖޫޢަވެ މިފޮތުން ފައިދާ ޙާޞިލްކުރުމަށް އަޅުގަނޑު އެންމެހާ ކިޔަވާކުދިންނަށް ނަޞޭޙަތްތެރިވަމެވެ.